
ELIADIANA 

POLIROM 
lași, 1997 


Notă asupra ediţiei 


Volumul Eliadiana, cuprinzând texte foarte diferite, 
atât în privinţa conţinutului, cât şi a stilului în care sunt 
scrise, se doreşte a fi un ghid util tuturor celor fermecaţi 
de profunzimea şi supleţea gândirii lui Mircea Eliade. 
Prima secţiune alătură, nu în mod întâmplător, două 
texte de tinereţe ale filozofului, Litanii pentru fecioară şi 
Glorii pentru mascul, părţi componente ale Apologiei 
virilității, publicate pentru prima oară în revista „Pămân- 
tul”, Botoşani, an I, nr. 1 şi 4, 1928, pe vremea când 
Eliade era încă elev de liceu, emisiunea TV concepută şi 
realizată de Paul Barbăneagră, director de imagine Stefan 
de Fay, asistent de producţie Mihaela Bacou, o copro- 
ducţie FR3 CLUNY/TELE-FILMS, 1987, cu titlul Mircea 
Eliade şi redescoperirea sacrului, precum şi interviul 
Despre iniţiere, publicat în volumul Leaning on tbe 
Moment, New York, 1986, pp. 3-15. Alăturarea aparent 
bizară a acestor trei fragmente ar putea da seama de o 
anumită continuitate peste timp a cugetării şi, mai ales, 
a fervorii proprii filozofului român. Al doilea capitol 
reuneşte articole ale unor autori interesaţi îndeaproape 
de opera de istoric al religiilor a lui Eliade: Julien Ries, 
Orizontul iudeo-creştin în opera lui Mircea Eliade. 
Dumnezeu, om, mil şi istorie, inedit, Juan Martin Velasco, 
Mircea Eliade, o nouă bermeneutică a sacrului. Locul 
lui Mircea Eliade în ştiinţa religiilor, publicat într-o 
variantă prescurtată în „Razon y Fe”, nr. 1071, ianuarie 
1988, Natale Spineto, Mircea Eliade şi redescoperirea 
vândirii simbolice, prezentat la Congresul „Mircea 
Eliade” care a avut loc în Paris, la Sorbona, în 1996, 
publicat acum pentru prima dată, şi Mircea Itu, Transcen- 

derea contrariilor, inedit. A treia secţiune reproduce 
articolele unor importanţi scriitori români din Diaspora, 
publicate în nr. 48-49 din revista „Limite”, 1986, la scurt 
timp după dispariţia gânditorului. În sfârşit, ultimele 
două capitole, Lexicul filozofic al lui Mircea Eliade, alcă- 
tuit de Cristian Andrei, şi Epilogul semnat de Cristian 
Bădiliţă, vin să întregească imaginea oferită de prezentul 
volum asupra personalităţii şi operei celui mai important 
om de cultură român al secolului XX. 


I. Gânduri către sine însuşi 


Din „Apologia virilităţii” 
Mircea Eliade 


Litanii pentru fecioară 


Mie însumi, în amintirea înfrângerilor, 
a mediocrei vieţi în care am vieţuit, 
închin această tristă şi eroică apologie 


Cânt fecioarele, cânt tristeţea fecioarelor ursite să 
plângă în zori. Cânt fecioarele ce au desfătat voinţa 
virilă — şi muşchii, şi oasele, şi odihna. Cânt fecioarele 
pentru tragica lor robie. Cânt prada albă în braţe cres- 
cute din soare. Cânt zadarnica lor trudă, nostalgicele 
lacrimi pentru puritate, tânguirile lor în spaima poftei 
stăpânului. 

Cânt fecioarele, cânt vrăjmaşul cel mai de temut, 
cânt ispita caldă în înserat, cânt ochii care au aflat să 
plângă şi să înfrângă. Cânt fecioarele, cânt carnea lor ce 
curmă săgeata privirilor. Carnea fecioarelor ce turbură 
seninul cerului, al ochiului, al duhului. Carnea fecioa- 
relor, ce va înflori în patimă şi se va pogori — vis şi 
umbră turburătoare — pe toate drumurile ce se înalţă 
către eroism. 

Cânt fecioarele, cânt tovarăşul trist al tristului ins pe 
care eu îl slăvesc chemându-l mascul. Cânt pasta ce s-a 
plămădit şi în carnea noastră. Cânt îngerul smerit care 
lăcrămează şi în sufletele noastre, blând şi temut. Iar 
cântul meu e ură, şi buzele mele sunt sânge, şi ochii 
mei sunt sticliri de tăciune şi braţul meu e semn înălţat 
spre cer. 

Cânt vrăjile, cânt ispitele, cânt bucuriile care ne-au 
luminat sexul şi jalnicul său coborâş, prin fum de facle 

obosite, de pe crestele unde singur vântul netezeşte 
piatra. Sex al meu, sex sfânt, sex ros de păcate — 
ascultă lauda fecioarelor. 

Trupuri albe, cu mlădieri ce mângâie ochiul, cu 
mireasma de smirnă arsă de jar; 

Umeri albi, şerpi moi pe cari buzele se adâncesc, 
supte şi se smulg fierbinţi; 

Gât neliniştit de Salamită albă; 

Sâni crescuţi sub flacăra visurilor în miez de noapte, 
când gura şuieră înfiorată desfătări, şi genunchii se 
despart tragic ca o prevestire; 

Sâni rotunzi şi amari, pe care spaţiul îi îmbină ca pe 
un taler; pântec cuprins în linii îngheţate; pântec pur, 
pântec straniu, ca o pădure tăcută, pântec încordat în 
aşteptarea minunei; 

Şolduri verzi ca fructul verde, carne învăluită în 
aburi tăinuiţi, umbre ce dilată răni şi înfierbântă răsu- 
flarea în piepturi; 

Pulpe, rebus cu aceeaşi deslegare, feciorie fără-de- 
-preţ, picur unic al sexului, scânteie deslănţuitoare de 
ancestrale furii, elixir de dubioasă divinitate, extaz 
împletit din înfiorări şi dureri virile, sânge pur!... 

Astfel cânt anemice litanii fecioarelor ursite să 
plângă în zori. 


(„Pământul”, Botoşani, an |, nr. 1, 1 martie 1928, p. 3) 


Glorii pentru mascul 


Slavă sex în care s-au plămădit stâncă şi ochiuri 
de cer. 

Slavă celui veşnic aţâţat, celui neodihnit, celui ce 
poartă în piept răsuflarea lungă şi fierbinte, iar în 
coapse însămânţate pornirile biruinţei. 

Slavă frunţii răsturnate în iureş, slavă iureşului pe 
creste despicate cu prăpăstii şi înflorite cu jăratec. 

Slavă ochilor striviţi în pleoape, ce încoardă ura şi 
țâşnesc sclipiri. 

Slavă braţelor, cărnii înşerpuite pe oase de adoles- 
cent şi înfrigurate de chemări. 

Slavă trupului şi slavă sângelui. Sângele roşu şi 
greu, pe care buzele l-ar sorbi ca pe vinul scurs între 
sâni de diavoliţă. Sânge ce întărâtă şi scurmă în adân- 
curi, freamătă muşchii şi înăbuşă, şi orbeşte. 

Slavă gurii însetată, încleştată în hotărâri, nebună în 
furii, înspăimântătoare în pofte. 

Gura sălbatec deschisă în faţa fruptelor, a vânturilor, 
a izvoarelor, a copacilor, a pietrelor. 

Gura arsă de arşiţa trupurilor albe şi calde, comori 
de mângâieri nemângâiate, izvor de întunecate desfătări. 

Dinţi perverşi, biruitori, tăioşi, ce se adâncesc în 
umeri caşti, în pulpe turburate, în şolduri rotunjite de 
semnul înfrânărilor. 

Slavă chipului viril, slavă sfintei urâţenii, slavă oase- 
lor ce sparg obrajii şi strâng buzele şi înalţă fruntea 
sus, faţă în faţă cu zorii. 

Slavă ochilor ce poftesc toate şi fură totul, şi stăpâ- 
nesc totul. 

Slavă masculului pur, slavă şanţului prin care ceres- 
cul fecit se înalţă în lume. 

Slavă eternului phallus. 

Voi vlăguiţii nopţilor sexuale, voi resemnaţii medio- 
crităţii atotodihnitoare, voi scăpătaţi ai eroismului viril, 
voi bicisnici fii ai nămeţilor din peşteri, voi aromatice 
facle în bisericuțe sentimentale, voi toţi cei istoviţi, 
dezgustaţi, murinzi îmbăiaţi-vă în ploaia rece şi grea, 
sfărâmaţi pietre, sorbiţi apa amară de mare. Slavă vă 
dăruieşte pământul şi cerul. Suflet nou va revărsa 
soarele. Gânduri aspre vă străfulgeră ţestele. Voiţi! Vă 
naşteţi din nou în virilitate. 


(„Pământul”, Botoşani, an ], nr. 4, 15 aprilie 1928, p. 4) 


Cercetarea de arhivă, în urma căreia a rezultat că textele de 
tinereţe ale lui Mircea Eliade au fost publicate pentru prima 
oară în revista „Pământul” din Botoşani, a fost întreprinsă de 
dl. Ionel Bejenaru (n.ed.). 


Gânduri către sine însuşi 


Mircea Eliade 


Cred că elementul esenţial al condiţiei umane este 


simţul sacrului. 
. 


Cu cât înaintez în vârstă, am tot mai mult impresia 
că incursiunile au loc, concomitent, în timp şi spaţiu. 

Un peisaj, o stradă, o întâmplare îşi au, desigur, 
prospeţimea şi farmecul lor, dar în acelaşi timp declan- 
şează nenumărate amintiri... 

..Amintirea unei priviri, a unei conversații de 
demult, a unei melodii de mult uitate. 


* 


Mi se întâmplă uneori să mă simt „străin” de mine 
însumi, şi atunci mă simt pe deplin fericit. 


* 


Când parcurg spaţii geografice familiare sau necu- 
noscute, călătoresc în acelaşi timp, într-un anume fel, 
în trecut, în propria-mi istorie. 


* 


Într-o seară, pe malurile Senei, undeva între Châtelet 
şi Luvru, retrăiam momente izolate din trecutul meu... 

„..retrăiam momente izolate din trecutul meu, ca 
acea toamnă atât de lungă şi, în amintirea mea, fără 
seamăn de frumoasă... Îmi părea că încep o nouă 
viaţă, chiar Parisul mi se părea nou, ca atunci când îl 
descopeream în lungile mele plimbări cu Christinel. 
Regăseam, lângă ea, o dimensiune spirituală pe care 
exilul şi istoria ultimilor ani mi-o întunecaseră. 

Marea descoperire a fost, şi asta e opera secolului 
al XX-lea, descoperirea coerenţei, a nobleţei, a logicii 
interne, a structurii metafizice din culturile arhaice, 
culturi aşa-numite primitive. 


* 


Nu mai devreme decât acum 50 de ani, mari savanţi 
antropologi, precum Frazer, considerau societăţile tra- 
diţionale primitive ca societăţi dacă nu înapoiate, cel 
puţin infantile. Tot ceea ce făceau ele se explica prin 
magie, prin superstiții. 


* 


Fascinaţia călătoriei ţine de numărul de timpuri 
personale pe care le reactualizăm. Când pătrund într-o 
catedrală, niciodată nu ştiu dacă voi regăsi aici amin- 
tirea altor sanctuare văzute cândva, dacă mă voi sur- 
prinde ascultând o melodie de demult, o conversaţie 
de mult uitată... Ca şi monumentele, Cărţile sunt pentru 
mine timp concentrat... Îmi vin în minte acele dimineţi 
din 1925 când am descoperit / Misteri de Raffaele 
Pettazzoni şi m-am avântat în istoria religiilor cu pasiu- 
nea şi siguranţa unui tânăr de 18 ani. 


* 


În domeniul său, istoricul religiilor trebuie să cerce- 
teze ceea ce rezultă din întâlnirea omului cu sacrul, 
bomo religiosus, adică afirmarea omului desăvârşit, a 
omului total. 


* 


Pentru mine, ... disciplina istoriei religiilor revelează 
sau ne revelează cu adevărat omul total, în sensul că 
descoperim, chiar la popoarele cele mai arhaice, o 
dimensiune spirituală care se continuă de-a lungul 
întregii istorii a religiilor. Mai întâi, aşadar, un fel de 
realizare, experimentală aproape, a unităţii neamului 

omenesc, nu ca specie biologică, zoologică, ci ca fiinţă 
umană, spirit... Acelaşi spirit lucrează şi creează şi în 
Australia şi la cei din urmă mistici şi teologi ai Occi- 
dentului. 


Occidentul, cultura occidentală, suferea de un anume 
provincialism ; totul începea cu istoria vechiului Orient, 
apoi veneau Grecia, Roma, apoi istoria Occidentului, 
istoria culturală, spirituală, dar tot a Occidentului. Cred 
că descoperirea societăţilor arhaice, a primitivilor, a 
jucat un rol considerabil în deschiderea spiritului, 
pentru noi ceilalţi, intelectuali ai Occidentului. 


* 


Experienţa acestei descoperiri are consecinţe exis- 
tenţiale pentru cel care descoperă unitatea, noblețea, 
valoarea ei. Studiul hermeneuticii faptelor religioase 
poate fi comparat cu o metapsihanaliză în sensul că... 


* 


În sensul că metoda hermeneutică, deci căutarea 
semnificaţiilor pe care le-a avut un anumit fenomen 
de-a lungul timpului şi care nu sunt evidente, această 
metodă îl transformă pe cercetător. 


* 


După ce vei fi înţeles prin efort hermeneutic un 
sistem de gândire, opac mai întâi chiar pentru istoricul 
religiilor, după ce vei fi înţeles, se schimbă ceva, ceva 
încă mai profund se revelează în psychă, în spiritul 
cercetătorului, te transformi, te înnobilezi pe măsură 
ce descoperi. De aceea consider disciplina istoriei 
religiilor ca o disciplină majoră şi foarte importantă 
pentru descoperirea celorlalţi. 

Îmi spuneam în definitiv că omul, şi chiar omul 
european, nu este numai cel al lui Kant, Hegel sau 
Nietzsche. Destinul uman şi modul de a fi specific 
omului în univers nu pot fi înţelese fără a studia toate 
aspectele experienţei religioase. 


= 


Ei bine, cred că am devenit istoric al religiilor în 
special în urma experienţei mele indiene. 


* 


Am înţeles enorma importanţă a simbolismului nu 
numai în viaţa religioasă, culturală a hinduşilor, ci în 
viaţa lor totală, mai ales la nivel rural, în sate. Pe de 
altă parte, mă fascina bogăţia nu doar literară, fantastică, 
să zicem, a folclorului sau a vieţii, a literaturii sau a 
credințelor populare, mă fascinau bogăţia şi adâncimea 
gândirii mitice. Şi nu în marile mituri, în marea mitolo- 
gie indiană, cât în diferitele mitologii locale, populare, 
expresie a societăţilor arhaice care îi precedau, care îi 
precedaseră pe arieni, indo-europenii Indiei. 


* 


Am învăţat în laboratorul religios al Indiei abori- 
gene, ca şi în acela al Indiei indo-europene, am învăţat 
cum trebuie interpretate şi înţelese fenomenele religi- 
oase neeuropene, adică necreştine. 


* 


Întorcându-mă însă din Indii, după o experienţă de 
trei ani, am înţeles importanţa faptului, în sfârşit, nu 
numai de a fi născut şi educat în zona carpato-danu- 
biană, adică în România, ci am înţeles de asemenea 
importanţa tradiţiei noastre populare, a noastră spun..., 
a sud-estului european, nu-i aşa, a culturilor rurale şi a 
folclorului tradiţional, care era încă viu la noi, care nu 
murise, ci amorţise parcă în Europa Occidentală. 

Am descoperit că la noi, în preajma Carpaţilor, 
rădăcinile sunt mult mai adânci decât am fi crezut, mai 
adânci decât lumea greacă sau romană ori chiar medite- 
raneană. Un număr de elemente paleo-indo-europene 
s-au conservat aici mai bine decât oriunde în Europa, 
afirmând o dată în plus perenitatea sacrului, sacrul, 
elementul esenţial al condiţiei umane. 


* 


Cred că omul s-a constituit ca atare, mai exact, 
modul său de a fi în lume este să fie religios, adică să 
aibă experienţa sacrului. 


* 


Deschiderea către sacru îl face pe bpomo religiosus 
capabil să se cunoască pe sine cunoscând lumea. 
Această dublă cunoaştere îi este esenţială pentru că 
face din el un om total. 


* 


Omul total, care se revelează ca urmare a analizelor 
şi studiilor... Hermeneuticile istoricului religiilor îi înfă- 
ţişează nu numai pe Pomo sapiens, pe bomo faber sau 
pe omul estetic, pe omul care dansează sau pe omul 
care face dragoste ori pe omul care munceşte, ci şi pe 
bomo religiosus, deci pe omul care are o experienţă, o 
imaginaţie şi o concepţie de structură religioasă. Prin 
bomo religiosus îşi revelează omul existenţa umană, 
dimensiunile cele mai profunde şi mai creatoare. 


* 


Am văzut că acest om total pe care-l găsim în 
Australia la fel de bine ca în Mediterana clasică este un 
bomo religiosus. Adică, pentru el, sacrul reprezintă 
baza existenţei sale în lume. Şi am înţeles că sacrul 
este un element de structură a conştiinţei şi nu doar un 
stadiu, un stadiu în istoria acestei conştiinţe. Am înţeles 

că trăirea ca fiinţă-umană este în sine un act religios, 
deoarece alimentaţia, munca, sexualitatea, jocul, toate 
au O valoare sacramentală. Altfel spus, a fi sau a deveni 
om înseamnă a fi religios. 


+ 


Aşadar sacrul este pentru pomo religiosus realitatea 
absolută, prezenţa fiinţelor supranaturale şi model 
pentru tot ceea ce face cu sens în viaţă, în muncă, în 
căsătorie, în instituţiile sociale şi aşa mai departe. 


+ 


Munca este un ritual pentru că imită un model 
revelat strămoşilor de către fiinţe supranaturale. 


= 


Ritul revelează sacralitatea absolută pentru că repetă 
activitatea creatoare a zeilor şi dezvăluie sacralitatea 
operei lor. Simbolurile realizează solidaritatea perma- 
nentă a omului cu această sacralitate. Un simbol reve- 
lează întotdeauna unitatea fundamentală a mai multor 
zone ale realului în aparenţă ireductibile. 


* 


Simbolismul constituie o problemă foarte impor- 
tantă nu doar pentru înţelegerea unei anumite religii 
arhaice sau orientale; eu am aflat asta în India, însă 
imediat după aceea mi-am dat seama că simbolismul — 
gândirea simbolică -— este constitutiv pentru fiinţa 
umană în general. Gândirea simbolică nu poate fi 
înlocuită prin nici un alt tip de gândire. Omul, orice 
om, chiar omul contemporan, cu toate că nu-şi dă 
seama, prin simbol se deschide către cosmos, către 
lume, către propria sa viaţă. Înțelegerea unui simbol 
este ca o fereastră către un univers de semnificaţii care 
altfel ar rămâne obscur, enigmatic sau chiar întru totul 
ignorat. 

Astfel se realizează reintegrarea într-un cosmos 
organizat, organizat deoarece imită modelul exemplar 
al creării lumii. Omul nu poate trăi în haos. 


* 


Casa, locuinţa, este orientată, se află într-un fel în 
centrul lumii, dar de asemenea, fiecare casă din sat se 
află în centrul lumii. Casa ori cortul, coliba, la fel ca 
satul şi mai târziu templul şi oraşul sunt create după un 
model exemplar de origine, să zicem, divină, trans- 
-umană. 


* 


Organizarea unui spaţiu în jurul unui centru echi- 
vala cu întemeierea unei lumi în jurul unui axis mundi 
care leagă cerul, pământul şi regiunile inferioare. 


* 


Vedeţi, toate acestea presupun ideea că lumea a 
fost creată, prin urmare mitul cosmogonic explică sau 
mai degrabă povesteşte cum a luat fiinţă lumea, că 
omul a fost creat. Există mitul despre originea omului. 
Şi apoi istoria sfântă, istoria mitologică a omului, cum 
şi-a pierdut acesta nemurirea, de ce a devenit fiinţă 
muritoare... 


* 


Orice mit, orice sistem ritual, este mijlocul prin 
excelenţă utilizat de homo religiosus pentru a-şi sfinţi 
propria viaţă, pentru a-i da un sens. Cred că trebuie să 
ținem cont de faptul că, la început, timp de sute de mii 
de ani, omul, homo religiosus, trăia într-o lume pe care 
o privea cu atenţie. 


* 
Faptul că s-a produs ruptura, care a început, precum 


ştiţi, după Newton, nu este din vina acestuia, deoarece 
Newton era un mare alchimist şi întregul grup de 

savanţi care au pus bazele ştiinţei credea în posibili- 
tatea unificării creştinismului cu iudeo-creştinismul şi 
cu filozofia greacă, deci cu Platon, cu alchimia şi cu 
noua ştiinţă, cu mecanica descoperită de Newton. Dar 
totul a fost abandonat, totul a fost schimbat de fantas- 
ticul progres industrial al tehnologiei. Cred că, nu este 
o explicaţie totală, deoarece nu mi se pare să fie numai 
asta, ci mai ales faptul că, o dată cu desacralizarea 
cosmosului, am sfârşit prin a crede în posibilitatea de 
a repeta creaţiile cosmice. 


* 


Ultimele etape în desacralizarea nu numai a cosmo- 
sului, ci şi a lumii, a vieţii, a omului şi a istoriei nu au 
fost compensate religios. S-au propus alte teorii, alte 
speranţe, mai cu seamă alte ideologii. Din acest 
moment poate fi surprinsă structura (sau structurile) 
omului modern. 

* 


Aşadar, existenţa umană este fără semnificaţii, omul 
trăieşte într-o natură fără model, fără Creator, fără ţel şi 
s-a ajuns la acel tip de nihilism, dacă vreţi, anunţat 
deja de Nietzsche atunci când vorbea de moartea lui 
Dumnezeu... Asistăm acum la criza omului modern. 


* 


Omul modern sau cei care au refuzat experienţa 
religioasă ca posibilitate de cunoaştere au refuzat în 
acelaşi timp structurile mentale, structurile spirituale 
ale religiei. Nu au refuzat doar creştinismul, ci chiar 
posibilitatea unei experienţe şi a unei gândiri mito- 
logice sau religioase. 


* 


Se ajunge astfel la ultima treaptă a desacralizării: 
camuflarea sacrului sau, mai bine zis, identificarea 
acestuia cu profanul prin prisma teologiei morţii lui 
Dumnezeu. 

...„ Teologia” morţii lui Dumnezeu. Se poate discuta, 
însă nu vreau s-o discut; din punctul de vedere al 
istoricului religiilor, important mi se pare că s-a încer- 
cat, din disperare, dar şi dintr-un anume optimism 
adânc îngropat în fiinţa umană, să se răspundă unei 
lumi desacralizate şi devalorizate religios, să se răspun- 
dă acceptându-se faptul că religia monoteistă, singura 
care contează în ochii occidentalilor, nu mai este ce 
era în timpul iudaismului şi creştinismului clasic, deoa- 
rece Dumnezeu a murit şi de acum înainte putem 
rămâne creştini, oameni religioşi. Ei bine, este ciudat 
cum acest ultim act de creaţie sau ultimă creaţie a 
gândirii teologice occidentale, teologia morţii lui Dum- 
nezeu, pe de o parte pare că derivă din dezastrele 
provocate de reducționism, în special de maeştrii 
reducţionismului... care încep cu Karl Marx, cel ce 
reduce întreaga cultură şi toate activităţile creatoare 
sau spirituale ale omului la nişte legi economice, 
urmează marele Nietzsche, care şi el, în rebeliunea sa 
împotriva lumii, lumea contemporană lui, a propus, 
cum ştim cu toţii, o lume la urma urmei reducţionistă, 
dar mai ales Freud, care, prin marile sale descoperiri, 
prin importanta descoperire a rolului inconştientului, a 
încercat să explice creaţiile religioase, ca şi toate cele- 
lalte creaţii spirituale şi culturale ale umanităţii, prin 
procese pur biologice, mai precis sexuale. 


* 


A gândi ca un istoricist, ca un freudian sau ca un 
marxist înseamnă a renunţa la vocaţia primordială a 
omului. Prin urmare, a dispărea ca om. S-ar putea ca 
marxismul şi interpretarea materialistă a istoriei să fi 
fost cea din urmă încercare la care a fost supus omul, 
o încercare de pe acum planetară şi care riscă să-l 
piardă, aşa cum aproape că s-a pierdut de atâtea ori în 
istorie. 

De-a lungul a milioane de ani, omul a fost vânător, 
avea mituri, rituri, comportamente religioase ce ghidau 
relaţia dintre el şi animal. La un moment dat, acum 
15 mii de ani, 18 mii de ani, marea revoluţie a descope- 
ririi agriculturii a dus, din punct de vedere religios, la 
O criză. 


* 


Acelaşi lucru se petrece acum cu marea sau marile 
descoperiri ale civilizaţiei tehnologice moderne. Acestea 
nu puteau să nu invadeze puţin câte puţin întreaga 
planetă. Numai că există o diferenţă între globalizarea 
agriculturii şi globalizarea tehnologiei moderne. Căci 
prima era o tehnică umană, dar şi o religie, cu o 
mitologie şi un ritual specific. Nu se răspândea doar 
tehnica agricolă, ci se răspândeau în întreaga lume 
religia şi mitologia agricolă sau agrară. În celălalt caz, 
descoperirile, progresele au fost însuşite peste tot fără 
vreo tradiţie religioasă, tocmai pentru că tehnologia 
modernă nu are o bază sau o justificare religioasă. 


- 


Eu nu acuz pe nimeni, dar cred că teologii creştini 
din ultimele două secole nu au fost la înălţimea misiu- 
nii lor, adică nu au încercat să dea ştiinţelor sensul pe 
care-l au chiar cele mai vizibil materialiste şi, nu-i aşa, 
tehnologia. Orice act tehnologic sau ştiinţific era şi un 
act, dacă nu religios, cel puţin conform unui simbolism 
de origine creştină. 


* 


Pe măsură ce omul modern, în pofida morţii lui 
Dumnezeu, redescoperă valoarea sacramentală a fiin- 
ţei, redescoperă un mod de existenţă care îl protejează 
împotriva nihilismului istoricist fără a-l expulza din 
Istorie. Astfel, o nouă perspectivă i se oferă graţie 
redescoperirii lui pomo religiosus. De altfel, o societate 

areligioasă nu există încă, nu poate să existe... Dacă 
s-ar realiza, ar pieri după câteva generaţii de neuraste- 
nie sau printr-o sinucidere colectivă... Dacă Dumnezeu 
nu există, totul este cenuşă. 


* 


Dacă trebuie să încerc a reconstrui în imaginaţie 
consecinţele acestei mari revoluţii a redescoperirii lui 
bomo religiosus, sunt în acelaşi timp obligat să ignor 
contextele şi posibilităţile politice pentru a-mi acorda 
libertatea de a vorbi despre lucruri pur spirituale şi 
culturale într-o lume care înaintează, fără să se gândească 
însă la pericolele pe care toată lumea le cunoaşte. 


* 


Mai întâi, cred că prima consecinţă este că, din 
acest moment, religia sau religiile şi oamenii religioşi 
nu mai pot fi consideraţi ca etape depăşite în evoluţia 
spiritului uman. Avem destule fapte, avem destule 
hermeneutici, provizorii, însă convingătoare, pentru a 
ne da seama că e vorba, după cum spuneam, de o 
structură a conştiinţei umane. Cred că prima consecinţă 
priveşte aspectele cele mai evidente ale geniului uman ; 
nu ne vor impresiona doar exemplul creaţiilor artei 
occidentale sau orientale sau anumite sisteme filozofice 
sau morale; suntem din ce în ce mai interesaţi de 
descoperirea neverosimilului, a sacrului, dacă vreţi, 
cel mai valoros, mai apropiat de noi. O dată asimilată 
capacitatea de descifrare a valorilor religioase, mitolo- 
gice, morale care sunt camuflate sau ocultate în obiecte 
comune sau evenimente cotidiene, o dată convinşi că 
ele sunt acolo, o dată ce le descoperim, viaţa devine 
nesfârşit mai bogată, mai pasionantă. Merită într-adevăr 
să fie trăită, căci lumea care se deschide, această lume 
necunoscută sau camuflată, plină de magie, plină de 
speranţă, este aproape de noi, nu mai este opacă, nu 
mai suntem zidiţi, nu mai suntem într-o cetate cu ziduri 
groase, nu ne mai simţim închişi într-o celulă, căci 

totul este cuvânt şi totul este simbol şi totul este 
deschidere către ceva ce este cu siguranţă pozitiv 
pentru că transcende umanul. 


* 


Acest aport, sau acest ajutor, încurajează la tânăra 
generaţie (şi sunt sigur de aceasta, ca o reacţie împo- 
triva nihilismului) nu un optimism naiv de tip burghez 
sau romantic, ci credinţa într-o lume care abia începe 
să fie cunoscută în valorile sale ultime. Aselenizarea 
este un lucru foarte interesant (şi ne bucurăm că am 
ajuns aici), dar la fel de important e să înţelegem 
semnificaţiile miturilor, ale simbolurilor, ale evenimen- 
telor religioase şi mai ales pe acelea ale revelaţiilor 
iscate de obiecte, de fiinţe, deschizând perspective şi 
oferind posibilitatea de a cunoaşte nivele de existenţă, 
de realitate ascunse înainte, ocultate, inaccesibile. ÎI 
numesc optimism pentru că lumea nu va mai fi opacă, 
fără semnificaţie, tragică, pur tragică; am putea spune 
chiar că nici tragedia nu mai are sens în această lume 
teribilă, lumea câtorva filozofi şi scriitori. Aceasta este 
o consecinţă, importantă de asemenea, poate mai ales 
pentru existenţa umană personală a fiecărui om. Cred 
că o asemenea perspectivă, o asemenea deschidere, va 
fi şi o sursă de creativitate, nebănuită până acum, o 
creativitate culturală, adică începând de la geometrie 
până la poezia pură şi de la erudiție, de la erudiţia 
filozofică, până la muzică mare, cred că această creati- 
vitate va fi, dacă nu cu totul schimbată, cel puţin 
reînnoită. Ne considerăm a fi la capătul unei epoci, 
suntem poate la capătul unei epoci culturale. 


* 


Se vorbeşte mereu de sfârşitul filozofiei, de sfârşitul 
matematicii şi aşa mai departe. Aştept o epocă de 
creativitate culturală absolut unică în istoria recentă a 
ultimelor trei secole ale lumii occidentale, adică ale 
planetei, însă mai ales ale lumii occidentale, deoarece 


24 Eliadiana 


criza este mai profundă aici decât în altă parte. Da, 
putem numi asta optimism, dar cred că e vorba mai 
degrabă de realism. Nu mi se pare că o asemenea 
descoperire a lui homo religiosus poate rămâne fără 
consecinţe existenţiale şi creatoare, culturale. Sterilita- 
tea, plictisul şi ideea decadenţei, a sfârşitului, simptome 
care au fost, care încă sunt contemporane şi care erau 
la modă acum 30-40 de ani, cred că vor fi abolite prin 
simplul fapt că deschiderile către alte lumi spirituale, 
către alte universuri imaginare nu pot rămâne fără 
rezultat, fără efect. S-ar putea spune aşadar că sunt 
optimist. 

Dacă Dumnezeu nu există, totul este cenuşă... 

Moartea este o a doua naştere, suprema iniţiere. 


Orice existenţă cosmică este sortită trecerii. 
Trebuie să mori ca să renaşti în nemurire. 


(Mircea Eliade şi redescoperirea sacrului — 

un film realizat de Paul Barbăneagră, 

coproducție FR3 CLUNY/TELE-FILMS, 1987, 
imagine Stefan de Fay, asist. prod. Mihaela Bacou. 
Traducere de Mihaela Zgărdău) 


Despre iniţiere 
-— un interviu cu Mircea Eliade — 


e 


Reporter: Cuvântul „inițiere” trimite în zilele noastre 
mai degrabă la „botezul” bobocilor de la liceu sau la 
intrarea în Lojă. Dar care este semnificaţia sa adevăd- 
rată, cea tradițională? 


MIRCEA ELIADE: În sensul cel mai general, terme- 
nul denotă un corp de rituri şi de învățături orale al 
căror scop este producerea unei modificări radicale a 
statutului religios şi social al persoanei aflate în curs de 
iniţiere. Iniţierea este o experienţă de o asemenea 
anvergură, încât novicele iese din această încercare ca 
o fiinţă total diferită şi schimbată, care nu va mai fi 
niciodată aceeaşi ca înainte. 

În linii mari, putem scoate în evidenţă trei tipuri 
diferite de iniţiere: iniţieri de trecere la vârsta adultă, 
iniţieri de intrare în societăţile secrete şi iniţieri caracte- 
ristice vocaţiilor mistice. Fiecare dintre acestea are 
propriile sale caracteristici — de exemplu, prevalența 
elementului extatic în iniţierile caracteristice vocaţiilor 
mistice —, dar există un fel de numitor comun în toate 
aceste categorii care face ca, dintr-un anumit punct de 
vedere, toate iniţierile să fie mai degrabă asemănătoare. 


R. Existd ceva în viaţa religioasă sau socială de 
astăzi, în educaţia tinerilor sau în pregătirea pentru 
anumite profesii, care ar putea sd fie gândit ca inițiatic? 


M.E. Temele iniţierii rămân vii mai ales în incon- 
ştientul omului modern. Acest fapt este confirmat nu 
numai de simbolismul inițiatic al anumitor creaţii artis- 
tice — poeme, romane, filme, opere de artă plastică —, 

ci şi de modul în care sunt receptate aceste lucrări de 
către public. Să ne gândim doar la fantasticul succes al 
romanelor lui Jules Verne, a căror structură iniţiatică a 
fost analizată în mod strălucit de către Simone Vierve, 
în cartea sa Jules Verne şi romanul inițiatic. Alţi scriitori 
au recunoscut scenarii iniţiatice în Moby Dick, Walden, 
Huckleberry Finn, în Ursul lui Faulkner, ca şi în operele 
unor autori precum James Fenimore Cooper, Henry 
James, Sherwood Anderson, F. Scott Fitzgerald şi 
Thomas Wolfe. Faptul că reprezentarea artistică a teze- 
lor iniţiatice poate să găsească o acceptare în masă şi 
spontană arată că, în adâncurile fiinţei sale, omul 
modern poate încă să fie impresionat de scenarii sau 
mesaje iniţiatice. 


R. Vreţi să spuneţi că iniţierea este esenţială pentru 
toate religiile, sau există religii inițiatice şi religii non- 
-inițiatice şi, dacă este aşa, prin ce diferă ele în mod 
esențial? 


M.E. Toate religiile posedă un scenariu inițiatic 
elementar, dar importanţa acestuia variază mult de la 
un tip de religie la altul şi de la un moment istoric la 
altul. De exemplu, în ultimele două secole iniţierea 
creştină aproape că a dispărut. Dar la început botezul 
creştin era echivalentul unei iniţieri. Botezul îl intro- 
ducea pe cel de curând convertit într-o nouă comuni- 
tate religioasă şi îl făcea demn de viaţa veşnică. Părinţii 
Bisericii accentuau funcţia lui iniţiatică, înmulţind con- 
tinuu imaginile morţii şi ale învierii. Chiar cristelniţa a 
fost adesea comparată atât cu un mormânt, cât şi cu o 
matrice, fiind în acelaşi timp mormântul în care catehu- 
menul îşi îngroapă viaţa lumească şi matricea în care 
se naşte viaţa veşnică. Un alt act de cult cu structură 
iniţiatică este euharistia, instituită de Isus la Cina cea de 
Taină. Prin intermediul acestui rit, creştinul se împărtă- 
şeşte din trupul şi sângele Mântuitorului său. Până în 
secolul al IV-lea, constituirea „învățăturilor secrete”, 

arcana disciplina, s-a încheiat. Cu alte cuvinte, s-a 
hotărât ca tainele creştine să fie inaccesibile celor 
neiniţiaţi. Pseudo-Areopagitul îl avertizează pe creşti- 
nul iniţiat, care a experimentat mistagogia divină, să 
păstreze tăcerea: „la seama să nu dezvălui sfinţenia 
însăşi, păstrează tainele Dumnezeului ascuns în aşa fel 
încât profanul să nu se poată împărtăşi din ele şi în 
sacra ta iluminare să le vorbeşti despre sacru doar 
sfinţilor” (adică doar „creştinilor iniţiaţi”). 

Dar diferitele secte creştine nu mai apreciază valo- 
rile iniţiatice ale actelor de cult. În ultimele două 
secole, teologii — mai ales în rândul sectelor protes- 
tante — au pus accentul pe valorile filozofice, sociale şi 
etice ale creştinismului, ignorând dimensiunea sa iniţia- 
tică. Poate că aceasta se datorează aparentului scop 
„nedemocratic” al iniţierii, de vreme ce orice iniţiere 
implică o selecţie. 


R. Atunci, să fi dispărut ezoterismul creştin o dată 
cu inițierea ? Unde a dispărut ? Ar mai putea fi găsit, de 
exemplu, pe Muntele Athos? Există o anumită confuzie 
în legătură cu sensul real al ezoterismului. Cum l-ați 
explica? De fapt, constatăm că există mulţi termeni 
folosiți în mod obişnuit a căror definiție este foarte 
vagă. De exemplu, ce este religia ? Sau tradiția ? Şi care 
este diferența între ele? 


M.E. Cea mai simplă definiţie a ezoterismului este, 
după părerea mea, următoarea: un corpus secret de 
doctrine, ritualuri şi tehnici spirituale considerate ca 
revelate în timpurile primordiale de către Fiinţe Supra- 
naturale şi transmise prin intermediul iniţierii specifice 
unui număr limitat de discipoli. În fiecare religie găsim 
un evantai larg de credinţe, ritualuri şi formule teolo- 
gice exoterice şi, concomitent, interpretarea lor ezote- 
rică. Termenul „tradiţie” e folosit în mod obişnuit în 
relaţie cu o înţelegere ezoterică a unei religii particu- 
lare. Totuşi, „tradiţie” şi „tradiţional” sunt termeni folo- 

siţi pentru a desemna orice tip autentic, nesupus încă 
aculturaţiei, de cultură, religie-sau societate. 


R. Un alt termen pe care v-am ruga să ne ajutați să-l 
definim este acela de mil. Ce este cu adevărat mitul, 
spre deosebire de povestire populară, parabolă, fabulă, 
epopee? Există „mituri moderne” — pot sd apard noi 
mituri sau acestea sunt, pur şi simplu, mituri vecbi în 
veşminte noi? Cum potsă acționeze miturile în vremu- 
rile noastre? 


M.E. Mitul este o realitate culturală extrem de com- 
plexă care poate fi abordată şi interpretată din puncte 
de vedere variate şi complementare. În ceea ce mă 
priveşte, definiţia care pare cea mai puţin inadecvată şi 
cea mai cuprinzătoare este aceasta: orice mit poves- 
teşte cum ceva capătă ființă — lumea, omul, speciile 
de animale, instituţiile sociale şi aşa mai departe. Deci, 
mitul este întotdeauna o relatare despre o „creaţie”; el 
descrie cum ceva a fost produs sau a început să fie. 
Actorii miturilor sunt Fiinţe Supranaturale. Ele sunt 
cunoscute în primul rând prin ceea ce au făcut în 
timpurile mitice ale „începuturilor”. Astfel, miturile scot 
la iveală activitatea creatoare a acestor fiinţe şi dezvă- 
luie sacralitatea (sau „caracterul supranatural”) a ope- 
relor lor. Din acest motiv, mitul devine modelul exem- 
plar pentru orice activitate omenească semnificativă. 
În societăţile tradiţionale, miturile sunt considerate 
„povestiri adevărate” şi, în consecinţă, sunt distinse cu 
mare atenţie de fabule sau poveşti, numite „povestiri 
false”. 

Anumite forme ale „comportamentului mitic” supra- 
viețuiesc încă în zilele noastre. Am discutat o serie de 
„Mituri ale lumii moderne” în cartea mea Mi şi reali- 
tate. Desigur, e dificil să rezum într-un mod potrivit 
lunga analiză pe care am făcut-o acolo. Totuşi, pentru 
a da doar câteva exemple, putem să descoperim struc- 
tura mitică a societăţii lipsite de clase a lui Marx şi, în 

consecinţă, dispariţia tuturor tensiunilor istorice după 
triumful proletariatului. De asemenea, „puritatea şi 
perfecțiunea ariană” trâmbiţate de către nazism sunt 
tot o construcţie mitologică, adaptată cu abilitate pentru 
obiective politice specifice. De altfel, se poate vedea 
cât de mult corespund imaginile şi modelele de com- 
portament impuse unui mare număr de oameni de 
către mass-media unor structuri mitice specifice. Socio- 
logul religiilor Andrew Greeley a descris corect şi cu 
umor „cultul automobilului sacru” în societatea ameri- 
cană contemporană. Dar chiar şi intellipentsia se lasă 
cuprinsă de fascinația comportamentului mitic. Există 
un număr de „mituri ale elitei” care merită să fie 
studiate. De exemplu, funcţia salvatoare a „dificultăţii”, 
mai ales aşa cum apare în arta modernă. Dacă elita 
savurează Finnegan's Wake, muzica atonală sau ulti- 
mele expresii ale artelor nonfigurative, asta se întâmplă 
în mare măsură deoarece asemenea opere reprezintă 
lumi închise, universuri ermetice în care nu se poate 
intra decât depăşind dificultăţi imense, precum în 
încercările iniţiatice ale societăţilor arhaice şi tradiţio- 
nale. Cei care ştiu, cognoscenti, îi anunţă pe „ceilalţi” 
(adică „mulţimea”) că ei aparţin unei minorităţi alese, 
unei gnoze care are avantajul de a fi în acelaşi timp 
spirituală şi laică. 

R. Ca istoric al religiilor, dumneavoastră puteți, fără 
îndoială, să înţelegeți contextul istoric al interesului 
manifestat în zilele noastre pentru tot felul de învățături 
şi prăctici religioase. Care credeţi că sunt cauzele aces- 
tui fenomen ? 


M.E. Cele mai multe dintre aceste învățături şi 
practici exprimă revolta tineretului împotriva religiilor 
instituţionalizate ale aşa-numitului establishment. După 
părerea mea, principala cauză a acestui fenomen este 
insuportabila experienţă a unui vid religios/ Deoarece 
tinerele generaţii nu mai pot înţelege sensul simbo- 

lurilor şi ritualurilor iudaice şi creştine, caută sens şi 
sprijin spiritual în religiile orientale, mai ales în câteva 
mode culturale excentrice neo-asiatice. Nu mai puţin 
important pentru istoricul religiilor este tipul de neo- 
păgânism foarte gustat de tânăra generaţie: redesco- 
perirea „religiei cosmice” şi a dimensiunilor sacre ale 
existenţei umane — de exemplu, comuniunea cu natura, 
nuditatea rituală, spontaneitatea sexuală neinhibată, 
dorinţa de a trăi în exclusivitate în prezent şi aşa mai 
departe. 


R. Dar în ciuda largului interes pentru religie, se 
pare cd ideile tradiționale nu-şi au locul în viaţa con- 
temporand. Dacă vorbim despre societatea tradițională 
ca despre una în care un alt nivel al realităţii, care ar 
putea fi numit sacru, este recunoscut ca adevăratul 
punct de referință pentru tot ceea ce are loc în sfera 
cotidianului, atunci nu vom putea sd spunem, cu Sigu- 
ranță, cd societatea noastră este una tradițională. Ce 
credeți în legătură cu aceasta? 


M.E. Prin definiţie, ideile tradiționale nu pot să joace 
nici un rol în societăţile moderne. Totuşi, în ultimii câţiva 
ani am început să asistăm la o critică accentuată şi tot 
mai competentă a „vieţii moderne” dirijată din diferite 
perspective tradiţionale. Acest lucru este adevărat în 
mod special pentru Europa. 


R. Ați spus totuşi cd omul modern a pierdut dimen- 
siunea sacrului. Simţiţi cd trdim într-o epocă întune- 
cală, vorbind din punct de vedere religios — cum spun 
unii, Kali-yuga —, o perioadă care nu este favorabilă 
unei adevărate cdutări spirituale ? 


M.E. Da, „omul modern” a pierdut dimensiunea 
sacrului. Desigur, nu îi includ în rubrica „oameni 
moderni” pe cei care cred, practică şi iau în consi- 
derare moştenirea lor religioasă. Dar chiar şi occiden- 
talii nereligioşi încă visează, citesc romane şi poeme, 


Gânduri către sine însuşi 1 
3 


ascultă muzică, merg la teatru, iubesc „Natura” şi aşa 
mai departe. Aceasta înseamnă că, înconştient, comu- 
nică cu sacrul. Totuşi, trebuie să adaug că problema 
este prea complexă pentru a fi rezolvată în câteva 
propoziţii. Din acest motiv, uneori ezit să discut pro- 
bleme atât de delicate în cadrul unui interviu, căci ele 
sunt destul de dificile chiar şi pentru a putea fi studiate 
într-un lung eseu... 


R. Credeţi cd există vreo speranță pentru întoarcerea 
la valorile tradiționale? O asemenea speranţă ar putea 
sd rezide într-o întoarcere la învățături sau „biserici” 
separate sau ar putea consta în descoperirea unei învă- 
țături centrale, o învățăturăd-izvor care este poate origi- 
nea tuturor celorlalte ? 


M.E. În lumea spiritului, totul este posibil. Dar eu 
n-aş îndrăzni să exprim asemenea profeţii. Cel mai 
probabil e că va exista un fel de „deschidere” a marilor 
religii, un interes crescând pentru valorile „universale” 
descoperite în tradiţii religioase ce au fost considerate 
până acum „eretice”, „păgâne” sau chiar „diabolice”. 


R. Credeţi cd există o asemenea tradiție centrală 
care a găsit expresii culturale diferite în epoci şi spaţii 
diferite? 


M.E. Există, cu siguranţă, o tradiţie centrală pe care 
diferitele culturi au moştenit-o şi care coboară cel puţin 
până în era neolitică. Acesta este un fel de a spune că 
o seamă de concepte fundamentale aflate în legătură 
cu descoperirea de către om a propriului său mod de 
a fi au fost transmise din generaţie în generaţie. Deşi 
expresiile acestora diferă, conţinutul lor teoretic este 
în mare măsură acelaşi. 


R. Ați fost uneori criticat pentru cd extrageți părerea 
dumneavoastră asupra naturii religiei în primul rând 
din analiza religiilor primitive, în detrimentul între- 

gului spectru al religiilor tradiționale. Ce ați putea să 
răspundeți ? În Sacrul şi profanul aţi spus: „Acţionând 
ca o ființă umană pe deplin responsabilă, omul stra 
gesturile paradigmatice ale zeilor, le repetă acțiunile... 

În ce sens este adevărată această observație pentru 
religii contemporane precum creştinismul, islamismul, 
budismul? 


M.E. Am insistat asupra importanţei religiilor primi- 
tive pentru că acestea erau mai mult sau mai puţin 
neglijate de istoricii religiilor din trecut. Cele mai impor- 
tante cărţi asupra acestei probleme au fost scrise de 
antropologi sau sociologi precum Frazer, Durkheim, 
Levy-Bruhl, Wilhelm Schmidt, Robert Lowie, Malinowski, 
Paul Radin şi alţii. 

Acum, cu privire la imitarea modelelor paradig- 
matice revelate de către Fiinţe Supranaturale, există o 
continuitate lineară între religiile arhaice, „primitive”, 
şi aşa-zisele religii evoluate. În creştinism, islamism 
sau budism găsim acelaşi principiu de bază: imitatio 
dei. Credinciosul repetă gesta exemplară a modelului 
său. Creştinul ideal, adică sfântul, este acela care e cel 
mai aproape de a realiza în întregime o îmitatio Christi. 
Scopul final al oricărui budist este nirvâna şi el ştie că 
o va atinge doar printr-o perfectă „imitare” a modelului 
său, Gautama Buddha. 


R. S-a spus uneori că magia este tehnica sau ştiinţa 
religiei şi că, împreună, religia şi magia sunt elementele 
indispensabile ale tradiţiei. Se pare că alchimia ar 
putea fi gândită ca parte a acestui aspect magic al 
religiei. În Făurari şi alchimişti vorbeaţi de credința 
alchimiştilor că procesul transmutaţiei metalelor era 
simultan un proces de autoperfecţionare sau de trans- 
mutație a fiinţei. Credeţi că partea operațională a 
alchimiei era pur simbolică? 


M.E. Partea operaţională a alchimiei era rituală şi, 
ca atare, simbolică. Asta înseamnă că alchimistul opera 

simultan asupra materiei fizice şi asupra propriei sale 
„condiţii umane” ; procesele care trebuiau să aibă ca 
rezultat transmutaţia metalelor realizau, în acelaşi timp, 
o transformare radicală a modului de a fi al alchi- 
mistului. 


R. În ultimul capitol al aceleiaşi cărți faceți câteva 
afirmaţii incitante pe care v-am ruga sd le explicitaţi. 
Spuneți : „Secularizarea muncii e ca o rand deschisă în 
corpul societăţii moderne. Totuşi, nu există nimic care 
să sugereze că o resacralizare nu ar putea să aibă loc 
în viitor. Cît despre temporalitatea condiției umane, ea 
oferd chiar o descoperire mai importantă. Dar o recon- 
ciliere cu temporalitatea rămâne posibilă pornind de 
la o concepție mai corectă despre timp. ” Aţi putea să ne 
spuneți mai multe despre asta? 


„ME. Eu încă mai cred că „resacralizarea” muncii 
este posibilă. Există o serie de exemple recente de 
muncă voluntară, „spontană”, întreprinsă în numele 
unui ideal (chiar şi o cauză politică!). Această muncă a 
fost făcută cu bucurie şi nici unul dintre muncitori nu 
a simţit povara timpului. Am cunoscut mulţi voluntari 
în campania non-violentă a lui Mahâtma Gândhi (de 
exemplu, extrăgeau sare din mare pentru a evita taxele 
impuse de britanici pe sare) care puteau să muncească 
între şaisprezece şi optsprezece ore pe zi, cântând, 
râzând şi strigând din pură bucurie. Am întâlnit, de 
asemenea, comunişti sinceri care, atâta vreme cât au 
crezut că „vor construi un nou tip de societate”, nu au 
fost niciodată obosiţi sau apăsaţi de povara timpului, 
nici chiar după ce munceau din greu zece sau două- 
sprezece ore în fabrică. Orice fel de muncă întreprinsă 
în numele unui idea! precum apărarea sau eliberarea 
patriei, propovăduirea unui mesaj religios, social sau 
etic şi altele poate fi îndeplinită într-un soi de entu- 
ziasm „extatic” — altfel spus, „în afara timpului”. 

Singura problemă, dar una teribil de complicată, 
este aceea a măsurii în care o asemenea muncă „volun- 
tară” sau „spontană” poate fi integrată într-o societate 


tehnologică. 


R. Ne-aţi spus că putem pune şi întrebări indiscrete. 
Am fi prea indiscreţi dacă v-am întreba de ce tradiție şi 
de ce profesori vă simţiţi cel mai legat şi de care aţi fost 
cel mai adânc influenţat ? 


ME. Mă consider adânc influenţat, pot să spun 
aproape „format” sau „modelat”, de tradiţia indiană. 
Am avut marea şansă de a trăi şi de a învăţa în tinereţe 
în India, având douăzeci şi unu de ani când am ajuns 
la Poonamalee şi aproape douăzeci şi cinci când am 
plecat de la Calcutta. Graţie experienţei mele indiene, 
am descoperit propria tradiţie ortodoxă şi am învăţat 
cum să abordez şi să înţeleg alte creaţii religioase. 

Profesorul meu la Universitatea din Calcutta a fost 
Surendranath Dasgupta, autorul unei monumentale 
Istorii a filozofiei indiene în cinci volume. El m-a călău- 
zit printre fascinantele dificultăţi ale gramaticii sanscrite 
a lui Pânini şi m-a ajutat să traduc aproape în extenso 
cele trei faimoase comentarii la Yoga-Sătra. În 1930-1931 
am petrecut şase luni într-un asbram din Himalaya, la 
Rishikesh, unde am avut şansa să practic yoga sub 
îndrumarea lui Swami Shivananda, care şi-a terminat 
prima carte în acea iarnă a lui 1931 (în următorii 
douăzeci şi cinci de ani avea să scrie mai mult de două 
sute de volume). Dar simplul fapt de a fi trăit printre 
indieni — în casa lui Dasgupta de la Bhovanipore, la 
Shantiniketan, la Benares şi în alte sate din Bengal şi 
Orissa — a reprezentat o neîntreruptă serie de expe- 
rienţe şi de descoperiri spirituale. În casa unui ţăran 
sărac de lângă Chandernagore am înțeles funcţia îcoa- 
nelor şi mi-am dat seama cât de înşelători pot fi termeni 
precum „idoli” sau „idolatru”. 

R. Credeţi că pentru o căutare serioasă trebuie găsit 
un profesor? Şi, dacă e aşa, cum poate să distingă cel 
care vrea să fie discipol între un adevărat profesor şi 
unul fals? Există semne ale unui maestru veritabil, 
precum semnele lui Buddha? 


M.E. Profesorul este indispensabil. Oricine vrea cu 
adevărat să-l găsească îl va găsi. Desigur, nu mă gân- 
Lă 
desc aici la nenumăraţii auto-proclamaţi „profesori”, 
„Buru” sau „iniţiaţi” care au devenit atât de populari în 
ultimii ani. Un profesor adevărat nu e în mod necesar 
foarte cunoscut. 


Traducere de Ciprian Vâlcan 


II. Despre opera ştiinţifică 
a lui Mircea Eliade 


Orizontul iudeo-creştin în opera 
lui Mircea Eliade. Dumnezeu, om, 
mit și istorie 


Julien Ries 


În opera sa de istoric al religiilor, Mircea Eliade a 
abordat iudeo-creştinismul în repetate rânduri. În volu- 
mul I din Istoria credințelor şi ideilor religioase, autorul 
consacră două capitole religiei lui Israel, la care se 
adaugă un capitol în volumul al II-lea, lucrare în care 
găsim, de asemenea, două capitole asupra creştinis- 
mului?. În lucrările sale despre mit, ritualuri, timp şi 
istorie, Eliade a recurs la cercetări comparate în care 
gândirile iudaică şi creştină ocupă un loc privilegiat. 

De curând, Daniel Dubuisson a atacat lucrările lui 
Mircea Eliade şi a încercat să deprecieze cercetările 
acestuia printr-un proces împotriva gândirii şi a meto- 
dei sale în istoria religiilor?. Acestea ar fi deformate 
de ideologia savantului român şi, în consecinţă, con- 
cluziile sale ar trebui considerate ca fiind în mică 
măsură viabile, chiar neglijabile, din punct de vedere 
ştiinţific. O asemenea atitudine merită o examinare 
atentă. 


|. Fascism și misticism 


1. Într-un capitol intitulat „Fascism şi misticism”, 
Dubuisson ia ca punct de plecare „apartenenţa” lui 
Eliade la Garda de Fier şi la fascismul românesc al 
anilor '30. Nu încearcă să aprofundeze dovezile afirma- 


A se vedea notele de la sfârşitul volumului, pp. 167-175. 

ţiilor sale, ci deduce din acestea „antisemitismul” lui 
Eliade, care, după el, se repercutează asupra întregii 
sale opere (Mitologii, pp. 219-223). 

Pornind de la acest postulat, Dubuisson critică şi 
condamnă hermeneutica lui Eliade, în care vede „o 
atitudine complice situată la antipodul oricărei demon- 
Straţii riguroase” (Mitologii, p. 231). Uitând că de-a 
lungul multor ani Eliade a lucrat în strânsă colaborare 
cu Paul Ricoeur, Dubuisson îndrăzneşte să scrie că 
hermeneutica sa suscită doar o atracţie abilă şi consti- 
tuie „apologia oricărei experienţe iraționale şi afective” 
(Mitologii, p. 231). Fără să fi înţeles nimic din fineţea 
analizelor eliadiene asupra sacrului, Dubuisson îşi eta- 
lează ignoranţa scriind că „atributele universale pe care 
Eliade le acordă sacrului, lui pomo religiosus şi hiero- 
faniilor nu reflectă în nici un caz bogăţia şi complexi- 
tatea intrinsecă ale faptelor culturale cunoscute şi, în 
consecinţă, nici ale problematicilor corespunzătoare” 
(Mitologii, p. 228). Oricine a citit lucrările lui Eliade nu 
poate fi de acord cu această luare de poziţie. 


2. Timp şi istorie 

Mircea Eliade a fost interesat de valorizarea timpului 
şi a istoriei de către profeţii lui Israel, de către creşti- 
nismul primitiv, de către primii teologi ce au legat 
predica lui Isus şi a Bisericii pe cale de a se naşte de 
Istoria sfântă a poporului lui Israel şi de către Părinţii 
Bisericii care au creştinat simbolurile, riturile şi miturile 
asiatice şi mediteraneene, raportându-le la o istorie sfântă. 
După Eliade, creştinismul merge încă mai departe în 
valorizarea timpului istoric şi a istoriei, pentru că Dum- 
nezeu s-a întrupat. Astfel Istoria devine susceptibilă de 
a fi sanctificată. 

După ce a luat ca punct de plecare aceste opinii ale 
lui Eliade, Dubuisson propune o hermeneutică ideolo- 
gică în care îi atribuie istoricului român faptul că, 
„inventând istoria, evreii, apoi succesorii lor creştini 


Despre opera ştiinţifică a lui Mircea Eliade 41 


nu numai că au introdus în lume o ideologie, o erezie 
chiar, am putea spune, care i-a făcut pe oameni să uite 
adevărata şi unica sacralitate semnificativă, cea care 
s-ar manifesta în miracolele Naturii şi ale Vieţii, însă, 
făcând astfel, au atentat la fiinţa Fiinţei” (Mitologii, 
pp. 272-273). După Dubuisson, Eliade inventează aici 
împotriva evreilor un cap de acuzare, cel al crimei 
ontologice. Deduce din aceasta că „ontologia lui Eliade 
este antisemită întrucât a vrut să confere un fundament 
ontologic (şi nu doar unul rasist) antisemitismului 
(Mitologii, p. 276). 

Un prim răspuns la această falsă interpretare a lui 
Dubuisson se găseşte în Mitul eternei reîntoarceri, unde 
Eliade valorizează profetismul şi mesianismul”. Profeţii 
lui Israel sunt cei care valorizează pentru prima oară 
istoria şi descoperă un timp cu sens unic. Vedem 
afirmându-se ideea că evenimentele istorice au o 
valoare în ele însele în măsura în care sunt determinate 
de voinţa lui Iahve ce intervine în istorie. Evreii au fost 
primii care au descoperit situaţii alge omului faţă în faţă 
cu Dumnezeu, precum şi istoria ca epifanie a lui 
Dumnezeu. Pentru Israel, istoria stăpânită de Iahve nu 
mai apare ca un ciclu repetându-se la nesfârşit. Aceste 
concepţii mesianice, creaţii ale unei elite religioase, au 
făcut educaţia poporului de-a lungul secolelor, dar 
fără a reuşi întotdeauna să-i îndepărteze pe zeii Baal şi 
Astarte. 

Un al doilea răspuns la studiul lui Dubuisson se 
desprinde dintr-un dat fundamental pus în evidenţă de 
Eliade, şi anume credinţa ca experienţă religioasă”. 
Exemplul citat este sacrificiul lui Avraam. Sub aspectul 
său formal, este vorba despre sacrificiul primului 
născut, frecvent în lumea paleosemită, dar care, în 
cazul lui Avraam, nu este pur şi simplu un gest obişnuit, 
ci un act de credinţă prin care Avraam întemeiază o 
nouă experienţă religioasă. Economia sacrului proprie 
religiilor ambiante este depăşită, căci Isaac este un dar 

al Domnului. Iată noutatea religiei lui Avraam în raport 
cu structurile religiilor Orientului Apropiat. 

Al treilea răspuns la interpretarea ideologică dată 
de Dubuisson: sensul istoriei în revelaţia iudeo-creş- 
tină”. Eliade constată că simbolismul biblic şi creştin 
prezintă un conţinut istoric provincial, căci este vorba 
de o istorie locală şi, cu toate acestea, creştinismul îşi 
datorează accesibilitatea, fără îndoială, simbolismului 
său. Astfel, o istorie sfântă locală devine o istorie 
exemplară, căci „reia şi desăvârşeşte Imagini trans- 
temporale”. Acest fapt dă celor ce nu sunt creştini 
impresia că creştinismul a adus ceva nou faţă de religia 
anterioară. 

Care este inovaţia cea mai frapantă? Pentru Eliade, 
sunt mesajul şi divinitatea lui Christos, precum şi valori- 
zarea timpului şi recuperarea Timpului şi a Istoriei. În 
creştinism, Timpul este ireversibil: Christos a trăit o 
dată, a fost crucificat o dată, a înviat o dată. Are loc 
ontologizarea Timpului. Dumnezeu conferă Timpului 
o valoare transistorică. Timpul devine plenitudine prin 
însuşi faptul întrupării Verbului divin. În iudaism, Dum- 
nezeu a intervenit în istorie, „o dată cu creştinismul, 
Dumnezeu s-a întrupat într-o fiinţă istorică pentru a 
suporta o existenţă condiţionată istoric”“. ludeo-creşti- 
nismul ajunge, în definitiv, la o teologie a istoriei, căci, 
pentru creştin, cel mai banal eveniment poate avea o 
semnificaţie transistorică şi poate purta un mesaj. 

În sfârşit, să dăm un al patrulea răspuns lui 
Dubuisson: pentru Eliade, istoria nu este o erezie. În 
Aspecte ale mitului, autorul român tratează despre 
creştinism şi mitologie”. El arată, în primul rând, cum 
Părinţii Bisericii au apărat istoricitatea lui Isus, împo- 
triva docetiştilor şi a gnosticilor, şi cum au stabilit 
veracitatea Evangheliilor. Origene a fost primul teolog- 
-exeget în acest domeniu: el a respins criticile lui 
Celsus, dar a insistat şi asupra divinității lui Christos şi 
a misiunii Mântuitorului universal. Mântuirea se va 

săvârşi chiar în devenirea istorică a umanităţii. În acest 
scop, este necesară repetarea ritualică a dramei exem- 
plare şi imitarea modelului suprem revelat prin viaţa şi 
învăţătura lui Isus, întrucât experienţa creştinului se 
întemeiază pe imitarea lui Christos ca model exemplar, 
pe repetarea liturgică a vieţii, a morţii şi a învierii sale. 
Prin urmare, creştinul trebuie să redevină contemporan 
cu illud tempus, care începe cu Naşterea la Betleem şi 
se sfârşeşte cu Înălţarea. 

Pentru creştin, există Timpul linear al Istoriei : lumea 
a fost creată o singură dată; va avea un singur sfârşit; 
Întruparea a avut loc o singură dată; va fi o singură 
judecată a lui Dumnezeu. Însă timpul experienţei creş- 
tine este unul circular, căci experienţa creştinului se 
întemeiază pe imitarea lui Christos ca model exemplar, 
pe contemporaneitatea cu î//ud tempus. Este, într-ade- 
văr, un timp circular. 


II. Neopăgânismul lui homo religiosus 


1. Poziţia lui Dubuisson 

Vom examina un alt capitol al cărţii lui Dubuisson, 
în care încearcă să nege valoarea operatorie a concep- 
tului de Pomo religiosus în ştiinţa religiilor şi să arate 
că prin acest concept Eliade caută să reprezinte un 
arhetip păgîn ce ne-ar duce la rădăcinile antisemitis- 
mului, antiiudaismului şi anticreştinismului. Expunerea 
autorului dobândeşte un aspect polemic, care diminu- 
ează, în primul rând, credibilitatea sa. Mai mult, argu- 
mentele folosite nu provin din istoria religiilor, ci sunt 
împrumutate din ideologie, ceea ce denaturează discu- 
ţia ştiinţifică. Astfel, Dubuisson pleacă de la postulatul 
că Eliade ar fi transpus în conceptul de pomo religiosus 
idealurile mistice, elitiste, funebre, violente, antisemite 
şi războinice pe care le-a exaltat în timpul tinereţii sale 
fasciste. EI ar fi construit universul mental al lui pomo 
religiosus prin propriile sale convingeri : mistică natura- 

listă, fascinaţie morbidă pentru sex şi sânge, apologie 
a forţei şi a puterii, glorificare a elitei, amoralism, tehnici 
şi experienţe paroxistice. Dubuisson vede în acestea 
transpunerea sau reinterpretarea „religioasă” a vechilor 
motive păgâne şi fasciste (Mitologii, pp. 277-289). 


2. Întreaga operă ştiinţifică a lui Eliade, de la Tratat 
de istorie a religiilor (1949) la cele şaisprezece volume 
din Encyclopedia of Religion (1987), constituie o dez- 
minţire evidentă a tezei lui Dubuisson. Tratatul prezintă 
structurile gândirii tânărului Eliade, afirmarea unei 
metode noi în înţelegerea fenomenului religios, iniţie- 
rea unei cercetări hotărâtoare asupra sacrului şi ele- 
mentele esenţiale ale demersului său antropologic. 
Eliade arată că fenomenul religios este strâns legat de 
experienţa trăită a omului. Prin urmare, explorarea 
gândirii, conştiinţei, comportamentului şi experienţei 
lui homo religiosus reprezintă scopul ultim al cercetării 
istoricului religiilor. În Tratatul său, Eliade dezvăluie 
unitatea fundamentală a fenomenelor religioase, dar şi 
inepuizabila lor noutate de-a lungul istoriei. 

Eliade refuză să ignore îndelungata perioadă a mile- 
niilor preistoriei. Descoperirile africane recente lărgesc 
într-o manieră spectaculoasă tatonările asupra omului 
din paleoliticul de mijloc şi superior şi a omului neoliticu- 
lui. Uzând de metoda genetică a lui Georges Dume&zil, 
integrează documentaţia arheologică a preistoriei într-un 
sistem de semnificaţii simbolice. Autorul încearcă să 
detecteze intenţionalitatea religioasă şi, în fiecare etapă, 
subliniază progresele lui pomo religiosus. 


După evidenţierea modului de apariţie a omului 
religios, Eliade cercetează urmele sale în marile religii 
ale Asiei, precum şi în tradiţiile orale ale popoarelor 
lipsite de scrieri. În cele trei volume din Istoria credin- 
țelor şi ideilor religioase, etalează toate resursele meto- 
dei sale istorice, fenomenologice şi hermeneutice. Are 
mereu în atenţie unitatea profundă şi indivizibilă a 

istoriei spiritului uman. Prin situaţiile existenţiale dife- 
rite după culturi, încearcă să sesizeze această unitate 
spirituală care îi permite să acceadă la înţelegerea lui 
bomo religiosus. Un studiu comparat omniprezent pune 
în evidenţă semnificaţia hierofaniilor, valoarea lor sim- 
bolică, precum şi mesajul omului religios. Pe bomo 
religiosus, pe comportamentul său şi pe experienţa 
sacrului şi-a centrat Eliade istoria religiilor, căreia îi 
conferă o nouă dimensiune antropologică. Omnipre- 
zent în spaţiu şi timp, acest bomo religiosus prezintă 
trăsături specifice culturilor şi situaţiilor istorice existen- 
ţiale diferite. Istoricului religiilor îi revine misiunea să 
stabilească legătura dintre identitățile culturale diverse 
şi unitatea spirituală a umanităţii€. 


Concluzie 


În orizontul iudeo-creştin al cercetărilor lui Eliade 
nu regăsim urme nici ale antiiudaismului, nici ale 
anticreştinismului. Criticilor lui Daniel Dubuisson le 
putem opune patru răspunsuri. Eliade a valorizat rolul 
profetismului şi al mesianismului în iudaism şi a arătat 
că credinţa lui Avraam este fondatoare a unei noi 
experienţe religioase şi a unei economii a sacrului ce 
modifică radical structurile vechilor religii ale Orien- 
tului Apropiat. De asemenea, Eliade a insistat asupra 
valorizării istoriei în iudeo-creştinism, ajungând la o 
teologie a istoriei. În creştinism această valorizare îşi 
atinge apogeul prin desfăşurarea istorică a mântuirii în 
care creştinii sunt angajaţi de Biserică. 

Departe de a fi un arhetip păgân, rădăcină a anti- 
semitismului, conceptul de pomo religiosus este funda- 
mental pentru ştiinţa religiilor, deoarece, pentru Eliade, 
„scopul ultim al istoricului religiilor este de a înţelege 
şi de a lămuri pentru ceilalți comportamentul lui pomo 
religiosus şi universul său mental”?. Acest om se defi- 
neşte printr-o experienţă sui generis care este expe- 

rienţa trăită a sacrului, dar existenţa concretă a acestui 
om poartă amprenta istoriei şi a culturii. 

Acest fapt dovedeşte că toate criticile lui Daniel 
Dubuisson aduse lui Eliade examinate în acest articol 
sunt lipsite de orice valoare ştiinţifică. Ele se bazează 
pe o lectură ideologică a textelor care ajunge la contra- 
dicţii flagrante şi riscă să inducă în eroare cititorii 
neavizaţi. Cele două capitole din Mitologii ale secolului 
XX pe care le-am analizat nu constituie un studiu 
obiectiv al lucrărilor lui Mircea Eliade, ci un amalgam 
ideologic. 


Traducere de George Bondor 


Mircea Eliade, o nouă hermeneutică 
a sacrului. Locul lui Mircea Eliade 
în ştiinţa religiilor 


Juan Martin Velasco 


Ştiinţa modernă a religiilor, în ciuda scurtei sale 
existenţe de ceva mai mult de un secol, a parcurs o 
istorie complexă care a făcut dificilă obţinerea unui 
statut epistemologic bine definit. Secolul trecut a venit 
cu pretenţia de a explica, pornind de la criterii foarte 
mult influențate de pozitivism, raţionalism şi evolu- 
ţionism, natura şi originea religiei. Însă aceleaşi date 
pe care această etapă le-a acumulat au pus în relief 
„aerul de familie” pe care-l împart toate manifestările 
religioase şi au condus la „descoperirea”, la identifi- 
carea sacrului ca dimensiune particulară a existenţei 
umane şi ca lume specifică. În acest fel, religiile au 
condus la sacru şi descoperirea acestei dimensiuni a 
dat naştere unei noi ramuri în ştiinţa religiilor: feno- 
menologia religiei. N. S&derblom şi R. Otto au fost 
iniţiatorii unui curent care, de acum înainte, îşi va afla 
reprezentanţii de marcă în persoana lui ]. Wach şi 
G. Van der Leeuw. În acest curent se va insera şi Eliade, 
îmbogăţindu-l cu noi date şi precizându-i metoda. 
Într-adevăr, autorul nostru se consideră atât istoric al 
religiilor, cât şi fenomenolog al religiei şi în sinteza 
acestor două perspective rezidă unul din punctele 
originale ale contribuţiei sale la ştiinţa religiilor. 

Caracteristici principale 
ale metodologiei eliadiene 


Cel mai important este, fără îndoială, respectul 
extrem faţă de datele pe care le studiază, recunoaşterea 
caracterului specific şi ireductibil al fenomenului reli- 
gios. De aici şi critica sa permanentă îndreptată împo- 
triva reducţionismelor în care au căzut nu puţini dintre 
cei ce au cultivat ştiinţa religiilor în secolul trecut. 
Religia este un fenomen complex cu multiple aspecte: 
istoric, social, psihic, cultural. De aceea poate fi abor- 
dat de fiecare dintre ştiinţele competente în aceste 
domenii. Dar, din acelaşi motiv, nici una din aceste 
ştiinţe nu poate să se propună ca exclusivă fără să 
cadă într-un reducționism ce neagă dimensiuni consti- 
tutive ale religiei. De aceea Eliade apreciază fiecare 
dintre ştiinţele regionale ale religiei, însă consideră 
indispensabilă o evaluare ulterioară care să ţină cont 
de bogăţia şi complexitatea fenomenului religios şi să 
dea seamă de acesta în totalitate; să utilizeze, cum ar 
spune el, o hermeneutică totală!. 

Eliade adresează câteva reproşuri importante ştiinţei 
religiilor pe care ne-a lăsat-o moştenire secolul XIX: 
obsesia pentru origini, etalonul evoluționist, tendinţa 
către reducționism şi parcelarea specializărilor exce- 
sive. Acestei viziuni defectuoase Eliade îi opune o 
ştiinţă a religiilor globală, respectând sensul său speci- 
fic, o ştiinţă în care cel ce observă e în acord cu 
intenţia subiectului, o respectă în particularitatea ei şi 
captează înţelesul pe care-l oferă faptelor. „Scara, 
repetă el citându-l pe Poincar€, creează fenomenul” ; 
„Datele trebuie situate în propriul plan de referinţă”?. 

Eliade adresează următoarea observaţie făcută de 
McLuhan celor care-şi interzic ei înşişi orice tip de 
sinteză şi reduc activitatea lor ştiinţifică la observarea 

şi acumularea de aspecte parţiale: „E un om care nu 
comite niciodată mici greşeli, precipitându-se către 


erorile cele mai mari”?. 


Dar Eliade nu subestimează ştiinţele particulare ale 
religiei. Fiecare dintre ele are câmpul său de aplicare, 
numai că nici unul din detaliile obţinute nu dă seamă 
de totalitatea fenomenului religios. Ceea ce autorul 
nostru îşi propune, din punctul de vedere al metodo- 
logiei, este o reînnoire hermeneutică a fenomenului 
religios. Trăsăturile cele mai importante ale acesteia 
pot fi rezumate astfel: prin studiul diferitelor fenomene 
religioase, ştiinţa religiilor trebuie să caute structurile 
religioase universale care se manifestă în respectivele 
fapte singulare. În spatele evenimentului religios, 
Eliade caută morfologia sacrului, formele permanente 
care se manifestă în aceste episoade sau, cum spune în 
alţi termeni, coerenţa internă care-l caracterizează“. 
Este vorba, în plus, de a descoperi structurile semnifi- 
cative, fiindcă, dincolo de descrierea şi explicarea feno- 
menelor, trebuie să se ajungă la înţelegerea acestora. 

În această încercare de comprehensiune, hermene- 
utica eliadiană se adânceşte în fenomene pentru a 
aduce la suprafaţă, surprinzând structurile permanente 
revelate de mituri şi simboluri, dimensiunile umane în 
care se originează. Mai este vorba, apoi, de un fel de 
arheologie a manifestărilor religioase care permite desco- 
perirea nivelelor transconştiente ale subiectului din care 
provin. Hermeneutica sa capătă astfel o dimensiune 
creatoare, de enormă deschidere pentru cunoaşterea 
lui bomo religiosus, despre care poate să dea o idee 
această reflecţie dintr-unul din jurnalele sale: „De câţiva 
ani mă frământă o idee: dacă e adevărat că Marx a 
analizat şi demascat inconştientul social şi Freud a 
făcut acelaşi lucru cu inconştientul personal; dacă apoi 
e adevărat că marxismul şi psihanaliza ne învaţă cum 
să trecem dincolo de suprastructuri pentru a ajunge la 
veritabilele cauze şi motivații, istoria religiilor, aşa cum 
o înţeleg eu, va urmări aceeaşi finalitate: a identifica 

prezenţa Transcendentului în experiența umană; a 
izola, în masa enormă a inconştientului, ceea ce e 
transconştient. De aceea mi se pare atât de pasionant 
şi de decisiv studiul simbolismului. Un simbol poate 
revela atât ceea ce se petrece în profunzimile persoanei 
(psihanaliza), cât şi ceea ce se petrece în înălţimi.” 


Contribuțiile cele mai semnificative 
ale lui M. Eliade la ştiinţa religiilor 


Înarmat cu metoda pe care tocmai am rezumat-o, 
Eliade a dus la bun sfârşit o operă de maximă impor- 
tanţă pentru ştiinţa modernă a religiilor. Principalele 
sale contribuţii legate de istoria religiilor sunt, probabil, 
următoarele : studiile despre yoga, care, într-un spaţiu 
în care abundă „literatura de contrabandă”, oferă o 
sinteză documentată, demnă de încredere şi realizată 
pornind de la o cunoaştere interioară şi practică, ce 
pune la îndemâna omului occidental modern mişcarea 
spirituală cuprinsă în acest termen care în zilele noastre 
a devenit aproape magic; expunerea sa globală asupra 
şamanismului, prima de acest gen şi apreciată ca model 
de către specialişti”; datele despre religiile primitive şi 
despre folclorul din Europa centrală răspândite în toate 
operele sale” ; sinteza generală asupra istoriei religiilor 
care rezistă comparaţiei cu cele elaborate de echipe 
întregi de specialişti”. 

Dar probabil e de un interes major şi aportul său la 
fenomenologia religiei, care a îmbogăţit considerabil 
cunoaşterea fenomenului religios. Cele mai importante 
două capitole ale contribuţiei sale se pot organiza în 
jurul acestor două axe: studiul sacrului ca ansamblu 
de coordonate care permit identificarea, descoperirea 
şi interpretarea diferitelor manifestări ale fenomenului 
religios ca atare, descrierea şi interpretarea miturilor şi 
simbolurilor ca mijloace privilegiate de expresie ale 
omului în calitatea sa de om religios. 

Sacrul. Dialectica sa interioară 
şi manifestarea lui în hierofanii 


Şcoala franceză de sociologie a religiei a subliniat 
deja prezenţa sacrului drept categorie specifică pornind 
de la care omul religios trăieşte tot ceea ce e relativ la 
religie. Numai că Durkheim sfârşeşte prin a reduce 
sacrul la societate, explicându-l prin experienţa indivi- 
dului în interiorul ei. Dintr-un alt context ideologic, 
N. S&derblom constată că ceea ce întemeiază caracterul 
religios al tuturor componentelor religiei nu este relaţia 
cu Dumnezeu sau cu zeii — religie ca ordo ad Deum 
(Sfântul Toma) —, ci relaţia cu sacrul — religie ca ordo 
ad sanctum. 

De la această constatare porneşte analiza religiei 
operată de Eliade. „Religia, va scrie el, nu implică în 
mod necesar credinţa în Dumnezeu, în zei sau în 
spirite ea se referă mai degrabă la experienţa sacrului.” 
M. Eliade a dedicat unele dintre paginile sale cele mai 
cunoscute” descrierii acestui ordin al lui „a fi”, acestei 
sfere de a „fiinţei”, cum spunea M. Scheler. 

Sacrul, putem spune, rezumând gândirea sa, este 
acest climat spiritual, această atmosferă care învăluie 
toate elementele ce intervin în fenomenul religios şi le 
conferă caracterul lor religios. Sacrul e acest mod 
particular de a fi pe care îl îmbracă realităţile naturale, 
acţiunile omului sau evenimentele istorice când în ele 
se manifestă ceva ce le este superior şi anterior — ceva 
transcendent —, care le învesteşte cu o nouă semnifi- 
caţie. Sacrul se distinge radical de tot restul — viaţă 
cotidiană, simpla realitate mundană -— şi accesul la el 
îşi are originea într-o ruptură de nivel existenţial care 
se manifestă în aceste multiple expresii ce reproduc 
structura iniţiatică". 

Lumea sacrului este de ordinul valorii ultime, a 
acelui unum necessarium. Aici se întâlneşte omul cu 

ceea ce e într-adevăr important; în el percepe omul — 
cum constată adesea H. Bremond în studiile sale asupra 
sentimentului religios — că „î/ y va de tout”. De aceea 
pentru omul arhaic sacrul este sinonim cu ceea ce e 
important, cu realul, şi semnifică pentru el fiinţa, sensul 
şi adevărul. 

Sacrul se caracterizează, după Eliade, printr-o dia- 
lectică interioară ce îl opune profanului faţă de care se 
afirmă şi este trăit ca experienţă ambivalentă a ceea ce 
e sfânt şi a ceea ce e maculat, a ceea ce e pur şi a ceea 
ce poate cauza impuritate, teribilul şi fascinantul, obiect 
de atracţie şi obiect a nenumărate tabuuri. Toate aceste 
ambivalenţe îşi găsesc fundamentul în necesitatea omu- 
lui de a se pierde, de a ieşi din sine însuşi, pentru a se 
putea regăsi în acest plan superior pe care-l reprezintă 
sacrul. 

Sacrul este o altă lume, care nu e alta decât aceasta. 
De aici o nouă proprietate a sacrului, cea asupra căreia 
a insistat analiza sacrului: sacrul se manifestă dând loc 
acestui nod dialectic care este hierofania. Aceasta con- 
stă, în esenţa ei, în faptul că o realitate naturală, fără să 
înceteze a fi, se încarcă de prezenţa Transcendenţei şi 
permite omului comunicarea cu ea. Hierofanii concrete 
sunt, pentru Eliade, cerul, furtuna, ploaia sau chiar 
statuia lui Jupiter, numele lui Iahve şi figura lui Isus 
din Nazaret. 

Hierofaniile sunt nenumărate; se organizează în 
constelații, dând naştere acelor structuri care fac posi- 
bile morfologiile sacrului. Asemenea sisteme hierofa- 
nice constituie forma originară prin care omul atribuie 
sens. Graţie lor omul a învăţat să distingă valorosul de 
indiferent, realul de aparent, semnificativul de insigni- 
fiant. Hierofaniile sunt, după Eliade, limbajul originar 
al omului, anterior oricărei gândiri reflexive. 

În această descriere a sacrului aflăm una dintre 
contribuţiile cele mai valoroase ale lui Eliade la ştiinţa 
religiilor. Nu mi se pare excesiv a vedea în ea un aport 

la însăşi cauza religiei. Pentru că, deşi Eliade pretinde 
că descrie, nu că evaluează, bogăţia materialului pe 
care-l oferă este de aşa natură şi fineţea analizelor atât 
de notabilă încât din paginile sale asupra sacrului se 
desprinde, pentru un cititor fără prejudecăţi, o irepresi- 
bilă impresie de realitate şi de valoare care generează 
aprecierea şi câştigă adeziunea la această ordine a 
realităţii. Martor al acestei afirmaţii poate fi P. Ricoeur, 
care într-un omagiu adus lui Eliade scria : „Descoperind 
cu dumneavoastră această mare stabilitate a universului 
sacru, am devenit capabil să rezist altor tentaţii şi, în 
primul rând, tentaţiei de a reconstrui ansamblurile mitice 
pe baza structurilor formale indiferente la semnificaţia 
conţinutului lor. Graţie dumneavoastră am aflat că 
sacrul e o regiune a fiinţei, o stâncă în centrul existenţei 
noastre şi că limbajul trebuie să moară la frontierele 
acestei existenţe profunde locuite de sacru”!!. Ceva 
asemănător urma să scrie Eliade în jurnal: „Mă întreb 
dacă trebuie să insist, în studiul pe care tocmai îl scriu, 
asupra faptului că adevărata istorie a religiilor, adică o 
hermeneutică autentică sau imaginativă, îl schimbă pe 
om, presupunând că lectura unei asemenea cărţi are 
efectul de a trezi...”?. 

Însă cum apare această existenţă profundă în lumi- 
na sacrului? Ce ne dezvăluie asupra naturii omului 
religios? 


Homo religiosus 


La sfârşitul vieţii, Eliade se plângea că nu a putut 
scrie o carte mică în care să-şi fi expus viziunea globală 
asupra omului religios şi pe care se gândea s-o intitu- 
leze chiar /omo religiosus. E păcat că nu a reuşit 
s-o facă, dar adevărul este că elementele ce compun 
această viziune pot fi întâlnite de-a lungul întregii sale 
opere. Către această viziune tind toate studiile de 
istorie a religiilor, aşa cum o înţelege el: „Meritul cel 


54 Eliadiana 


mai mare al istoricului religiilor este tocmai efortul pe 
care-l face pentru a descifra, dintr-un fapt condiţionat 
în mod necesar de momentul istoric şi de stilul cultural 
al epocii, situaţia existenţială care l-a făcut posibil” *. 
„Scopul ultim al istoricului religiilor este de a înţelege 
şi de a clarifica pentru ceilalţi comportamentul lui pomo 
religiosus şi universul său mental”'f. Faţă de parcelările 
la care e supus omul de viziunile specializate ale 
diferitelor ştiinţe şi faţă de reducţiile sociologice şi 
psihologice cu care ne-au obişnuit unele ştiinţe umane, 
omul religios este omul total. Sacrul nu este o fază în 
istoria omului, cum ne sugerează actualele teorii laici- 
zante. Este o structură a conştiinţei care dă naştere 
unei forme de a fi în lume caracterizate în primul rând 
prin deschiderea către Transcendenţă, care se consti- 
tuie ca sursă de semnificaţie şi de valoare supraumană. 
Pornind de aici, omul religios organizează ansamblul 
lumii sale după coordonatele pe care i le procură acest 
nou centru. lar de aici se naşte o nouă formă de a 
exista în spaţiu — spaţiul sacru — şi o nouă formă de a 
trăi temporalitatea, în care devine posibilă actualizarea 
momentelor originare ce dau timpului obişnuit o orien- 
tare şi o consistenţă. 

Omul religios, graţie rupturii de nivel pe care o 
provoacă experienţa sacrului, transfigurează viziunea 
sa despre lume, convertind-o într-o lume simbolică, şi 
îşi reglează experienţa istorică după modelele la care 
se referă povestirile mitice. 

De aici şi importanţa pe care o capătă în gândirea 
lui Eliade aplecarea asupra miturilor şi simbolurilor. 


Simbolurile religioase 


Istoria religiilor l-a pus pe autorul nostru în contact 
cu o masă enormă de simboluri. Însă interpretarea lui 
globală, comprehensivă, a acestor date plecând de la 
categoria sacrului i-a permis, în plus, să descopere 

cum conştiinţa religioasă funcţionează simbolic şi cum, 
în măsura în care deschiderea către sacru este o dimen- 
siune a conştiinţei, aceasta, existenţa umană, apare ca 
fiind constitutiv simbolică. Precum Cassirer, Eliade con- 
firmă că omul este un animal simbolic. De aceea, nu e 
deloc straniu că se gândea să scrie o carte care s-ar fi 
intitulat: Omul ca simbol *5. În spatele multiplelor sim- 
boluri Eliade descoperă simbolismul ca „un dat imediat 
al conştiinţei totale, adică al omului ce conştientizează 
poziţia sa în univers”. 

„Simbolismul este cristalizarea primară a acestei 
duble dimensiuni a omului, care este deschiderea sa 
către un centru transcendent şi condiţia sa corporală şi 
mundană.” 

Dacă proprietatea sacrului este aceea de a se mani- 
festa — hierofania —, de a se face prezent în realitatea 
mundană a profanului, convertind această realitate în 
purtătoare a unei semnificaţii transcendente, simbolicul 
apare ca limbajul vieţii religioase prin excelenţă. Sim- 
bolurile sunt o prelungire a hierofaniilor şi revelează 
dimensiuni ale realităţii inaccesibile experienţei obiş- 
nuite. Ele răspund unei necesităţi şi îndeplinesc o 
funcţie, aceea de a scoate la iveală modalităţile cele 
mai secrete ale fiinţei '. Penetrând astfel în esenţa uma- 
nului, Eliade propune, în special în Mefistofel şi andro- 
ginul, o descriere amănunţită a funcţiilor simbolice 
care constituie una din sintezele cele mai clare asupra 
naturii şi legilor gândirii simbolice”. 

Să le distingem schematic pe cele mai importante. 
După ce a observat multiplicitatea şi varietatea conste- 
laţiilor simbolice, Eliade descrie simbolurile ca pe un 
fenomen semnificativ ce se caracterizează în primul 
rând prin excesul de sens cu care se încarcă semnifi- 
cantul. De aici şi foarte bogata polisemie a simbolurilor. 
Ele trimit la altceva şi „au capacitatea de a exprima 
simultan diferite sensuri a căror interdependenţă nu 
este evidentă în planul experienţei imediate”. De aceea 

simbolurile sunt ireductibile la orice altă formă de 
limbaj şi literalmente intraductibile. 

Simbolurile păstrează corespondenţa cu situaţiile 
culturale, deşi nu se explică exhaustiv prin recursul la 
ele. Simbolul este o formă originară, o dimensiune a 
conştiinţei. Prin el i se revelează omului nivelele cele 
mai profunde ale realităţii. De aceea este locul originar 
al adevărului ca trezire şi matrice ale gândirii. Simbolurile 
„dau de gândit” ceea ce pe urmă raţiunea conceptuală 
tematizează şi exprimă în termeni mai uşor comuni- 
cabili. Simbolismul religios poate scoate la iveală o 
multitudine de semnificaţii structural solidare; poate 
revela o perspectivă în care realităţi eterogene se lasă 
articulate într-un ansamblu, reunind aspecte para- 
doxale şi chiar contradictorii ale realului. De aceea 
simbolurile sunt dotate cu o logică proprie. De aici 
rezultă că, departe de a se opune raţiunii, ele conţin 
propriul lor /ogos, deci generează raționalitate şi promo- 
vează gândirea. În sfârşit, simbolurile conţin o evidentă 
valoare existenţială, adică vizează o realitate sau o 
situaţie care angajează existenţa umană!*. 


M. Eliade, interpret al miturilor 


Urmând regula interpretării simbolurilor, Eliade 
încearcă cu tenacitate, în întreaga sa operă”, să arate şi 
să convingă cât de strâmtă e interpretarea raţionalistă 
şi pozitivistă a miturilor, după care acestea ar fi poveşti 
fabuloase sau false explicaţii ale realităţii. 

Mitul este mai degrabă o povestire simbolică în 
care omul societăţilor arhaice descoperă posibilitatea 
de a trăi cu sens propria istorie. De asemenea, mitul se 
înrădăcinează în această dimensiune a conştiinţei dato- 
rită căreia omul caută rădăcinile propriei fiinţe dincolo 
de sine însuşi. De aceea povestirile mitice se referă în 
principal la origini şi la sfârşituri; de aceea în spatele 
multiplelor povestiri se găsesc acele comportamente 

ce determină omul să raporteze timpul său la nişte 
modele originare care, actualizate în acţiunea rituală, 
îşi împrumută consistenţa timpului efemer al existenţei 
comune. Graţie mitului, veritabilă istorie sacră a primiti- 
vului, istoria dispune de un început, se referă la nişte 
modele şi reproduce o paradigmă, încetând astfel de a 
fi pur absurd şi căpătând posibilitatea de a se regenera. 
De aceea agenţii mitului sunt fiinţe supranaturale ale 
căror acte fondatoare el le relatează. Mitul nu trebuie 
doar cunoscut, ci trebuie să fie şi trăit. Miturile, în 
definitiv, arată că lumea, omul şi viaţa au o origine şi 
O istorie supranaturale şi că această istorie este semnifi- 
cativă, valoroasă şi exemplară%. 


Opera lui Eliade ca transcendere a culturii: 
de la omul arhaic la omul modern 


Ce valoare poate să aibă o operă precum cea a lui 
Eliade, bazată în principal pe viaţa culturilor primitive, 
pentru omul şi cultura zilelor noastre? Nu o dată, Eliade 
şi-a conceput opera ca pe o contribuţie la un nou 
umanism. În ceea ce mă priveşte, nu cred că e vorba 
de o pretenţie excesivă. Într-adevăr, descrierea omului 
religios, interpretarea lumii simbolurilor şi a miturilor 
servesc pentru a pune în lumină dimensiuni profunde 
ale umanului pe care o civilizaţie ştiinţifico-tehnică, 
centrată pe raţiunea instrumentală, le ocultează progre- 
siv. Pentru că e adevărat că situaţia noastră nu e cea a 
omului arhaic, nici a omului antic, pe care se sprijină 
Eliade în descrierea omului religios. E adevărat că 
trăim o epocă secularizată şi că laicizarea pare un fapt 
cultural inegalabil şi poate ireversibil. La fel de adevărat 
este însă că analizele eliadiene permit înţelegerea unor 
trăsături ale situaţiei noastre socio-culturale pe care 
analiştii laicizării le-au neglijat. Fiindcă laicizarea nu 
comportă pur şi simplu eliminarea religiosului din 
conştiinţa umană. De aceea Eliade îndrăzneşte să scrie 

că în realitate asistăm la o adevărată deghizare a sacru- 
lui în profan. Poate că în acest fel trebuie interpretate 
fapte ca acestea: moartea lui Dumnezeu nu a dus la 
dispariţia divinului, ci la apariţia miilor de zei ai neopăgâ- 
nismului actual; hegemonia raţiunii ştiinţifico-tehnice 
nu pare a fi eliminat necesitatea imaginarului, ocultului, 
miraculosului. De fapt, mişcările culturale de acum 
câţiva ani şi mişcările naturiste şi ecologiste de azi pot 
fi interpretate ca germenii unei necesităţi de comuni- 
care cu natura pe care omul antic o exprima în conste- 
laţiile sale simbolice ale realităţii cosmico-biologice. 

Atenţia acordată fenomenelor de acest fel justifică 
propunerea lui Eliade de a „demitologiza demitolo- 
gizarea”, de a încerca o demascare contrară celei pe 
care au operat-o maeştrii suspiciunii. Dacă Marx şi 
Freud au demascat profanul pe care formele sacrale 
determinate îl ascundeau inconştient — deci condiţio- 
nările psihologice, economice şi sociale —, poate că a 
venit momentul, dacă dorim ca omul să se realizeze 
integral, să se degajeze dimensiunea sacră pe care 
unele comportamente profane ale omului din zilele 
noastre încearcă s-o camufleze. 

Pentru a încheia, vrem să ne referim la capacitatea 
de transcendere culturală a operei lui Eliade, la impor- 
tanta sa contribuţie în lărgirea orizontului unei culturi 
excesiv şi provincial închistate în limitele lumii occi- 
dentale, la capacitatea lui de a contribui la susţinerea 
afirmării minorităţilor culturale până acum marginali- 
zate şi oprimate, la neîndoielnica sa reflectare în susţi- 
nerea unei atitudini de ecumenism generalizat. 


De la omul religios la omul creştin. 
Eliade şi creştinismul 


M. Eliade este istoric al religiilor. Opera sa nu este 
teologică şi nici nu poate fi utilizată în scopuri apolo- 
getice de vreuna dintre confesiuni. De origine creştin 

ortodox, el este extraordinar de discret în aluziile la 
poziţia religioasă personală. Dar există în jurnalul său 
unele de un interes notabil. În 1963 scria: „A-l purta 
pe Isus Christos... în miezul realităţilor celor mai peri- 
culoase, mai naturaliste, mai păgâne, aceasta îmi este 
evanghelia şi misiunea. Teilhard de Chardin e cel care 
scria acestea. Teilhard dorea să fie evanghelistul lui 
Isus Christos în univers. Ce bucurie să descoperi la un 
teolog occidental, om de ştiinţă, optimismul ţăranilor 
români, creştini şi ei, dar aparţinând acelui creştinism 
cosmic de mult dispărut din Occident! Țăranul crede 
că lumea e bună, că a devenit bună după întruparea, 
moartea şi învierea Mântuitorului. Optimismul meu îşi 
găseşte probabil sursa în această certitudine. Dacă 
într-o zi cineva studiază cu pricepere teoria mea asupra 
hierofaniilor şi a hierofanizării progresive a lumii, vieţii 
şi istoriei, va putea să mă compare cu Teilhard. Cu o 
diferenţă : el a ajuns la această teorie prin descoperirea 
cosmogenezei, pe când eu prin descoperirea religiilor 
cosmice, între care trebuie inclus, în ciuda tuturor 
diferenţelor, creştinismul rural al Europei orientale, 
care nu este, în definitiv, altceva decât o liturghie 
cosmică.” 

Un text ca acesta arată cu claritate serviciile pe care 
opera lui Eliade poate să le aducă conştiinţei creştine. 
Aceasta, într-adevăr, profund afectată de desacralizarea 
socială şi culturală, s-a aflat în pericolul de a pierde 
încrederea în sacru, respectul valorilor religioase. Şi 
fără atmosfera sacrului este sigur că viaţa creştinismului 
este în mod serios ameninţată. Opera lui Eliade redă, 
cum puţine opere o fac, prețuirea sacrului; pune în 
relief demnitatea şi coerenţa lui bomo religiosus; desca- 
lifică teoriile — sociologice sau teologice — avansate de 
desacralizare. Cunoaşterea religiilor pe care această 
operă o procură contribuie la extinderea atitudinii 
ecumenice, arată înrudirea tuturor tradiţiilor religioase 
şi universalitatea proiectului salvator al lui Dumnezeu. 

Din aceste motive putem fi siguri că opera eliadiană 
îngăduie să vedem cu ochi noi însuşi fenomenul creştin 
şi poate spori aprecierea valorilor propriei religii. 
„Ştiu că un mântuitor trăieşte”, repeta pe patul de 
moarte N. S&derblom ; „am fost învăţat de istoria religii- 
lor”. Sunt convins că lectura operei lui Eliade poate 
suscita într-un cititor credincios o concluzie asemănă- 
toare. A suscitat-o deja, şi nu pentru unul singur. 


Traducere de Izabella Badin 


Mircea Eliade şi redescoperirea 
gândirii simbolice 


Natale Spineto 


Pe 8 martie 1949, Eliade îi scrie lui Raffaelle 
Pettazzoni: „Ceea ce am vrut să subliniez consacrând 
[ Tratatul de istoria religiilor] fenomenului religios în 
sine (...) nu este decât aceasta: că înainte de a fi un rit 
australian sau malgaş, un rit este... un rit! Şi că el 
trebuie să fie considerat ca atare. Nu pentru a obţine o 
«idee» de rit, o chintesenţă care nu există nicăieri, ci 
pentru a ne concentra atenţia în primul rând asupra 
conţinutului său specific, care este — suntem de acord — 
religios |. Aceste cuvinte corespund ideilor pe care 
Eliade le-a exprimat în primul capitol al Tratatului: 
„un fenomen religios nu se va revela ca atare decât cu 
condiţia de a-l surprinde în propria-i modalitate, adică 
de a-l studia la scară religioasă”?. Istoria religiilor se 
deosebeşte de celelalte discipline şi, mai ales, de istoria 
propriu-zisă prin faptul că îşi studiază obiectele 
dintr-un punct de vedere religios. Dar în ce constă 
această „scară religioasă”? 

Putem întrevedea răspunsul într-o scrisoare adresată 
lui Ernesto de Martino pe 4 ianuarie 1952. Lui de 
Martino, care îi criticase anti-istoricismul, Eliade îi răs- 
punde: „Pentru istoricul religiilor, mi se pare mult mai 
important să înțeleagă sensul unui fenomen religios 
decât să-i reconstituie sau să-i descrie «istoria» (...) Nu 
sunt de acord cu etnologii şcolii Graebner-Schmidt 
(sau, mai curând, cu excesele lor!) şi nici cu autorii 
monografiilor «istorice» despre temple, rituri, mituri etc. 
Pentru a ne aminti un singur exemplu, cred că e mult 

mai important să înţelegi ceea ce reprezintă toba şama- 
nică — adică simbolismul ei, rolul său în pregătirea 
şedinţei, locul său în mituri — decât să scrii «istoria» 
acestei tobe: originile, răspândirea ei etc. (...) Dacă 
etnologul poate să fie mulţumit aflând că toba arctică 
are o origine central-asiatică, nu cred că un istoric al 
religiilor se poate declara mulţumit doar cu aceasta; el 
vrea să afle şi ceea ce toba respectivă semmifică în 
afara faptului că are o sistorie», fiind produsul unei 
răspândiri culturale”?. 

Aşadar, scopul istoricului religiilor este, de aseme- 
nea, de a reconstitui istoria unui fenomen, dar mai ales 
de a-l înţelege. Şi a înţelege un fapt religios înseamnă 
a-i surprinde valoarea simbolică. Specificitatea istoriei 
religiilor în raport cu alte forme de istorie rezidă tocmai 
în caracterul său de hermeneutică a simbolurilor religi- 
oase. O disciplină autonomă trebuie să aibă un obiect 
autonom: obiectul autonom al istoriei religiilor elia- 
diene este simbolul. 

Eliade însuşi ne dezvăluie coordonatele culturale în 
interiorul cărora evoluează propria sa hermeneutică a 
simbolurilor. „Asistăm, scrie el, de câtva timp la o 
modă a simbolismului”f. Nu e vorba de o descoperire, 
ci de o redescoperire: în cultura noastră, simbolurile 
şi-au exercitat deja funcţia relevatoare. Civilizaţiile 
extra-europene, la rândul lor, au trăit dintotdeauna 
simbolurile“: orientarea simbolică e „conaturală celor- 
lalte civilizaţii extra-europene, fie că sunt «istorice» (de 
exemplu, cele ale Asiei şi ale Americii Centrale) sau 
arhaice şi «primitive»”€. Criza raționalismului este cea 
care a dat naştere unui nou şi crescând interes pentru 
formele simbolice. Pentru Eliade, acest interes s-a 
manifestat mai ales în patru medii. 

Primul este cel al psihologiei profunzimilor: Freud, 
în special, a pus bazele unui nou mod de a analiza 
experienţa umană. El a demonstrat că experienţa — 
inclusiv cea religioasă — nu are doar un nivel conştient, 

ci, dimpotrivă, inconştientul reprezintă componenta 
fundamentală. Cât despre conţinutul inconştientului, 
el nu e direct cognoscibil; îl putem cunoaşte doar prin 
mediatori: visele, nevrozele, miturile, artele sunt tot 
atâtea expresii indirecte ale realităţii inconştientului. 
Numai că Freud, după părerea lui Eliade, s-a înşelat 
considerând inconştientul ca fiind reductibil, în cele 
din urmă, la conştiinţă, considerând iraţionalul ca fiind 
explicabil. În plus, Freud nu se referă la imagini simbo- 
lice (cu toată densitatea de semnificaţii care le caracteri- 
zează), ci la obiecte „concrete”. Altfel spus, el concepe 
simbolul ca pe un simplu semn care se află în locul 
unui obiect al experienţei; simbolul devine „concret”, 
ca şi obiectul de care este legat. Iată de ce scanda- 
lizează Freud, când vorbeşte despre atracţia copilului 
faţă de mamă: el se gândeşte — şi ne impune să gân- 
dim — că e vorba despre o mamă concretă, mama care 
există bic et nunc în experienţa copilului. Pe când, 
comentează Eliade, mama semnifică aici altceva: este 
o imagine, un simbol, iar atracţia pentru mamă este o 
expresie a nostalgiei resimţite de om faţă de unitatea 
primordială”. 

În definitiv, Freud nu a ştiut, din punctul de vedere 
al lui Eliade, să creeze o psihologie care să valorifice 
simbolurile, dar a reuşit să-i pună bazele. Jung este cel 
care, pe aceste baze, a putut să construiască o herme- 
neutică psihologică în care simbolurile ocupă un loc 
central. 

Jung a depăşit psihanaliza „restaurând semnificaţia 
spirituală a imaginii”, a negat posibilitatea de a reduce 
un simbol la o semnificaţie particulară. Simbolul, în 
opera sa, joacă întotdeauna un rol de mediator: între 
inconştient şi conştiinţă, între rațiune şi irațional; în 
plus, procesul prin care se realizează omul se găseşte 
la toate nivelurile de individualizare. Simbolul se carac- 
terizează prin faptul că poate întotdeauna să sintetizeze 
elementele opuse, fără a-l sacrifica pe unul în favoarea 

celuilalt. El manifestă şi realizează unitatea la care 
aspiră viaţa omului. Pentru Jung, simbolul are, în viaţa 
psihică, aceeaşi funcţie pe care o are pentru Eliade în 
viaţa religioasă: aceea de a permite unei cu totul alte 
realităţi — inconştientul — să se exprime păstrându-şi, în 
acelaşi timp, misterul”. 

Al doilea mediu în care simbolul a dobândit de 
curând o nouă valoare este cel al artei. Eliade se 
gândeşte la arta abstractă şi, în special, la suprarealism, 
deoarece a trezit interesul pentru dimensiunea onirică 
a vieţii umane”. 

În al treilea rând, trebuie să cităm filozofia. 
Subiectul simbolului a fost dezvoltat mai ales de 
filozofia limbajului, pe de o parte, şi de teoriile lui 
Cassirer, pe de altă parte!!. Cu Cassirer, Eliade a 
împărtăşit ideea omului ca animal symbolicum. Orice 
activitate umană comportă o raportare la alteritate şi 
nu poate deci să se producă decât prin elemente 
mediatoare. Aceasta e valabil — a fortiori — pentru 
experienţa culturală şi, în interiorul ei, pentru 
experienţa religioasă, în care omul caută o legătură cu 
acest „altul” absolut care este sacrul!?. 

Ultimul mediu cultural în care s-a înregistrat renaş- 
terea simbolului este cel al studiilor etnologice. Eliade 
face aluzie la Lucien L&vy-Bruhl, însă nu împărtăşeşte 
atitudinea evoluționistă a savantului francez. Pe de 
altă parte, însuşi Levy-Bruhl, în Caietele sale, a recu- 
noscut că procesele de acţiune proprii „mentalităţii 
primitive” se regăsesc şi în spiritul omului contemporan 
occidental. După Eliade, dezbaterile pe care opera lui 
Levy-Bruhl le-a provocat au contribuit la suscitarea 
interesului pentru mituri şi simboluri". Studiile etno- 
logice au dovedit totodată că simbolul rămâne singurul 
mijloc de a stabili raporturi cu civilizațiile care nu 
împărtăşesc ideile culturii occidentale: raporturi pe 
care materialismul, pozitivismul şi raționalismul nu le 
puteau permite". 

În interiorul acestei renaşteri a interesului pentru 
simboluri trebuie situată opera lui Eliade. Care este 
deci particularitatea sa? „Cercetarea istoricului reli- 
giilor — scrie Eliade — se deosebeşte de cea a lingvis- 
tului, a psihologului şi a sociologului prin faptul că el 
e preocupat numai de simbolurile religioase, de cele 
care sunt legate de o experienţă religioasă sau de o 
concepţie religioasă despre lume”!?. 

Importanţa operei lui Eliade, în redescoperirea con- 
temporană a simbolurilor, constă tocmai în a fi între- 
prins studiul sistematic al simbolului religios. Etnologia 
a permis un contact cu „celălalt” într-un sens cultural, 
iar psihanaliza a inaugurat analiza „celuilalt” care locu- 
ieşte chiar în interiorul omului. În opera sa, Eliade a 
încercat să găsească formele şi sensul raportului omului 
cu alteritatea absolută a sacrului. 

Dar care sunt, în gândirea lui Eliade, caracteristicile 
conceptului de simbol? 

Eliade situează religia între două elemente pe care 
le putem considera opuse: divinitatea, absolut trans- 
cendentă, realitate întotdeauna dincolo de orice obiec- 
tivare, de orice determinare, şi experienţa umană. 
Divinitatea e ganz Anderes, cu totul altceva, în sensul 
lui Rudolf Otto: ea nu e sesizabilă prin simţuri, nici pe 
cale raţională. Pentru a explica adevăratul sens, ceea 
ce el numeşte teologia implicită a Tratatului de istorie 
a religiilor, Eliade notează în Jurnalul său, pe 8 noiem- 
brie 1959: „Dar s-a înţeles oare că «adevărata» religie 
nu începe decât după ce Dumnezeu s-a retras din 
lume? Că «transcendenţa» sa se confundă şi coincide cu 
eclipsa sa? Elanul omului religios către «transcendent» 
mă face să mă gândesc uneori la gestul disperat al 
orfanului, rămas singur pe lume” '. Folosind cuvântul 
„Dumnezeu”, Eliade nu vrea să se refere astfel la o 
tradiţie religioasă sau filozofică particulară, ci preferă 
să indice realitatea pe care se întemeiază orice formă 
de religie. Transcendenţa lui Dumnezeu este distanţa 

inevitabilă între sfera divinului şi om: realitatea lui 
Dumnezeu, deşi se află la baza activităţii religioase a 
oamenilor, nu poate fi determinată, nici delimitată, 
nici obiectivată . Absoluta alteritate a lui Dumnezeu e 
fundamentul oricărui fapt religios: „miturile şi «reli- 
giile», în toată varietatea lor, sunt rezultatul vidului 
lăsat în lume de retragerea lui Dumnezeu, de transfor- 
marea sa în deus otiosus şi dispariţia sa din actualitatea 
religioasă”!*. Nu numai în lumea contemporană, în 
care dimensiunea sacră este uitată din ce în ce mai 
mult, dar şi în experienţa religioasă cea mai autentică 
divinul îşi manifestă în modul cel mai dramatic absenţa. 
Astfel, religia se naşte tocmai din efortul de a arunca 
un pod peste prăpastia care-i separă pe oameni de zei. 

Cel de-al doilea pol al experienţei religioase este 
omul. El se caracterizează, în primul rând, prin finitu- 
dinea sa: trăieşte într-un spaţiu şi într-un timp anume, 
care constituie cadrul vieţii şi al experienţei sale, „Situa- 
ţia omului în lume, în orice perspectivă am examina-o, 
se exprimă întotdeauna prin cuvinte-cheie care conţin 
ideea de «legătură», de «înlănţuire», de «ataşare» etc.” 
Însă „omul integral, scrie Eliade, îşi acceptă momentul 
istoric, dar nu se lasă identificat cu el'?”; „peste tot 
scopul ultim al omului este de a se elibera de legă- 
turi”“, Umanitatea aspiră să iasă din istoria care o 
condiţionează şi să găsească, în existenţa sa, o orien- 
tare, un centru, un spaţiu sacru. În al doilea rând, 
omul este sfâşiat, este separat de fondul său autentic, 
de ceilalţi oameni, de cosmosul căruia îi aparţine: 
„Omul se simte sfâşiat şi separat. Nu îi este întotdeauna 
simplu să-şi dea seama de natura acestei separări, căci 
uneori el se simte separat de «ceva» puternic, de ceva 
cu totul altfel decât sine, alteori se simte separat de o 
«stare» nedefinită, atemporală, de care nu are nici o 
amintire precisă, dar despre care îşi aminteşte totuşi în 
adâncul fiinţei sale”%. El încearcă deci să-şi depăşească 
situaţia, să-şi „elibereze sufletul de lanţurile existen- 

ţei”*, aşa cum reiese foarte clar, de exemplu, din 
complexul simbolic al ascensiunii ritualice şi al zbo- 
rului magic. 

Oamenii răspund, în cele din urmă, situaţiei lor 
printr-un „efort disperat de a nu pierde contactul cu 
fiinţa”?i. 

Dar dacă divinul este de neatins şi dacă omul este 
prizonier al propriei sale finitudini, cum poate totuşi 
lua contact cu sacrul? Cum poate sacrul să intre în 
experienţa oamenilor? Trebuie să existe ceva cu rolul 
de mediator: aici intervine simbolul%, ce are o latură 
raţională, care poate fi cunoscută, şi o latură misteri- 
oasă, iraţională, care nu poate fi cunoscută. Semnifi- 
caţiile lui nu pot fi dezvăluite complet: simbolul, graţie 
laturii sale misterioase, se oferă mereu interpretării. 
Sursă inepuizabilă de semnificaţii, el îşi păstrează 
ireductibilitatea %. 

Simbolurile, în mod paradoxal, revelează şi ascund 
în acelaşi timp sacrul, permițându-i să se manifeste, 
dar în mod indirect. Prin intermediul obiectelor, al 
fenomenelor, al experienţelor religioase, sacrul se mani- 
festă, fără a deveni realitate obiectivă, fără a se reduce. 

Care este atitudinea istoricului religiilor faţă de sim- 
boluri? Am anticipat deja răspunsul: istoricul religiilor 
le interpretează, le clarifică semnificaţiile. Analizează 
sensul pe care, în diferite medii istorice şi culturale, 
oamenii l-au atribuit acestora şi încearcă să surprindă 
semnificaţia pe care o are ca atare un anume simbol 
pentru om. Face aceasta punând în relaţie diferitele 
fenomene religioase, pentru a descoperi sisteme, reţele 
simbolice — „simbolismele”?. Dar existenţa acestor 
reţele, a acestor „structuri”, nu înseamnă, pentru Eliade, 
eliminarea varietăţii şi a multiplicităţii faptelor religi- 
oase; ideea unui sacru pe care se întemeiază sim- 
bolurile nu presupune reducerea bogăției de hierofanii 
la o singură hierofanie fundamentală. Pettazzoni a 
indicat tocmai acest pericol în critica fenomenologiei 

lui Van der Leeuw: varietatea, multiplicitatea, noutatea 
faptelor istorice par a dispărea, în opera savantului 
olandez, în favoarea omogenităţii sacrului şi a formelor 
prin care el se manifestă“. Dar concepţia hermeneutică 
sugerată de opera lui Eliade poate scăpa acestei critici : 
nu e posibil să ai o experienţă religioasă — sau să 
descrii un fenomen religios — fără să te referi la forma 
ei istorică şi sacrul nu poate fi sesizat în unitatea sa 
dincolo de multiplicitatea manifestărilor sale. „Inter- 
pretarea simbolurilor prin metoda reductivă, adică prin 
reducerea tuturor semnificaţiilor la una singură, procla- 
mată ca «fundamentală», ni se pare eronată”, scrie 
Eliade cu privire simbolismul tenebrelor”; „cercetarea 
structurilor simbolice nu presupune o reducție, ci o 
integrare” %. 

Interpretul nu descoperă semnificaţii definitive, nu 
reuşeşte să descrie sacrul care, prin intermediul simbolu- 
rilor, se revelează : interpretarea este infinită. „Simbolul 
este întotdeauna deschis. (...) Interpretarea nu este 
niciodată desăvârşită”, îi mărturisea Eliade lui Claude- 
-Henry Rocquet”!. Activitatea hermeneutului, ca şi viaţa 
umană, poate fi asemuită unui labirint: „Un labirint 
presupune uneori apărarea magică a unui centru, a 
unei bogății, a unei semnificaţii (...). Nu suntem nici 
îngeri, nici eroi pur şi simplu. O dată atins centrul, te 
îmbogăţeşti (...), dar viaţa continuă: alt labirint, alte 
întâlniri, alte feluri de încercări, la un alt nivel”. 

Interpretarea este infinită pentru că este supusă 
unei duble contingenţe : cel ce interpretează se găseşte 
întotdeauna într-o situaţie culturală şi istorică diferită 
şi simbolul se prezintă întotdeauna în contexte diverse : 
„fiecare context al unui simbol revelează ceva în plus, 
care nu era decât virtual şi aluziv în contextele înveci- 
nate”**. Mai mult, simbolul are o dimensiune incon- 
ştientă, o latură obscură, care rămâne misterioasă şi 
face ca interpretarea să nu clarifice niciodată în 
totalitate semnificaţiile pe care el le ascunde. 

Orice religie, ca raport între om şi o realitate care îl 
depăşeşte, este deci simbolică. Dar mai există şi un alt 
concept de simbol la Eliade: într-un sens strict, simbolul 
poate fi deosebit de rit şi de mit. Ritul se referă la 
gesturi, la acţiuni ale oamenilor; mitul conţine o nara- 
țiune. Eliade nu defineşte în mod clar caracteristicile 
simbolului în sens strict. Dar spune, în primul rând, că 
el se referă la o hierofanie” şi că realizează o legătură 
între sacru şi profan. Simbolul „prelungeşte o hiero- 
fanie”%, îi dă o realitate spaţială şi temporală, făcând-o 
disponibilă. 

Or, analiza simbolurilor într-un sens strict permite, 
după Eliade, obţinerea unor rezultate valabile pentru 
studierea simbolului ca atare. Într-un studiu scris în 
onoarea lui Joachim Wach şi publicat în 1959, Eliade 
propune o primă clasificare a caracteristicilor simbolu- 
rilor în sens strict şi, prin urmare, a simbolurilor în 
general: simbolurile, scrie el, „sunt susceptibile de a 
revela o modalitate a realului sau o structură a Lumii 
care nu sunt evidente în planul experienţei imediate” ” ; 
pentru „primitivi”, ele sunt întotdeauna religioase*; de 
asemenea, sunt multivalente, exprimând mai multe 
semnificaţii”; ele pot revela „o perspectivă în care 
realitățile eterogene pot fi articulate într-un ansamblu 
sau chiar integrate într-un «sistem» şi sunt capabile 
„Să exprime situații paradoxale sau anumite structuri 
ale realității ultime, altfel imposibil de exprimat. Ultimul 
caracter al simbolului este valoarea sa existenţială. 

Analiza simbolurilor religioase pe care a propus-o 
Eliade pe parcursul întregii sale opere, ca şi concepţia 
filozofică şi metodologia care o susţin sunt apropiate 
de cele elaborate de reprezentanţii hermeneuticii con- 
temporane. Pentru a da numai câteva exemple, putem 
aminti, în primul rând, opera lui Paul Ricoeur. Ricoeur 
a distins, în cadrul simbolului, elemente semantice şi 
elemente non-semantice: „Numim semantice acele tră- 
sături ale simbolului care se pretează la o analiză 

lingvistică şi logică în termeni de semnificaţie şi inter- 
pretare şi care se suprapun trăsăturilor corespondente 
ale teoriei metaforei”“?. Printre aspectele lingvistice ale 
simbolului, există deschiderea la o interpretare infinită ; 
printre aspectele non-lingvistice, înrădăcinarea simbo- 
lului în realităţi extra-lingvistice. Ricoeur, care s-a referit 
adesea în opera sa la fenomenologia religiei, găseşte 
într-adevăr la Eliade ideea că simbolurile religioase se 
înrădăcinează în experienţă, în obiectele naturale, în 
realitatea cosmosului. Cu Hans-Georg Gadamer, Eliade 
împărtăşeşte, între altele, valorizarea tradiţiei, care 
uneşte interpretul şi obiectul interpretat în interiorul 
unei reţele de trimiteri reciproce“. În sfârşit, trebuie să 
ne referim şi la hermeneutica lui Luigi Pareyson. Acesta, 
ca şi Eliade, consideră fiinţa ca ireductibilă, neobiecti- 
vabilă, insesizabilă , experienţa religioasă este, pentru 
el, locul — simbolic — al manifestării sacrului “f. 

Am văzut că, faţă de psihanaliză şi etnologie, auto- 
nomia metodei lui Eliade constă în referirea la simbo- 
luri exclusiv religioase ; faţă de diferite alte forme ale 
hermeneuticii simbolului, originalitatea lui Eliade 
constă în însăşi calea analizei: o analiză „empirică” 
având, ca punct de plecare faptele religioase. Prin 
opera sa, Eliade nu a propus un sistem de gândire, ci 
a încercat să reconstruiască semnificaţia vieţii culturale 
a omului, prin intermediul unei analize a faptului reli- 
gios, în infinita varietate, bogăţie şi noutate a manifes- 
tărilor sale. 


Traducere de Ana-Maria Gârleanu 


Transcenderea contrariilor 


Mircea Itu 


Principiul coincidentia oppositorum apare adeseori 
în opera ştiinţifică a lui Mircea Eliade. Putem chiar 
afirma că el se regăseşte la temelia gândirii compara- 
tistului religiilor, că este o coordonată esenţială. Pe de 
altă parte, vom vedea că tema traversează aspecte 
foarte variate din interiorul culturii indiene şi este mai 
probabil ca scriitorul român s-o fi însuşit prin lecţia 
Indiei. 

Prin formula „coincidenţei contrariilor” propunem 
reîntoarcerea la un model esenţial pentru om şi, deopo- 
trivă, pentru umanitate: Unitatea nemuritoare. Pier- 
derea acesteia cauzează dezordinea, dezorientarea, 
confuzia, răsturnarea valorilor, arbitrariul judecăților, 
lipsa de profunzime, altfel spus, haosul lumii moderne. 
Viaţa spirituală arată drumul spre lumină, spre cunoaş- 
tere sau, mai degrabă, spre regăsirea de sine. La fel 
susţine şi Eliade prin întreaga sa operă şi existenţă, 
deşi Emil Cioran i-a reproşat cîndva pe nedrept că 
n-ar fi avut un spirit religios, dar, aşa cum spunea 
Eugen Ionescu în anul morţii istoricului religiilor, „il a 
rendu ă Dieu des services incalculables”!. Există o 
multitudine de căi, credinţe diferite, dar scopul, la 
fel ca în religie, este unul singur: re-facerea unităţii 
primordiale. 

În mai multe dintre cosmologiile lumii, mitul creaţiei 
este reprezentat prin desprinderea părţilor componente 
din trupul unui gigant cosmic. Fin comparatist, Mircea 
Eliade, în opera sa Forgerons et alchimistes, exemplifică 
prin Tiamat la sumero-babilonieni, Ymir la vechii ger- 

mani, P'anku la chinezi şi Purușa la indieni? Prin 
prisma acestui mit, vedem că unitatea primă s-a desfă- 
cut de la sine şi din sine într-o multitudine de forme. 
Se impune distincţia între fiinţa veşnică şi devenirea 
perisabilă. Concepţia o regăsim exprimată şi de Platon 
în dialogul Timaios (28 a), cu diferenţa, esenţială totuşi, 
a atributelor: „(...) mai întâi trebuie să facem urmă- 
toarea distincţie: ce este fiinţa veşnică, ce nu are deve- 
nire, şi ce este devenirea veşnică, ce nu are fiinţă”. În 
viziunea indiană, perenitatea nu poate fi caracteristică 
atât fiinţei, cât şi devenirii. De la fire se trece la deve- 
nire, timpul cosmic devine durată, iar Unu se răspân- 
deşte în Multiplu, producând opoziţiile. În această 
ordine de idei, în spiritul ideilor lui Eliade, Creaţia, 
semnificând pluralitatea, simbolizează în mod para- 
doxal mai curând un haos decât o cosmicizare, întrucât 
este distrusă unitatea, ordinea cosmică. Dimpotrivă, 
capătul vieţii, mântuirea semnifică ordinea, adevărata 
cosmicizare, întrucât reuneşte ceea ce a fost despărţit 
de întreg. Rămâne ca omul să re-facă totul prin unifi- 
care. Este sensul profund al anumitor sărbători (la 
venirea primăverii ori de Anul Nou — dovezi elocvente 
ale caracterului ciclic al vieţii) sau al mitului sacrifi- 
ciului în India vedică“, dar şi sensul pe care îl are în 
cultura populară românească legenda meşterului 
Manole. Toate acestea sunt, de fapt, reproduceri ale 
cosmogoniei. Sacrificiul constituie, aşadar, o cale spre 
unificare, pentru că, subliniază Eliade: „Funcţia esen- 
țială a jertfei este de a pune din nou laolaltă (samdba) 
ceea ce a fost fragmentat in îllo tempore"?. Reintegrarea 
se realizează atât în plan exterior, prin ritualul aducerii 
împreună a fragmentelor desprinse din trupul lui 
Prajăpati, cât şi în plan interior: oficiantul îşi redes- 
coperă propriul sine. De unde şi concluzia : „Sacrificiul 
conceput ca mijloc de unificare prin excelenţă ilus- 
trează, alături de numeroase alte exemple, aspiraţia 
nestăvilită a spiritului indian spre transcenderea contra- 

riilor şi spre ridicarea la nivelul unei realităţi totale”. 
Prin magia sacrificiului se realizează inversarea valori- 
zată în direcţie spirituală. Oficiantul participă la o 
realitate inaccesibilă condiţiei umane, transcendentă. 
Aici, reliefează Eliade în studiul intitulat La conception 
de la libertă dans la pensee indienne, sat (fiinţa) coin- 
cide cu asalt (nefiinţa)”. 

Pornindu-se de la unitatea primordială s-a creat o 
pluralitate de nume şi forme (complex cunoscut în 
cugetarea indică sub denumirea de nâmarăpa), fiinţe 
şi lucruri doar aparent exterioare ei. Cu timpul, s-au 
impus trinitatea şi mai ales dualismul, care l-au ascuns 
pe Unu vederii umane. Căutate sunt deosebirile, igno- 
rându-se asemănările. Originalitatea se impune cu orice 
preţ. Din păcate, adesea, axiologia se structurează în 
funcţie de diferenţe, şi acestea trebuie să fie cât mai 
radicale. În cartea Symbolism, the Sacred and tbe Arts, 
Mircea Eliade, dând o interpretare proprie artei indi- 
ene, accentuează ideea de revalorizare a esteticului în 
viziune indică*. Nu pe descriere şi sugestie se mizează, 
ci pe izolare şi definiţie de sine. Prin intuiţie se încearcă 
o apropiere până la identificare între creator şi creaţie 
artistică, o reintegrare a omului în natură. India nu 
observă, ci realizează natura. Nu emoția estetică exte- 
rioară interesează, ci suprema unitate dintre artist şi 
artă: „The European offers an aesthetic thrill, the 
Indian offers more: a sentiment full of harmony with 
nature, of equality with and love for all her innume- 
rable creations”?. Cu toate acestea, teorii precum: origi- 
nalitatea, personalitatea, genialitatea s-au impus mai 
uşor în gândirea universală, deşi ele sunt bazate pe 
factorii ce separă, pe disociere. În atare împrejurări, cu 
atât mai remarcabilă este descoperirea „pietrei filozo- 
fale” de către Nicolaus Cusanus, în epoca Renaşterii. 
Ideea unităţii contrariilor exista de milenii, fără înclo.- 
ială, dar Cusanus o fundamentează în lucrarea sa /7e 
docta ignorantia, prin formula coincidentia opposilo 

rum, O intuiţie importantă pentru întreaga cugetare 
omenească. Prin ea, filozoful renascentist încearcă defi- 
nirea naturii lui Dumnezeu. De fapt, formula semnifică, 
aşa cum aprecia Ioan Petru Culianu, cheia pentru 
întreaga experienţă de la Renaştere încoace!. 

Polaritatea, antinomia se articulează în unitate. Opo- 
ziţia, aşa cum de multe ori insistă să precizeze Mircea 
Eliade, se transformă în complementaritate. Aşa-zisele 
contrarii se unifică: yab şi yum la tibetani, pane şi yin 
la chinezi, Siva şi Sakti în tantrismul indian etc. De 
fapt, toate simbolurile reprezintă o coincidentia opposi- 
torum, întrucât sunt unificatoare, aşa cum remarcă şi 
Jacobi!!. Ca şi la Eliade, principiul unităţii contrariilor 
constituie cheia gândirii lui Jung, interesat din această 
perspectivă de cunoaşterea doctrinelor şi tehnicilor 
orientale (taoism şi yoga, cu predilecție), după cum 
opinează istoricul român al religiilor!?. Natale Spineto, 
în teza sa consacrată ideilor-forţă din gândirea lui 
Mircea Eliade, vorbeşte de variatele manifestări religioase 
ale principiului coincidentia oppositorum şi, deosebind 
două sensuri ale transcendenţei sinelui (poate fi descris 
doar parţial, pentru că nu e obiect de experienţă; 
poate fi reprezentat), argumentează: „(...) poich€ non 
si assoggetta al principio di non contraddizione, unifica 
concetti opposti” 2. 

Ideea unităţii contrariilor este universală. Ea apare 
în urma unor etape ale cugetării omeneşti. Întâi este 
remarcată şi afirmată pluralitatea. Urmează confrun- 
tarea contrariilor, după care se trece la reunificarea 
lor. Modelul ideal, arată Eliade în lucrarea Occu/tismn, 
Witcbcraft and Cultural Fasbions. Essays în Compara- 
tive Religions"*, este androginul, pentru că înglobează 
şi viaţa şi perenitatea, aspectele diferenţiate sub forme 
ca masculinul şi femininul fiind contopite într-o struc- 
tură unitară. De altfel, anterior acestui studiu, el dezvol- 
tase această viziune în Mepbistopbeles et l'Androgyne 5. 
După ce opoziţiile au fost reunite, ele vor fi abolite. 

Dincolo de pluralităţi, de orice fel de separări şi deose- 
biri, de polarităţi, trinităţi şi dualisme, se caută unitatea. 
Distrugerea contrariilor este cea din urmă etapă. Ea se 
realizează prin transcenderea lor. Voința transcenderii 
este extrem de puternică, impulsionată fiind de credinţa 
în obţinerea totalităţii. Abolirea opoziţiilor atrage după 
sine o opţiune decisivă pentru împlinirea a ceea ce 
Mircea Eliade numea printr-o expresie celebră „/a sortie 
du Temps Geşirea din Timp), ca şi depăşirea marelui 
complex al omului, „la terreur de /'histoire” (teroarea 
istoriei). Lanţurile condiţionării sunt rupte. Ajungând 
aici, bomo religiosus va accede la sensul profund al 
existenţei sale şi al universului, la das ganz Andere (cu 
totul altceva), după formula lui Rudolf Otto'S. Omul va 
transcende condiţia umană. Se va elibera şi va păşi în 
paradis, în moksa sau nirvâna etc. Va fi nemuritor. 
Lecţia unităţii reprezintă cea mai importantă expe- 
rienţă a spiritualităţii indiene. Ea presupune conştienti- 
zarea necesităţii esenţiale a eliminării contrariilor, în 
virtutea unităţii supreme. Îndrăznim să adăugăm trans- 
cenderea contrariilor celor trei lecţii despre care Mircea 
Eliade mărturiseşte, în convorbirea sa cu Claude-Henri 
Rocquet, că le-a învăţat de la India: 1) „la decouverte 
de Pexistence d'une philosophie (...), d'une dimension 
spirituelle indienne”; 2) „le symbole”; şi 3) „la decou- 
verte de Phomme neolitique””, neuitând să adăugăm 
ceea ce spune puţin mai departe: „En Inde jai decouvert 
ce que plus tard jai appel€ la religiosite cosmique” **. 
Cicerone Poghirc subliniază adesea însemnătatea şi 
valoarea expresiei „creştinismul cosmic”, întrebuințată 
şi analizată de mai multe ori de Mircea Eliade, în opera 
sa ştiinţifică. De asemenea, cel despre care istoricul 
religiilor spunea că „este un savant uluitor”, apre- 
ciind „nemaipomenita adâncime a minţii sale, lărgi- 
mea viziunii sale şi ascuţimea atenţiei sale la detalii 
savante”, afirmă cu temeinicie că creştinismul cosmic 
este specific zonei balcanice, în prezentarea religiei 

albaneze din The Encyclopedia of Religion%. Pe de altă 
parte, religia cosmică poate trimite şi la substratul 
indo-european de cultură şi civilizaţie, definind, alături 
de alte componente, spiritualitatea indo-europeană, 
aşa cum demonstrează competent şi din perspectivă 
comparatistă Jean Haudry, în cartea sa intitulată Za 
religion cosmique des Indo-Europăens?. 

Demersul spre unitate al cugetării indice poate fi 
întrevăzut încă din perioada vedică prin faimoasa doc- 
trină henoteistă. Punem sub semnul întrebării mult 
vehiculatul politeism vedic de către cei care s-au grăbit 
să implanteze în sol indian modelul Olimpului grecesc. 
În 1878, celebrul cercetător Max Miller fixa termenul 
de henoteism şi evidenția problema instabilității atribu- 
telor zeităților, ca particularitate a religiozităţii rgvedice 
tardive. Prin mobilitatea şi instabilitatea atributelor 
divinităţilor, ce trec de la una la alta, se poate demon- 
stra tendinţa spre unificare. Totodată, pornindu-se de 
la năzuinţa spre elementar, se va ajunge „la căutarea 
unei stihii cosmice ultime şi absolute”, aşa cum arată 
Lucian Blaga”?. Aşadar, este evident că în religia vedică 
se merge spre identitate, spre unitatea supremă. Dar 
henoteismul vedic, avertizează filozoful român, nu 
trebuie înţeles ca o fază intermediară, ca o treaptă 
într-o evoluţie de la politeism la monoteism$. Mai 
putem aduce în discuţie, ca nostalgie după unitatea 
primordială şi, deopotrivă, pentru dorinţa intensă de a 
o re-face, şi faptul că zeii vedici nu sunt individualităţi 
clare şi nu au o înfăţişare bine conturată. Astfel, subli- 
niază Madeleine Biardeau, Vişnu se identifică cu Agni, 
iar Rudra este acelaşi cu Siva, pe când Purușa, Vișnu, 
Siva sunt unul singur?i. 

Unitatea este postulată şi în brahmanism. Ne referim, 
desigur, la sinteza înţelepciunii upanișadice, a înţelep- 
ciunii indiene în totalitatea ei totodată, la echivalenţa 
supremă între sinele uman şi cel divin, între ârman şi 
Brabman, căci: tat tvam asi”. Propoziția sanscrită nu 

este o blasfemie, cum s-ar grăbi unii să acuze, ci eviden- 
țiază egalitatea dintre om şi Dumnezeu, suprema uni- 
tate, în lumina principiului unităţii totului, pentru că, 
scrie Mihai Eminescu în Scrisoarea 1, „Unul e în toţi, tot 
astfel precum una e în toate”. Dumnezeu e în toate, 
toate sunt în Dumnezeu. După cum susţine Eliade: 
„Identitatea Brabhman-âtman constituie (...) descope- 
rirea cea mai importantă a Upanișadelor”%. Pornind 
de la înţelepciunea upanișadică, Sankaracarya, un ade- 
vărat Socrate al Orientului, maestrul Kevaladvaita Vedânta 
darsana, formulează paradoxala şi deopotrivă geniala 
teorie a identităţii între real şi ideal, răsturnând jude- 
căţile comune. Lumea fenomenală este o simplă iluzie 
(mâyâ), iar ceea ce există cu adevărat este realitatea 
supremă, unitatea, Dumnezeu, spiritul, absolutul: eka 
evam advityam?”. Dincolo de pluralitate, dincolo de 
opoziţiile de orice fel, de multitudinea de nume şi 
forme, se găseşte sublima Unitate. Doar ea există în 
cele din urmă. Mircea Eliade preciza în Mythes, reves et 
mysteres că noţiunea mâyă nu are sens fără o raportare 
la Brahman. Este hrănită de ignoranță, „c'est-â-dire par 
notre fausse et absurde identification avec le devenir 
cosmique et avec Phistoricite”%. Moartea iluziilor, 
distrugerea mayei, va fi urmată de o renaştere. Abia 
atunci omul îşi va da seama de modul său adevărat de 
a fi, liber, necondiţionat, de veritabila sa identitate. 
Abia atunci va deveni conştient de egalitatea a'man = 
Brabman, dintre parte şi întreg. Prin mâayâ, putem 
susţine în termenii comparatistului religiilor, sacrul se 
camuflează în profan. Nu sunt două entităţi de sine 
stătătoare, aşa cum greşit interpretează Thomas ].]. 
Altizer, a cărui neînțelegere a relaţiei sacru-profan în 
opera lui Eliade este pertinent analizată de MacLinscott 
Ricketts”. Mâyâ, profanul, este o simplă iluzie, doar 
Brahman -— sacrul — există cu adevărat. 

„Este ştiut că depăşirea contrariilor e un laitmotiv al 


spiritualităţii indiene”, apreciază gânditorul român“. 

În mai multe capitole din Mepbistopbeles et l/'Andro- 
8yne, Mircea Eliade tratează subiectul identităţii contra- 
riilor: „Vrtra şi Varuna”, „Cele două planuri de refe- 
rinţă”, „Mituri şi rituri ale integrării” ş.a. Sunt oferite 
exemple din mitologia indică: demonul Vrtra se trans- 
formă într-un sfânt; demonul Ravana, cel cu zece 
capete şi douăzeci de braţe, care o răpise pe Sită şi o 
luase prizonieră în regatul său din Sri Lanka, este 
autorul unui tratat de formule şi ritualuri magice, deci 
antidemoniace; zeiţa Hariti, mamă a demonilor, 
mănâncă pe copiii răi etc. 

O dovadă elocventă a faptului că ideea unităţii 
contrariilor exista cu secole înainte ca Nicolaus Cusanus 
s-o exprime prin formula concidentia oppositorum este 
celebra afirmaţie a lui Năgârjuna din Mălamadbyama- 
-kakânikăâ 25, 19, reprodusă de Eliade în Occultism, 
Witchcraft and Cultural Fashions. Essays în Compa- 
rative Religions. Judecata marelui înţelept budist con- 
stituie un paradox, structurat pe abolirea opoziţiilor 
fundamentale: „There is nothing whatever to diffe- 
rentiate samsara from nirvâna and there is nothing 
whatever to differentiate nirvâna from samsara”*!. Asu- 
pra acestei sinteze esenţiale în budism insista şi Guru 
Rimpoche în iniţierile sale, pe care le-am urmat la 
Bodh-Gâyă, în India. Nu vechimea sau paternitatea 
formulei ne preocupă, ci ideea în sine, fundamentală 
şi cu atât mai meritorie cu cât poate fi bază pentru o 
perspectivă comparată. Ideea este incontestabil panin- 
diană, iar mai presus de aceasta, universală. 

Cele opt trepte ale itinerariului spiritual în tehnica 
yoga conduc spre eliberare, de fapt spre suprema 
unificare dintre subiect şi obiect, dintre a fi şi a cunoaşte. 
Mircea Eliade insistă asupra lor în cărţile sale despre 
yoga, îndeosebi în teza sa Yoga. Essai sur les origines 
de la mystique indienne”, ca şi în articolul despre 
yoga din monumentala The Encyclopedia of Religion, 
toate recomandându-l pe savantul român ca pe unul 

dintre cei mai importanţi specialişti în Yoga. Prin urmare, 
sunt mai multe etape de urmat, potrivit învăţăturii 
yoga: restrângeri (pama), discipline (niyama), atitudini 
şi poziţii ale trupului (âsana), ritmul respirației (prâna- 
yâma), emanciparea activităţii senzoriale de sub domi- 
naţia obiectelor exterioare (pratyâbâra), concentrare 
(dbaâranâ), meditaţie (dhyâna) şi „enstază” (samadbi). 
Dintre numeroasele traduceri ale termenului samâdhi, 
Jean Varenne apreciază că aceea propusă de Mircea 
Eliade este cea mai potrivită (enstază), pentru că nu 
este vorba de o „sortie de l'&tre, ravissement”, ci de 
„rentrâe en lâtre, interiorisation”3f. 

Dacă, după cunoaşterea dualismului ca iluzie, trans- 
cenderea contrariilor se realizează prin contemplaţie, 
prin intuiţia identităţii cu unitatea supremă în Vedânta, 
ea se obţine prin tehnici psihofiziologice şi meditații 
conduse spre uniunea mistică în Yoga. Interesul pentru 
latura teoretică (Vedânta) este înlocuit de interesul 
pentru latura practică (Yoga). Unificarea contrariilor şi 
depăşirea lor se face în yoga prin intuiţia sinelui 
(purușa), dar, mai ales, prin unirea mistică dintre yogin 
şi Dumnezeu (/sara). Eliade a evidenţiat adesea că 
diferenţa dintre Sâămkhya şi Yoga consistă în ateismul 
primeia şi teismul celeilalte. Andre Breton era plăcut 
impresionat descoperind coincidentia oppositorum de 
tip yogin, în care punctul de sus şi cel de jos încetează 
să mai fie percepute contradictoriu. În stadiul cel mai 
înalt al meditaţiei sale, omul îl cunoaşte pe Dumnezeu 
din el. Aceasta însă nu înseamnă un cum Deo unitum, 
ci cum Deo unum ac idem, conform terminologiei lui 
Meister Eckhart. Calea ar putea fi iubirea, aşa cum 
desprindem din învăţăturile lui Isus ori din conduita 
celui mai de seamă mistic din islamism, Al-Hallaj. 
Drumul poate fi tot atât de bine revelaţia (de la Dumne- 
zeu spre om), ca şi intuiţia (de la om spre Dumnezeu), 
cu toate că, în cele din urmă, regăsirea de sine nu este 
un drum, întrucât Spiritul este nemişcat şi peren, aici şi 

pretutindeni. Ideea unităţii este susţinută prin însuşi 
termenul yogâ, ce provine din cuvântul y4/ şi înseamnă 
„a lega împreună”. Pe de altă parte, unificarea contra- 
riilor poate fi ilustrată în yoga şi prin cea de-a treia 
venă, sușumnă, care se găseşte în centru. Prin ea se 
realizează abolirea şi reintegrarea opoziţiilor, unificarea 
lui îgă şi pirigala, conducând la transcendenţă, aşa 
cum interpretează Mircea Eliade în cartea sa Images e! 
symboles. Essais sur le symbolisme magico-religieux”. 
În afara trupului uman, a ajunge în centrul lumii simboli- 
zează transcendenţa. La indieni ideea se traduce prin 
ascensiunea muntelui Meru, fireşte un urcuş de sorginte 
spirituală. În articolul intitulat Centre of the World, 
Mircea Eliade, împreună cu Lawrence E. Sullivan 
comentează astfel: „arriving at the summit, one trans- 
cends the particularities”%. 

La fel ca şi Vedânta, Tantra realizează unirea dintre 
hinduism şi budism. Tema coincidentia oppositorum 
poate fi ilustrată în tantrism prin ritualul maitbuna, 
asupra căruia Mircea Eliade insistă adeseori în opera sa 
ştiinţifică. Se creează o simbioză între uniunea fizică şi 
cea spirituală. Dragostea este văzută ca un act spiritual, 
ca o transcendere, este sublimată. Prin maitbhuna sunt 
reintegrate cele două principii fundamentale: mascu- 
linul şi femininul (yang şi yin la chinezi, yab şi yum la 
tibetani, purusa şi prakrti în Sămkhya-Yoga, Brabman 
şi mâyă în Vedânta, Siva şi Sakti în tantrism ş.a.m.d.). 
Istoricul religiilor socoteşte maithuna ca o tehnică „pour 
r6aliser lunit€ avec la divinite suprâme””. Parcursul 
este următorul: Sakti, aflată în stare de adormire, 
îmbrăcând forma şarpelui kundalini, se trezeşte, se 
ridică şi trece prin mai multe cakra spre creştetul capu- 
lui, sălaşul lui Siva. Împreunarea este atât exterioară, 
cât şi interioară. Cuplul uman redevine cuplu divin. Se 
re-face unitatea primordială. Eliade arată că, potrivit 
tehnicilor yogine tantrice, sunt reunificate elemente 
ca: Soarele şi Luna, vasele sanguine (artere şi vene) 

reprezentate prin îdă şi pirigală, suflurile (inspiraţia şi 
expiraţia) ilustrate prin prâna şi apâna, apoi upâya şi 
prajriă (calea spre înţelepciune şi înţelepciunea) semni- 
ficate prin Sunya şi karună *. 

Ideea unităţii contrariilor caracterizează, aşadar, majo- 
ritatea ontologiilor şi soteriologiilor indiene; ea este 
panindiană. Se pot da multe exemple: coincidenţa 
dintre timp şi veşnicie, dintre murire şi nemurire, dintre 
fiinţă şi neființă, dintre suferinţă şi beatitudine etc. Ea 
este pusă în lumină prin multe particularităţi indiene, 
unele urmărite în acest studiu. Trebuie subliniat însă 
că transcenderea opoziţiilor nu este un demers al vieţii 
materiâle, ci al spiritului. În esenţă, aceasta simbo- 
lizează eliberarea în viziune indiană, opinează Mircea 
Eliade, în cartea sa Images et symboles. Essais sur le 
symbolisme magico-religieux*. Cea mai strălucită expli- 
caţie a ideii transcenderii contrariilor în viziune indiană 
o regăsim într-un alt studiu al savantului român. Aceasta 
este sinteza: „A nu te mai mişca, a nu mai fi sfâşiat de 
tensiuni între contrarii înseamnă a nu mai exista în 
Cosmos. Dar, pe de altă parte, a nu mai fi condiţionat 
de perechile de contrarii înseamnă a te bucura de 

libertatea absolută, de absoluta spontaneitate” “. 

III. Exilul românesc 
despre Mircea Eliade 


Textele din această secţiune au fost reproduse după revista 
„Limite”, nr. 48-49, 1986. Mulţumesc d-lui Virgil Ierunca 
pentru permisiunea de a le include în volum (C.B.). 


În sfârşit o existenţă împlinită 


Emil Cioran 


Când am aflat că zilele lui Mircea sunt numărate, 
mâhnirea m-a copleşit făcând să-mi fugă din memorie 
totul, în afară de ceasurile primelor noastre întâlniri şi 
de silueta minunatului personaj care a fost. În prietenie, 
ca în orice, senzaţia de neprevăzut şi de unic ţi-o dă 
începutul. Nimic din ce urmează nu va avea vreodată 
aceeaşi strălucire. Poate cel mai bine ar fi să dispărem 
înainte de a lăsa urme. Dar toate astea sunt divagaţii — 
şi contrariul imaginii pe care ne-o lasă un spirit convins 
până la manie că obligaţia fiecăruia este să-şi dea 
întreaga măsură. Sub acest aspect, Mircea era cel mai 
puţin balcanic dintre noi toţi. Nu avea nici gustul, nici 
superstiţia eşecului, nu cunoştea uşurarea de a aban- 
dona un proiect sau voluptatea inerentă oricărei între- 
prinderi nerealizate. Tocmai am primit de la un prieten 
de tinereţe o scrisoare în care îmi spune, în chip de 
concluzie, că existenţa lui a stat sub „semnul neîmpli- 
nirii”. lată meteahna noastră, fascinantă şi deprimantă, 
expresie a unei înţelepciuni de-a-ndoaselea. Suntem 
cu toţii, mai mult sau mai puţin, nişte rataţi. El însă nu 
era nicicum un ratat, şi refuza să fie, iar acest refuz sau 
această imposibilitate face ca opera lui literară să 
respingă acel dram de demonic, de autodistructiv, de 
negativ în mod pozitiv, atât de caracteristic celui mai 
mărunt destin valah. 

I-am reproşat adesea că nu e ca... noi. Acest „noi”, 
de bună seamă, e arbitrar. Nu oricine are şansa neîmpli- 
nirii. Dar cel mai grav reproş pe care am avut tupeul să 

i-l adresez e că s-a ocupat de religii fără să aibă un 
spirit religios. N-am abordat niciodată în mod direct 
subiectul, dar e sigur că reticența mea mai mult sau 
mai puţin explicită asupra unui punct capital nu putea 
decât să-i displacă. Era oare, din partea-mi, o critică 
îndreptăţită? Să zicem mai curând o ipoteză degenerată 
în convingere. Cu câteva săptămâni înainte de a ne 
părăsi, într-un interviu acordat unui ziarist ce-i amintea 
de reproşul meu, a răspuns că atitudinea lui în faţa 
religiilor nu e deloc cea a unui savant. „Mă străduiesc 
să înţeleg”, a precizat el. — Desigur, dar tocmai asta 
face un savant. Iar dacă-i înţelegi pe toţi zeii înseamnă 
că de fapt nu te interesează nici unul. Un zeu există ca 
să fie adorat sau hulit. Nu ne putem imagina un lov 
erudit. 

Dacă mă încăpăţânez să susţin că Eliade nu era un 
credincios, şi chiar că nu era hărăzit să fie un credin- 
cios, e pentru că nu-l văd mărginindu-se în profunzime, 
iar fără asta nici o obsesie nu e posibilă; or, rugăciunea 
e obsesie, cea mai mare din câte există. Nu era obsedat 
decât de acţiune, de „operă”, de randament în sensul 
cel mai nobil al cuvântului. Când îi spuneam că nu 
„lucrez” aproape niciodată, nu voia şi nici nu putea să 
mă înţeleagă. Era total străin de orice gen de nihilism, 
fie şi metafizic. Este de neimaginat în ce măsură ignora 
seducţia lenei, a plictisului, a vidului şi a remuşcării. 
Cine era aşadar Eliade? Cred că pot să răspund: un 
spirit deschis tuturor valorilor esențialmente spirituale, 
la tot ce respinge morbidul şi îl învinge. Credea în 
mântuire, era în chip evident de partea Binelui, opţiune 
nu lipsită de riscuri pentru un scriitor, opţiune provi- 
denţială, însă, pentru cel ce respinge farmecele negării 
sau ale dispreţului. Oricât de descurajat ai fi fost, nu 
plecai niciodată deprimat după o discuţie cu el. Fun- 
ciarmente inapt pentru gândurile negre, avea un fond 
de sănătate uluitor. I-am spus, în mai multe rânduri, că 
e lovit de un soi de iluzie ereditară. Cheia neclintitului 

său optimism trebuie căutată în îndârjirea de a lăsa o 
imagine completă a posibilităţilor sale, de a se împlini 
ca nimeni altul, cu riscul, s-o mărturisim, de a-şi lipsi 
prietenii şi duşmanii de plăcerea de a medita la slăbi- 
ciunile lui. 


Traducere de Emanoil Marcu 


Unde este el? 


E. lonesco 


Mă aflam la New York când am aflat vestea morţii 
lui Mircea Eliade. Erudiţia sa era fabuloasă. Pasiunea 
de cercetător, enormă: ştia totul despre religii. Era de 
o asemenea discreţie încât niciodată n-am ştiut dacă 
era cu adevărat credincios sau nu. Dar a adus lui 
Dumnezeu servicii incalculabile. În orice caz, a creat 
credincioşi şi, prin aceasta, a schimbat, spiritual, o 
mare parte a lumii. Dar mai presus de orice, era un 
prieten, unul dintre cei doi sau trei prieteni care-mi 
rămăseseră — moartea prietenului o deplâng. 

Simt ca un fel de gol în locul inimii. Chiar dacă aş 
avea timp să mă consolez, n-aş putea să mă consolez 
de această dispariţie. Mi-e peste putinţă să continuu să 
mai lucrez; mi-e peste putinţă să mai scriu. Dispariţia 
lui e prea vie în mine. Unde este el? Şi unde suntem 
noi? Şi ce suntem noi? Fără prezenţa lui care dădea 
vieţii o semnificaţie. Singura posibilă: sacrul. 


Mircea Eliade mai mult ca niciodată 
Vintilă Horia 


Se spune despre cineva care pleacă dintre noi că 
nu mai e. Mircea Eliade e, azi, mai mult ca niciodată, 
în chiar clipa în care, aparent, ne-a părăsit. Pentru că 
nu rămâne numai în amintirea celor care l-au cunoscut, 
l-au iubit sau i-au fost prieteni, dar şi în mintea recu- 
noscătoare a acelor care făcuseră din cărţile lui o 
învăţătură de fiecare zi, o introducere la mai înalt sau 
la mai frumos. I-am spus odată, cred că la Paris, prin 
1962 sau 63: — Tu eşti cel mai mare filozof al religiilor 
din secolul XX. Mi-a răspuns: — Nu sunt decât un 
istoric al religiilor. Era, de fapt, şi unul şi celălalt, un 
istoric şi un filozof, crescut în amândouă luminile 
deodată, însă modestia lui de om conştient de ceea ce 
într-adevăr era îl împiedica să-şi dea titluri sau să-şi 
recunoască merite pe deasupra celor pe care singur şi 
le pusese în spinare. 

L-am întâlnit prima oară în Maitreyi, în 1931 sau 32, 
dacă nu mă înşel, eram încă la liceu, mi se părea că 
pătrund într-o lume necunoscută, fantastică, inedită în 
literatura românească, pe vremea când începeam să 
mă pasionez pentru Camil Petrescu, Gib Mihăescu şi 
Matei Caragiale. Apoi Huliganii şi Domnişoara Cristina 
mă puneau în faţa unor probleme care, şi ele, mă 
scoteau din ţâţâni, mă întorceau către un alt sens al 
lucrurilor. L-am întâlnit de-adevărat doi sau trei ani 
mai târziu, când devenise asistent la Filozofie, cred că 
la catedra lui Nae Ionescu, şi secretar al Societăţii 
Scriitorilor Români, prezidată de N.I. Herescu. După 
separaţia războiului ne-am regăsit în exil, el la Paris, 

eu la Buenos Aires, unde mi-a expediat într-o zi manu- 
scrisul de la F6ret interdite ca să-i spun ce credeam 
despre el. Cartea m-a entuziasmat, pentru că redesco- 
peream în ea pe scriitorul adolescenţei mele, dublat de 
filozoful religiilor, cel care publicase o carte răstur- 
nătoare de perspective, Mitul eternei reîntoarceri, pe 
care am recomandat-o unui editor de la Buenos Aires, 
împreună cu Maitreyi, care le-a publicat pe amândouă 
curând după aceea. Păstrez undeva foarte multe scrisori 
de la Eliade, în special din acea vreme, teribil de grea 
pentru amândoi. Îmi aduc aminte de o scrisoare în 
care îmi povestea cum i se furaseră toate hainele şi 
rufele de la hotelul la care locuia pe Rue des Saints- 
-Peres, sau poate că din altă parte. O scrisoare plină de 
durere, un fel de strigăt de exilat pe care numai alt 
exilat putea să-l înţeleagă, situat pe aceeaşi frontieră a 
spaimei cotidiene, spaima de a înceta de a fi om între 
oameni, rupt dintr-o ordine de care abia ţineam, atâr- 
naţi de un biet fir material. Ne-am revăzut în Elveţia, la 
Paris, la Madrid, la Salamanca, din nou la Paris, cu 
Petru Comarnescu... Ne despărţeau aproape zece ani, 
el făcuse parte, aş putea spune, ca să definesc o 
separație în timp, din grupul de la „Criterion”, eu din 
cel de la „Meşterul Manole”. Două modalităţi româneşti, 
aproape contemporane, separate de o nuanţă greu de 
definit, însă prezentă în istoria literaturii. Peste mulţi 
ani, în cadrul acestui a fi, devenit astăzi la el un a fi 
mai mult ca niciodată, vom aparţine cu toţii aceluiaşi 
timp, tempora pessima, în care răul şi-a făcut drum 
printre oameni, timp ultim, pe care conceptul de exil îl 
întregeşte într-un mod exemplar. Cred că pe această 
undă va trebui cercetat un Mircea Eliade care, din a 
gândi religios, îşi făcuse o cheie, probabil valabilă 
pentru toţi cei care ne-am născut în exil. 


Un semn al destinului 


Ionel Jianu 


Mi-e cu neputinţă să scriu despre Mircea Eliade la 
trecut. Pentru că el a fost întotdeauna pentru mine o 
prezență. O prezenţă spirituală şi o prezenţă afectivă. 
De-a lungul celor 60 de ani ai prieteniei noastre, vremu- 
rile şi depărtările ades ne-au despărţit, dar întotdeauna 
ne-am regăsit cu aceeaşi bucurie ca şi cum nici anii, 
nici distanţele nu ne-ar fi separat. 

Îmi amintesc de cea dintâi despărţire în toamna 
anului 1928, când Mircea a plecat în Indii. L-am însoţit 
la Gara de Nord, i-am dăruit o carte, A la trace de Dieu, 
de Jacques Rivi€re, cu adnotări în care îi împărtăşeam 
căutările mele şi setea de absolut. I-am spus atunci: 
„Nu ştii cât te admir pentru că ai ales marea aventură!” 

A urmat, timp de aproape trei ani, o corespondenţă 
bogată care, în chip ciudat, ca un semn al destinului, 
mi-a revenit după aproape o jumătate de veac. Cu 
câteva luni în urmă, am primit de la Mircea Handoca 
fotocopii de pe scrisorile din 1928 şi 1929, trimise lui 
Mircea în India şi păstrate de sora lui în arhiva din 
Bucureşti. Activitatea şi peripeţiile „generaţiei”, al cărei 
şef incontestabil a fost Mircea, erau savuros evocate pe 
viu în aceste scrisori care pot constitui astăzi un document 
pentru istoria vieţii culturale româneşti din acei ani. 

A doua amintire este aceea a primei noastre întâl- 
niri, în iulie 1961, la Paris. De îndată ce a aflat de la 
Eugen Ionescu de sosirea mea, Mircea a venit la hotelul 
Lavoisier unde trăsesem şi am stat o seară întreagă de 
vorbă depănând amintiri. Trecuseră vreo douăzeci de 
ani de când nu ne mai văzusem şi totuşi ne-am regăsit 
ca şi cum timpul s-ar fi oprit în loc. I-am dăruit atunci 

două fotografii în care el figura în costum indian într-un 
ashram din preajma Tibetului. Le salvasem din albumul 
de fotografii distrus la plecarea mea din ţară, aşa cum 
am aruncat în foc, din păcate, întreaga arhivă a cores- 
pondenţei mele din anii 1927-1961. 

A treia întâlnire de neuitat a fost aceea de la Veneţia 
din vara anului 1967, când am petrecut cu Mircea şi 
Petru Comarnescu vreo două săptămâni, reluând firul 
convorbirilor de odinioară, cu aceeaşi căldură şi aceeaşi 
sete de cultură. Fiecare şi-a povestit încercările prin 
care a trecut, căutările, experienţele, îndoielile şi nădej- 
dile, învăţămintele culese şi planurile de viitor. Fiecare 
s-a destăinuit cu glasul inimii. Atunci „cei trei tineri 
sexagenari” au pus la cale scrierea unei cărţi, TEmoigna- 
ges sur Brancusi, care a apărut în octombrie 1967 la 
Paris, prezentând câte un studiu de Mircea Eliade, 
Petru Comarnescu şi Ionel Jianu. 

L-am văzut pentru ultima oară pe Mircea în ziua de 
23 octombrie 1985 la Galeria Rambert, din Rue des 
Beaux-Arts, unde am semnat albumul Les Souvenirs de 
Venise de W. Siegfried, în care numele noastre figurau 
din nou împreună, alături de acela al lui Eugen 
Ionescu. Mircea părea mai obosit, mai slăbit, dar avea 
în ochi aceeaşi strălucire de ardere în alb, de intensă 
trăire interioară. Peste câteva zile a plecat la Chicago, 
făgăduind că va reveni la Paris în iunie viitor. 

Către sfârşitul lunii martie 1986, Mircea m-a chemat 
la telefon din Chicago, cerându-mi câteva amănunte. 
Atunci i-am auzit pentru ultima oară glasul. 

Într-o scrisoare din 11 aprilie 1986, prietenul meu 
Nicolae Ţimiraş, din Berkeley, California, îmi scria: 
„Eliade a trimis spre publicare în Journal două pagini 
despre raporturile amicale şi de cooperare dintre 
dumneata şi el.” Astfel am aflat că una din ultimele 
scrieri ale lui Mircea Eliade a fost un mesaj de prietenie 
care-mi va sosi după săvârşirea lui din viaţă. 

Nu este şi acesta un semn al destinului, care consfin- 
țeşte o prietenie exemplară de peste o jumătate de veac? 


Cu Mircea Eliade la Braşov 


Ştefan Baciu 


În vara anului 1933 şedeam pe-o bancă a Prome- 
nadei Braşovului, doi brăileni şi un braşovean : studen- 
tul politehnician Horia Ghiea, liceanul Eugen Schiller 
şi cel ce scrie cronica de faţă, pe-atunci elev în clasa a 
V-a al liceului „Andrei Şaguna”. Cum nici nu se putea 
altfel, aveam în buzunare nu numai fragmente de jurnal 
şi poezii, ci şi nelipsitul proiect de-a publica, încă în 
toamna aceluiaşi an, o revistă de literatură „tânără” (se 
înţelege de la sine...), apărând concomitent la Braşov 
şi la Brăila, purtând însă acelaşi titlu, pe care încă nu 
îl alesesem, aşa cum nu ne gândisem cu ce... „finanţe” 
urma să achităm tipografia! Ceea ce era însă înţeles, 
aproape de la sine, era faptul că urma să ne adresăm, 
pentru un cuvânt de prezentare, la doi scriitori admiraţi 
la fel de mult, şi care, de bună seamă, erau admiraţi de 
toţi colegii noştri aflaţi pe băncile liceelor, între Tisa şi 
Nistru. 

Cuvântul de prezentare pentru oraşul de pe malul 
Dunării urma să îl scrie Panait Istrati, iar prima pagină 
a foii de la poalele Tâmpei aveam de gând să i-o 
solicităm lui Mircea Eliade, al cărui nume „circula” în 
revistele şi gazetele timpului, fiind, între altele, colabo- 
rator asiduu la săptămânalul „Vremea”, pe care îl citeam 
cu toţii fără a pierde un număr. 

Cum se întâmplă de atâtea ori în asemenea ocazii, 
aventura a avut rezultat diferit de cum o plănuisem: 
revistele au apărut cu două titluri diferite! Cea de la 
Brăila fiind efemerul „Stilet”, distribuit la chioşcuri 
împreună cu un afiş pe care era scris în litere mari: 

„RUGĂM PE IMBECILI ŞI PE BURGHEZI SĂ N-O CUM- 
PERE”. La Braşov eu am scos şi mai efemerul „Start”, 
dar nici unul din acele titluri juvenile nu era prezentat 
de „idolii” noştri, ci de „manifeste” pe care le compu- 
sesem noi înşine! Unul dintre ele se încheia cu bătăioa- 
sele cuvinte: „Aşa, bateţi laba, on publie pour chercher 
des hommes”. Textul se datora unei colaborări între 
Schiller (devenit mai târziu Eugen Schileru) şi mine, 
Horia Ghiea limitându-se să scrie frumoase poeme, pe 
care, după câte ştiu, nu le-a strâns niciodată în coper- 
tele unui volum, mereu anunţat şi mereu aşteptat. Lui 
Mircea Eliade însă i-am scris cu un an mai târziu! 

Era toamna lui 1934; la Braşov doi scriitori tineri, 
asistați de „şagunistul” cu numărul 263 erau pe cale să 
organizeze, paralel cu acea admirabilă revistă intitulată 
„Frize”, un fel de editură de avangardă, purtând acelaşi 
nume. Şi pentru că eram cu toţii din cale-afară de zoriţi 
(pe Niculaie Cantonieru îl aştepta moarte la Giurgiu, 
Mihail Chirnoagă, sublocotenent, era mereu grăbit de 
manevre în munţi, iar eu eram gata de-a „exploda” în 
fiecare săptămână cu un nou proiect), editura a lansat 
două cărţi, încă înainte de... a lua fiinţă, volumele de 
proză Întâmplări omeneşti de Niculaie Cantonieru şi 
Carte de dragoste de Mihail Chirnoagă. 

Eu purtam în bandolieră o plachetă, intitulată 
„Viori”, însă am adăugit-o cu poeme scrise în ultimele 
săptămâni (!) şi, cum în revista „Familia” de la Oradea 
Mare îmi apăruse poezia intitulată Poemul poetului 
tânăr, am folosit noile texte şi am schimbat titlul. 

I-am scris lui Mircea Eliade, trimițând epistola în 
care îi ceream o prefaţă la Poemele poetului tânăr, la 
redacţia „Credinţa”, ce apărea sub direcţia poetului 
Sandu Tudor şi în paginile căruia colaborau nume atât 
de diverse ca Eugen Jebeleanu, Zaharia Stancu, Petru 
Manoliu-Erasm, Vasile Damaschin, Victor Medrea, 
Constantin Clonaru şi mulţi alţii, făcând un ziar ce era, 
în acelaşi timp, viu, original şi informat. 

Spre bucuria mea, câteva zile după expedierea scri- 
sorii, factorul poştal de sub Tâmpa, Kowalsky-bacsi, mi-a 
adus un plic cu antetul „Credinţa” şi am văzut atunci 
pentru prima dată caligrafia pe care urma să o întâlnesc 
pe plicurile primite în cursul deceniilor pe întregul glob. 

Am fost, de ce să nu o mărturisesc, destul de decep- 
ţionat deschizând plicul, pentru că nu conţinea decât o 
pagină de scrisoare, fără nici un text suplimentar, 
prefața, pe care atâta o aşteptam! Eliade se scuza din 
cale-afară de politicos, faţă de mine, un debutant în 
clasa a VI-a de liceu, explicând că „nu este în stare să 
scrie despre poezie”, dar, în schimb, îmi sugera să-i 
trimit manuscrisul „să îşi încerce norocul” la premiul 
scriitorilor tineri de la Fundaţia Regală Carol II. Era la 
începutul lui decembrie 1934 şi, cum ultima zi a lunii 
era şi cea din urmă pentru prezentarea manuscriselor, 
m-am decis, spre decepţia lui Cantonieru şi Chirnoagă, 
care în felul acesta îşi vedeau trunchiată „seria”, să 
trimit Poemele poetului tânăr lui Mircea Eliade. Acesta 
mi-a confirmat primirea cu câteva zile mai târziu, 
printr-o scurtă epistolă. 

În martie 1935 şi tot în coloanele „Credinţei”, am 
aflat, spre surprinderea şi bucuria mea, comunicatul 
Fundațiilor, făcând cunoscut că Premiul de poezie al 
scriitorilor tineri pe anul 1935 fusese decernat, în ajun, 
volumelor Pod eleat de Simion Stolnicu, Marea vână- 
toare de Virgil Gheorghiu şi... Poemelor poetului tânăr. 
Mircea Eliade avusese, aşadar, mână bună! 

* 


+ + 


De ziua Mucenicilor, în acelaşi an, mă prezentam la 
sediul Fundațiilor să semnez contractul şi să încasez 
„Cinci miare”, drepturile de autor. De-acolo am tele- 
fonat lui Mircea Eliade. Acesta, plin de bucurie, mi-a 
spus să vin imediat să ne cunoaştem. Bucureştiul era, 
în acea dimineaţă, îmbrăcat într-o mantă de pâclă, 
străzile erau pline de lapoviţă, şi nici eu nu ştiu cum 

am ajuns, mai pe jos, mai cu tramvaiul, pe bulevardul 
Dinicu Golescu, unde locuia Eliade. 

Mă aştepta în odaia de lucru, plină de cărţi, manu- 
scrise, reviste, volume groase se aflau pe rafturi, pe 
scaune, chiar pe parchet şi când am intrat, am fost uimit 
de tinereţea omului pe care mi-l închipuiam „altfel”, cu 
toate că în gazete şi reviste îi văzusem destul de des 
fotografia sau portretul. Avea atunci 28 de ani, dar mie 
mi se părea, la cei 17 ai mei, un „domn serios”, cu 
toate că avea o tinereţe în gesturi, în mişcări şi mai cu 
seamă în privirea caldă, ascunsă după o pereche de 
dioptrii aproape la fel de groase ca ale mele. 

Cum chiar în zilele acelea îi apăruse la Cultura 
Poporului, noua editură animată de admirabilul librar 
Virgil Montaureanu, volumul de eseuri Oceanografie, 
a scos uh exemplar din pachetul de pe raft şi ţinând 
pipa în dinţi, a luat stiloul şi mi-a scris pe prima pagină 
o lungă dedicație. Am păstrat-o până la plecarea din 
Bucureşti, în Elveţia, în 1946, ca un dar fără pereche. 

De altfel, Oceanografia am citit-o însetat la Braşov 
şi am rămas impresionat de conţinutul eseurilor şi al 
cronicilor ce compuneau volumul, fără a-mi da, fireşte, 
seama atunci că de la 1949 încoace urma — şi eu — să 
trăiesc o „oceanografie” personală, întâia la Rio de 
Janeiro, pe malul Atlanticului, până aici în Pacific, în 
insula Oahu, Arhipelagul Sandwich. 

Acelor prime scrisori cu antetul gazetei lui Sandu 
Tudor le-au urmat epistole din Lisabona, Paris şi mai 
târziu din Chicago şi cât regret că acelea sosite în 
Brazilia între 1949 şi 1962 au fost, în chip lamentabil, 
date pieirii, vai, pentru totdeauna! 

Ne-am mai întâlnit la Paris, dar pentru mine prima 
vizită în bulevardul Dinicu Golescu, în acea dimineaţă 
de Mucenici, a rămas gravată între aducerile aminte 
cele mai de preţ. 


Honolulu, mai 1986 


Est Deus in nobis 


Alexandru Ciorănescu 


Când încerc să-l întorc în amintire, imaginea lui e 
cea din anii de şcoală. Îmbrăcat în uniforma de postav 
verzui, care era obligatorie pentru toţi elevii liceului, 
dar de care el nu se despărţea nici acasă, era unul din 
cei mulţi, dar uşor de identificat la prima vedere. 
Atrăgea atenţia de departe flacăra dezordonată a păru- 
lui roşcat şi rebel, şi de aproape privirea ochilor înroşiţi 
de nesomn, dar mereu iscoditori ca două întrebări 
mocnind agitate la adăpostul lentilelor groase. Nu era 
deci unul din cei mulţi — şi de asta cred că nu ne-am 
îndoit niciodată. 

Pentru volumul omagial publicat de L'Herne am 
notat câteva amintiri de atunci şi, între altele, vorbeam 
şi de „urâţenia” lui. Mi-a scris cu o satisfacţie amară, 
aşa cum îi plăcea lui: „Nu e aşa că eram urât?” Uitasem 
că n-ar fi trebuit să-i procur această satisfacţie, pe care 
şi-o căutase singur în Amintiri, şi că, de altfel, nici nu 
aveam dreptate. Nu era urât, era altfel. Avea ceva 
straniu, nu în aspect, ci în prezenţă. Un fel de stângăcie 
dominantă şi de nelinişte întrebătoare ; un fel de a fi în 
grup şi în afară cle grup, mai curând peste el. 

Mă întreb dacă, văzându-l retrospectiv, nu mă las 
influenţat de ce a fost el mai târziu. Adevărul e că aşa 
l-am văzut totdeauna. Aşa l-am văzut, de exemplu, la 
strania ceremonie a susţinerii tezei de doctorat, la Univer- 
sitatea din Bucureşti, cea mai suprarealistă la care am 
asistat vreodată: un buchet ales de profesori ai Facul- 
tăţii de Filozofie, discutând cu doctorandul aşa cum ar 
discuta cinci furnici cu o albină sau cu un copac. Poate 

că mă înşel eu: dar, ca şi lui, îmi place să mă înşel. 
L-am văzut şi în conferinţe academice şi în salon şi 
între prieteni, şi nu l-am văzut altfel. 

N-aş fi surprins dacă aceste indicaţii, culese din 
prea vechi amintiri şi în realitate puţin fiabile, ar fi 
interpretate greşit, fie în veracitatea, fie în intenţio- 
nalitatea lor. Dar mă încred mai puţin în memoria 
mea şi mai mult în a lui Eliade, pentru a afirma că el 
era „altfel”. Şi tot el mă îndreptăţeşte să afirm că această 
singularitate se explică prin faptul că era purtăto- 
rul unui secret. Amintirile şi Jurnalul lui sunt în mare 
parte cronica unor obsesii: examenul textual, dacă nu 
chiar simpla lectură, dovedesc sensul unic al acestor 
obsesii şi al acestui secret. 

Eliade povesteşte că, la patru sau cinci ani, dus de 
mână de bunic, a trecut pe stradă pe lângă o fetiţă de 
vârsta lui: o fetiţă ca oricare alta, dar care l-a privit 
tocmai când el o privea. Viitorul gânditor recunoaşte 
că întâlnirea a fost pentru el „ceva extraordinar şi 
hotărâtor” : pentru că de atunci, în fiecare seară, evoca- 
rea imaginii îl cufundă „într-o beatitudine nemaicunos- 
cută, pe care o puteam prelungi indefinit”. Aceeaşi 
putere magică se manifestă, cam la aceeaşi vârstă, la 
amintirea salonului închis din Râmnicul Sărat ; şi în alte 
multe împrejurări, pe care nu avem de ce să le enu- 
merăm aici. Insistenţa cu care îşi analizează Eliade 
impresia de atunci e suficientă dovadă de importanţa 
primordială a acestor descoperiri. 

Darul de a ne sustrage din realitate prin mijlocirea 
imaginaţiei îl avem toţi, mai mult sau mai puţin: unii 
se mulţumesc cu imaginaţia altora şi cu televiziunea, 
alţii se închipuie ce nu sunt, alţii îşi storc imaginaţia în 
zadar. Cazul lui Eliade nu e unic, dar e deosebit: 
sustragerea din real e pentru el „reală” şi se apropie de 
zenitul caracterizat prin staza Timpului, pe care el o va 
descoperi teoretic mult mai târziu. Intuitiv, a înţeles şi 
mecanismul receptiv al extazului: amintirea stării de 

har e un rit care produce starea de har şi permite saltul 
peste timp, prin regăsirea timpului ritual anterior. Copi- 
lul nu ştie nimic de asta, dar ştie să practice automat ce 
nu ştie. Copilul Eliade simte ceea ce gânditorul va 
căuta să-şi explice mai târziu. 

Est Deus în nobis. Darul divin nu e o capacitate 
insolită, care ar fi la fel de inutilă ca o excrescenţă 
monstruoasă: e numai potenţarea sau reechilibrarea 
unor posibilităţi comune, aşa cum sfinţenia e o sumă 
de virtuţi curente, în grad eminent. La Eliade, saltul 
care-i permite ieşirea din real nu e un miracol, ci o 
disciplină şi o asceză: înainte, fusese produsul unei 
imaginaţii securizante, propriu unui copil terorizat de 
ideea că nu are timp. 

Adevărul e că ideea aceasta din urmă mi se pare 
mult mai rară şi mai puţin explicabilă la un copil. Nu 
e totuşi o ipoteză gratuită. Poate e singularitatea de 
bază a epocii lui de formaţie: în orice caz, el însuşi a 
insistat în mod significativ asupra acestei preocupări. 
Plecând de la datele reţinute de el, s-ar putea explica 
prin exacerbarea produsă între curiozitatea lui mala- 
divă de cititor impenitent şi progresele galopante ale 
miopiei, care, într-un fel, făcuse din el un cititor clan- 
destin. A crescut, prin urmare, dominat de panica unui 
timp insuficient şi de ideea imposibilității de a realiza 
programul pe care şi-l formase, de a citi mii de cărţi şi 
de a scrie zeci, dacă nu sute. Nu mi se pare aberantă 
concluzia că formarea acestui program e un răspuns şi 
o sfidare a limitelor injuste impuse de fiziologie. Chiar 
dacă mă înşel, e evident că ieşirea din această cursă a 
destinului, pe care el a generalizat-o la nivel universal 
sub numele de „scăpare din istorie” (1954), e rezultatul 
final al demersului infantil şi adolescent. 

Eliade scrie undeva (1953) că va încerca să explice 
legăturile gândirii lui cu criza gândirii contemporane 
din Occident. N-a avut timp ca să se explice, sau poate 
eu nu cunosc textul care ar răspunde acestei intenţii. 

Nu încape îndoială că alţii vor examina această pro- 
blemă şi că rezultatul nu va putea fi decât dialectic: ca 
orice gânditor, Eliade nu poate fi decât un om al 
timpului său şi, în acelaşi timp, mai mult decât alţii, un 
gânditor care caută să iasă din timp. Mi se pare că, 
dincolo de aceste inevitabile interferenţe şi corespon- 
denţe, dincolo de soliditatea prețioasă a gândirii siste- 
matice, opera multiformă a lui Eliade e istoria unei 
experienţe şi a unei acţiuni individuale. Nu însemnează 
asta nici o capitis diminutio, dimpotrivă; cred că de 
acest caracter particular al operei lui depind tot intere- 
sul şi perenitatea opiniilor ce din ea s-ar putea extrage. 

Eliade a ales să fie istoric al religiilor pentru că a 
înțeles că numai aşa va putea cuprinde tot conţinutul 
activităţilor spirituale. Obiectul lui e tot spaţiul dintre 
arhetip şi fenomenologie, dintre cosmologie şi psiho- 
logie, dintre mit şi ştiinţă, dintre cruzimea istoriei şi 
surâsul soteriologiei. Cu preţul acesta, care lui nu i s-a 
părut scump, a acceptat primejdiile specializării (care, 
de altfel, nu mai are sens la acest nivel). Altfel, „prizo- 
nier al unui subiect care nu poate fi decât limitat, 
istoricul religiilor simte adeseori că a sacrificat frumoasa 
carieră spirituală la care visase în tinereţe, pentru a se 
supune probităţii ştiinţifice” (1952). Asta nu însem- 
nează că el nu va cultiva probitatea: numai că obiecti- 
vitatea lui nu va fi a lui, ci a obiectului studiat şi se 
traduce, de fapt, într-o aderenţă la obiect. 

Înăuntrul acestei „specializări”, activitatea lui literară 
a putut să surprindă ca o derogare. În această privinţă, 
el însuşi nu s-a explicat suficient, când a admis că 
„libertatea scrisului literar era răspunsul la întrebări pe 
care activitatea teoretică le refuza” (1953). Dacă ar fi 
aşa, romanele lui ar fi o cale secundară şi un magazin 
de mărunţişuri, ceea ce ar contrazice propriile sale 
poziţii. Din Amintiri ştim că primul lui roman (sau 
embrion de roman) a fost transpunerea sau conserva- 
rea unui joc imaginar de-a soldaţii şi acest joc, la rândul 

lui, fusese una din transele imaginaţiei, care-i permi- 
teau să se sustragă din real. În practică, toată proza lui 
e o asceză şi un act de voinţă: biruinţa lui nu stă în a 
scrie bine, ci în a scrie. Justificarea teoretică a venit mai 
târziu : „povestirea îmbogăţeşte lumea” (1964), pentru că 
naraţiunea, ca şi mitul ies din timp şi creează realităţi. 
Operă individuală, romanul e creator de mituri (1939). 

În felul acesta, poziţia scriitorului faţă de arta scrisului 
se identifică cu a ritului faţă de mit. Când reia manuscrisul 
întrerupt, pentru a continua o naraţiune începută, Eliade 
nu se gândeşte la subiect. Preocuparea lui e rituală: în 
reluarea firului narativ stă ruperea din timp, cu întoar- 
cerea nemijlocită la starea atemporală a capitolului 
precedent. Scrisul e o stare ascetică şi, prin natura lui, 
extatică, care îmbogăţeşte pe cititor şi constituie pentru 
autor un fel de mântuire, prin ieşirea din timp. 

În sfârşit, „teroarea istoriei” e aproape un leit-motiv 
al operei lui Eliade. Nu voi insista asupra punctelor lui 
de vedere asupra miturilor repetitive şi a veşnicei 
întoarceri, care au condus omenirea spre ideea unei 
normalităţi a suferinţei individuale şi colective. Cheie a 
istoriei, teroarea pe care noi o trăim mai mult decât 
alţii, din cauza condiţiilor geopolitice pe care Eliade 
le-a semnalat, ne permite să-l regăsim, dincolo de 
spaimele lui infantile, în întreita calitate de gânditor, 
de individ şi de Român. 

În filozofia lui Eliade, ieşirea din teroarea istoriei 
e făgăduită iniţial, în cazul unui bomo religiosus: se 
cuvine să amintim că, pentru Eliade, o societate nereli- 
gioasă nu există încă şi, „după părerea mea, nu poate 
exista” (1962). Pentru omul istoric, amputat de antenele 
transcendente, agnosia nu-i lasă decât libertatea de a 
crea în istorie, adică, de cele mai multe ori, în teroare. 
Pentru individ, creaţia e singura salvare: şi am văzut că 
aşa şi-a înţeles destinul Eliade — scăparea din istorie 
prin mituri şi prin rituri. În studiul consacrat Mioriţei 
(1970), concepţia fundamentală a baladei îi apare ca o 


104 Eliadiana 


„capacitate de a anula consecinţele iremediabile ale 
unei situaţii tragice, adăugându-le valori puţin aparente”. 
Cred că această observaţie e pertinentă şi profundă. Se 
aplică la fel de bine ciobanului din Miorița, colecti- 
vităţii pe care o reprezintă şi lui Mircea Eliade. E vorba, 
în toate aceste cazuri, de un bpomo religiosus, victimă 
predestinată a ineludibilei morţi comune, victimă cir- 
cumstanţială a terorii istorice, intrând în atemporalitate 
cu demnitatea unui creator de valori. 


Un pasionat de „ultra-pre-istorie” 


Neagu Djuvara 


Îl cunoşteam de peste patruzeci de ani, dar în ultimii 
douăzeci de ani, prea rare ne fuseseră prilejurile de 
întâlnire. Mi-era însă aproape prin operele lui pe care 
le urmăream din an în an. Două trăsături ale gândirii 
lui, în două domenii deosebite, mi-au atras mai întâi 
atenţiunea: cu el parcă descopeream însemnătatea 
elementului sacru în istoria omenirii, chiar dacă — sau 
tocmai fiindcă — de la o vreme civilizaţia noastră se 
caracteriza prin lenta distrugere, sau ocultare, a dimen- 
siunii sacre în toate domeniile vieţii. În al doilea rând, 
el mi-a revelat strâmteţea educaţiei noastre clasice, 
centrate exclusiv pe moştenirea greco-romană şi civili- 
zaţia occidentală, într-o ignoranță aproape totală a 
celorlalte civilizaţii care s-au perindat în decursul Isto- 
riei sau care mai dăinuiesc şi astăzi. Lui îi datorez în 
parte setea ce m-a cuprins de a pătrunde puţin în taina 
celorlalte lumi care ne înconjoară şi care ne-au rămas 
străine. El a luptat neîncetat ca să ieşim din egocen- 
trismul nostru european spre a cunoaşte şi India, China, 
America precolumbiană, Africa... Într-un fel, acest 
pasionat de „ultra-pre-istorie” era în acelaşi timp extrem 
de modern în gândire. 

Mircea Eliade se prezenta ca negator al Istoriei, 
oarecum a-istoric (după cum mi-o scrisese odinioară 
într-o dedicație pe o carte). Oare influenţă indiană, sau 
atavism românesc? Sau prejudecată? Mă întreb dacă nu 
era o iluzie, dacă nu se înşela pe el însuşi, căci în 
ultima şi monumentala sa Histoire des cropyances et des 
idees religieuses, metoda şi viziunea istoricului sunt 

pretutindeni şi mereu prezente. Apoi era fascinat de 
figurile marilor istorici. Parcă-l văd încă pomenindu-l 
pe Iorga la biserica ortodoxă română din Paris (cred că 
era cu prilejul împlinirii a zece ani de la uciderea lui). 
Dar nu Iorga era modelul lui preferat dintre marii lui 
înaintaşi, ci Haşdeu. Cu el se simţea înrudit, cu umbra 
lui voia să se măsoare, cu uriaşa lui erudiție şi geniul 
său proteiform. 

Se mai pune şi întrebarea dacă, cu toată intensitatea 
pe care a pus-o în exprimarea gândirii sale filozofico- 
-religioase, Eliade, în taina sufletului său, n-a rămas 
întâi şi întâi un pasionat de literatură. Dorul lui cel 
mare, speranţa lui de eternitate, cred că a fost de a fi 
şi de a rămâne un mare scriitor român. Nu e oare 
simptomatic că acest poliglot n-a vrut niciodată să facă 
literatură în altă limbă decât „graiul strămoşesc”? Să mi 
se îngăduie deci în încheiere o amintire personală, de 
unde ar reieşi că ce-i plăcea mai mult în istorie... era 
tot literatura. Voi evoca această amintire, cu riscul de a 
adeveri o dată mai mult faimoasele versuri ale lui 
Eminescu: 

lar deasupra tuturora va vorbi vr-un mititel, 
Nu slăvindu-te pe tine — lustruindu-se pe el!... 

Era în toamna 1984. Îmi făcuse cinstea de a veni la 
Casa Românească din Paris, unde deschideam ciclul 
de conferinţe anual cu o lectură dintr-un manuscris 
asupra istoriei Principatelor la începutul veacului trecut. 
Nu-l văzusem de mult, şi fusesem speriat de ravagiile 
bolii, pe care nu le bănuisem atât de adânci. Aproape 
de mine, m-a ascultat însă, cât am citit, cu acea încor- 
dare, cu acea privire intensă ce-l caracterizau. Când 
am isprăvit în fine, s-a sculat şi mi-a spus doar atât: 
— „Nu ştiam că ai aşa talent literar!” Mai mare compli- 
ment din partea lui nici că puteam aştepta. Cred însă 
că prin această exclamaţie dovedea de asemeni, pe 
nevrute, care i-a fost, nestinsă, preocuparea majoră de 
O viaţă întreagă: literatura. 


Profesorul 


Matei Călinescu 


Tema mea, în aceste rânduri îndoliate, este Mircea 
Eliade ca profesor. Recunoscut ca unul din marii profe- 
sori ai timpurilor noastre, el a fost ascultat şi citit cu 
evlavie, admirat şi iubit de mai multe generaţii de 
studenţi în România, în Franţa şi, în ultimii treizeci de 
ani, la Chicago. Dar el a fost, şi va continua să fie, 
profesor şi într-un înţeles mai puţin evident, mai inefa- 
bil, mai larg. Personalitatea lui blând luminoasă şi 
discretă, familiară şi impunătoare, de-o vitalitate aproa- 
pe contagioasă şi de-o generozitate făcută dintr-o pro- 
fundă ştiinţă şi dintr-o uimitoare prospeţime, dintr-o 
vastă experienţă şi-o la fel de vastă inocenţă, a trecut 
în opera lui şi-o însuflețeşte: îi dă suflet şi suflare şi 
vocea ei inconfundabilă. O voce pe care, când o auzi, 
vrei s-o asculţi. 

Această voce n-am auzit-o totdeauna. Ca şi alţi 
membri ai generaţiei mele (oameni născuţi din anii '30 
până în perioada războiului), am luat cunoştinţă de 
opera lui Eliade într-o Românie sumbră, de „cupă 
potop”, în deceniul 1950-60, în care cărţile semnifi- 
cative ale deceniilor anterioare erau interzise. Imaginea 
(clandestină) pe care mi-o formasem atunci despre Eliade 
era aceea a romancierului, a autorului lui Maitreyi, al 
Întoarcerii din rai, al Huliganilor sau al Nunții în cer, 
şi a eseistului care izbutise să găsească un punct unic 
de echilibru între erudiție şi fervoare, între ştiinţă şi 
pasiune, între sinceritatea urgentă a tonului personal şi 
calmul marilor perspective ale istoricului şi geografului 
culturilor — a autorului So/i/ocviilor, Fragmentarium-ului, 


108 Eliadiana 


Comentariilor la Legenda Meşterului Manole, Insulei 
lui Euthanasius. Mă gândeam uneori că Mircea Eliade 
ar fi putut fi profesorul meu, că aceasta ar fi fost chiar 
normal — dar normalul însuşi devenise inimaginabil. 

Citisem de asemenea Yoga. Essai sur les origines de 
la mystique indienne şi alte lucrări ale orientalistului. 
Dar nu-mi căzuseră în mână nici Le mytbe de l'Eternel 
retour, nici Traite d'histoire des religions (amândouă 
publicate în 1949), şi nici Noaptea de Sânziene, marele 
roman al confruntării lui Eliade cu exilul. Nu puteam 
deci ghici sau intui sensul pe care începuse să-l ia 
opera lui în cea de-a doua parte a vieţii, în care i-a fost 
dat să-şi împlinească misiunea intelectuală. Nu puteam 
anticipa noile rosturi ale căutării mitului în scrisul şi 
existenţa „savantului rătăcitor”. Chiar şi astăzi, izbitoare 
rămâne continuitatea dintre opera din exil şi cea ante- 
rioară. Marile teme (dialectica dintre sacru şi profan, 
irecognoscibilitatea miracolului, camuflajele mitului) 
sunt prezente de la început. Că această tematică e 
reluată, adâncită, amplificată n-are nimic surprinzător. 
Schimbările mai vizibile par şi ele naturale: faptul că 
tonul lui Eliade devine treptat, cu acumularea anilor, 
mai puţin febril şi urgent, de-o intensitate mai calmă; 
faptul că în proza lui se înregistrează o trecere de la 
modurile mărturiei şi de la ficţiunile direct autobio- 
grafice la poveste, la arta imemorială a naratorului care, 
povestind povestea, descoperă mituri în aparențele 
banale ale cotidianului şi universuri paralele, cu timpu- 
rile lor paralele, în desfăşurările cele mai obişnuite. 
(Triumfurile acestei arte se numesc: Pe Strada Mântu- 
leasa, La ţigănci, Noudsprezece trandafiri.) 

Dar opera lui Eliade de după război are, cum sugeram 
adineaori, şi un sens, dacă nu secret, care nu se arată 
imediat, care trebuie găsit. Acest sens — rezultatul unui 
refuz al rupturii, al unei tenace voințe de continuitate — 
dă o dimensiune dramatică frumoasei armonii dintre 
Eliade cel tânăr şi cel din a doua parte a vieţii. Aparent 

fireşti, legăturile dintre opera lui dinainte şi de cupă 
exil sunt rodul unei extraordinare voințe de firesc, a 
unei lupte zilnice (cum o dovedeşte jurnalul lui) cu 
forțele non-semnificaţiei, cu întâmplarea, cu fără-de- 
-rostul istoriei, cu tentaţiile de tot felul (inclusiv aceea 
a înfrângerii) pe care le conţine situaţia de exilat. 

Sentimentul acestui eroism cotidian, aproape invi- 
zibil, în lupta mereu reîncepută pentru semnificaţie mi 
l-a revelat pe Eliade ca profesor şi m-a pus faţă de el 
în relaţia imaginară, imaginată, imaginativă a învăţăce- 
lului faţă de învăţător. Nu-mi dau seama în ce măsură 
un contact personal, fie şi fugitiv, e necesar pentru 
stabilirea unei asemenea relaţii. Oricum, în cazul meu, 
descoperirea profesorului Eliade s-a produs după ce 
l-am cunoscut, dar s-a produs nu în prezenţa lui, ci în 
solitudinea lecturii. M-am apropiat de opera lui a/:fej, 
cu un alt tip de atitudine şi de atenţie, cu acea disponi- 
bilitate imaginativă a celui care vrea să înveţe, să tragă 
din pagina citită o învăţătură care depăşeşte nivelul 
curiozităţii intelectuale şi se înscrie într-un orizont mai 
înalt şi mai tainic. 

Eliade însuşi a meditat adeseori asupra relaţiei dintre 
maestru şi discipol, dintre profesor şi elev, dintre meşter 
şi ucenic, dintre cel care iniţiază sau doar facilitează 
iniţierea şi cel care e iniţiat — relaţie în care elementul 
mitic şi cel personal se combină într-un act misterios 
de transmisiune, comuniune şi transformare spirituală. 
În centrul acestei relaţii, din orice parte ne-am apropia 
de ea, vom întâlni inevitabil problema-cheie a operei 
lui Eliade: interpretarea ca activitate, ca datorie, ca 
imaginaţie riguroasă (şi riguros liberă) a semnului şi a 
sensului, ca exemplu. Rolul profesorului se confundă 
deci cu acela al hermeneutului, care te învaţă să citeşti 
imagini şi semne, să le descoperi multiplele înţelesuri 
şi, poate cel mai important, să-ţi dai seama că poţi să 
le foloseşti pentru a da structură vieţii tale, pentru a-i 
da realitate, pentru a face din ea o poveste. 

Mă opresc acum doar la una din lecţiile de herme- 
neutică pe care le-am învăţat de la Mircea Eliade, lecţia 
înţelegerii exilului. Acest pasaj din Fragments d'un 
Journal, volumul 1 (nota datată ianuarie 1960), mi s-a 
întipărit în memorie din clipa în care l-am citit şi m-am 
întors la el de multe ori, în stările de spirit cele mai 
diverse: „Fiecare exilat e un Ulise în drum spre Itaca. 
Orice existenţă rea/ă reproduce Odiseea. Drumul spre 
Itaca e drumul spre Centru. Ştiam toate acestea de 
mult. Ceea ce descopăr brusc e că şansa de a fi un 
Ulise i se oferă oricărui exilat (tocmai pentru că a fost 
condamnat de «zei», adică de Puterile care hotărăsc 
destinele istorice, terestre). Dar ca să-şi poată da seama 
de aceasta, exilatul trebuie să fie în stare să pătrundă 
sensul ascuns al rătăcirilor lui şi să le înţeleagă ca pe o 
lungă serie de încercări iniţiatice (voite de «zei») şi ca 
pe tot atâtea obstacole pe drumul spre casă (spre Cen- 
tru). Asta înseamnă : a vedea semne, înţelesuri ascunse, 
simboluri în suferinţele, depresiunile, aridităţile de zi 
cu zi. A le vedea şi a le citi, chiar dacă ele nu există; 
căci dacă le vezi, poţi construi o structură şi citi un 
mesaj în curgerea amorfă a lucrurilor şi-n fluxul mono- 
ton al faptelor istorice. De reluat această problemă în 
conferinţa despre mit (Harvard, aprilie).” (Exemplul 
textual de hermeneutică a exilului: sunt silit să retraduc 
din versiunea franceză a lui Luc Badesco această pagi- 
nă scrisă în româneşte.) 

Regăsesc aici vocea inconfundabilă a lui Eliade, o 
voce care parcă îşi caută cuvintele, dar le găseşte 
repede, o voce caldă şi puţin voalată, cu inflexiuni 
adânci, cu intensităţi reţinute, cu rezonanţele unui 
dialog interior ori ale unui solilocviu. Dar ce-şi spune 
şi ce spune această voce? Mesajul pe care-l transmite, 
în aparenţă (auto)consolator, e de-o imensă severitate. 
Oricărui exilat i se oferă şansa de a fi un Ulise. Dar 
aceasta e o şansă teoretică. Ca să profite de ea, exilatul 
trebuie să aibă forţa morală, viclenia, sublima obstinaţie 

şi dorul de nostos, sau nostalgia, lui Ulise. Drumul spre 
Centru e drumul cel mai greu. A vedea şi citi semne 
care nu există — şi, trebuie să adaug, a le citi corect, 
obligaţia oricărei hermeneutici serioase — e tot atât de 
greu. Cu ani în urmă, la Paris, îşi amintea Eliade în 
L'Epreuve du labyrintbe, el le vorbise prietenilor români 
de imperativul creator al exilului şi le recomandase 
modelul nu al lui Ovidiu, surghiunitul elegiac, ci pe 
acela al lui Dante, poetul Divinei comedii, inventatorul 
şi constructorul unei lumi stricte, inexistente şi de-o 
halucinantă realitate. Ca profesor de exil, Mircea Eliade 
relatează, în pasajul citat şi-n multe altele, povestea 
unei confruntări cu nimicul, cu amorful, cu arbitrarul, 
cu „teroarea istoriei”, la capătul căreia devine posibil 
să înveţi a vedea semne, simboluri, înţelesuri care nu 
există. Optimism, sau mai degrabă pesimism? Întrebare 
fără răspuns şi poate fără sens. Nu-i oare marea lecţie 
a lui Mircea Eliade însăşi vocea lui? O voce pe care 
vrei s-o asculţi. 


O deschidere spre cer 


Cicerone Poghirc 


Acum aproape jumătate de veac, în 1937, la 30 de 
ani de la moartea lui B.P. Haşdeu, când el însuşi abia 
împlinea anii care se scurseseră de la stingerea ilus- 
trului său predecesor, în prefața monumentalei ediţii a 
operei magului de la Câmpina, Mircea Eliade făcea un 
înflăcărat elogiu „tradiţiei enciclopedice” în cultura 
românească, dezvăluindu-i câteva trăsături fundamen- 
tale. Această tradiţie, aflată mai degrabă la antipodul 
enciclopedismului francez şi reprezentată, după el, prin 
D. Cantemir, Gh. Lazăr, IL. Heliade Rădulescu, B.P. 
Haşdeu, M. Eminescu, N. Iorga, era caracterizată sinte- 
tic de Eliade ca „optimism civic şi mesianism româ- 
nesc..., un gest al Renaşterii: creaţii pe mari modele, 
planuri gigantice, conştiinţa demnităţii umane” (Opere, |, 
pp. XXXVIII-XXXIX). 

Fără să o spună explicit, tânărul Eliade îşi funda 
astfel o genealogie spirituală care avea să se vădească 
abia mai târziu, căci la vremea aceea, pentru mediile 
intelectuale româneşti, combinaţia dintre scientismul 
său de adolescent, literatura sa „exotică” (dacă nu „de 
scandal”) şi indianismul său nu părea decât rezultatul 
unui capriciu. Ca şi în cazul lui Haşdeu (pe care una 
din mediocrităţile vremii îl admonestase cu „Nouă nu 
ne trebuie sanscritişti şi zendicişti”), contemporanii lui 
Mircea Eliade nu înțelegeau că periplul său indian 
avea ca ţel regăsirea, pe de o parte, a izvoarelor noastre 
mitologice, pe de alta aflarea drumului pe care gân- 
direa occidentală (ameninţată să apună, după unii 
filozofi) avea să se îndrepte abia mai târziu : reducerea 

pozitivismului materialist la rolul său modest şi secun- 
dar (Ne sutor supra crepidam !), întoarcerea omului la 
structura lui spirituală iniţială, de homo religiosus, regă- 
sirea sensului adevărat al existenţei, construirea gân- 
dirii umane pe o fundaţie metafizică, deci durabilă şi 
rodnică, conformă naturii sale specifice. Unde avea să 
ducă „filozofia” reducerii omului la funcţiile biologice, 
la invidiile sale sociale şi la ambiția nebunească de a 
maimuţări pe Creator a arătat cum nu se poate mai 
bine perioada demenţială începută atunci, şi care nu 
s-a încheiat încă. 

În „tendinţa enciclopedică”, explicată de Eliade prin 
nevoia acelor oameni „să facă atunci tot, şi să facă 
repede” Cop. cit., p. XXXVII), noi vedem mai degrabă 
aplicarea în gândirea ştiinţifică a spiritului tradiţiei şi 
mitologiei noastre populare, încă de pe atunci: o viziune 
cosmică, globală şi integratoare, capabilă să cuprindă 
totul şi să aşeze gospodăreşte fiecare lucru la locul său, 
diametral opusă pozitivismului mărginit şi pulverizant 
sau reducţionismului totalitar, caracteristice celor două 
secole care au urmat epocii falselor lumini. Ceea ce 
aceia făcuseră mai mult instinctiv, Eliade avea să expli- 
citeze cu stăruinţă şi competenţă, pe exemple din cele 
mai diverse epoci şi civilizaţii. El a arătat că, după 
atâtea rătăciri în concepţii şi experienţe ratate, pe căi 
care s-au înfundat după doar câteva generaţii, gândirea 
umană caută să se întoarcă la principiile atotcuprinzătoare 
ale originilor mitice, spre arhetipurile care au ghidat-o 
multe milenii înaintea intrării în nefericirea istoriei, 
spre spiritul „magic” reintegrator al cosmosului, creator 
în acord cu legile acestuia, şi nu împotriva lor. Adevă- 
rata cunoaştere, ca şi conştiinţa de sine a omului presu- 
pun în mod necesar o elevaţie metafizică; ele sunt 
departe de ceea ce crede lumea modernă că este acea 
mult trâmbiţată „autoconştiinţă”: dreptul prezumţios şi 
posibilitatea aparentă de a te comporta în univers ca o 
lăcustă inconştientă, dacă nu chiar ca un tiran clement. 


114 Eliadiana 


Într-o vreme în care gândirea de stânga (marxistă 
sau nu) părea triumfătoare şi căuta să impună ca un 
summum al filozofiei câteva modeste idei, de oarecare 
aplicabilitate doar în unele aspecte social-economice, 
Mircea Eliade construia, încet şi cu prudenţă, o operă 
care altfel ar fi fost, ca atâtea altele, sugrumată în faşă 
de intoleranţa „libertarilor”. Graţie înţelepciunii lui, 
această operă s-a impus treptat, reuşind să constituie 
un nucleu care atrage în jurul său, printr-o selecţie 
naturală, tot mai multe idei şi acţiuni similare, fie ele 
cât de originale şi de independent formulate, creând 
pe încetul, după expresia lui Cicero, un consensus bono- 
rum omnium. 

În această nouă fundamentare a spiritului uman, 
unele pietre unghiulare provin din cultura noastră: 
mitul jertfei constructive, piatră din „Mânăstirea Argeş” 
a meşterului Manole; cel al recuperării istoriei tragice 
şi chiar a morţii, prin asumarea ei conştientă, de la 
Zalmoxis la ciobanul Mioriţei; creştinismul cosmic al 
colindelor noastre, şi atâtea altele. Pe ele, sau alături 
de ele, putem astăzi construi mai departe. 

Fenomenele atât de originare ale adevăratei culturi 
româneşti au rămas atâta vreme necunoscute lumii, 
sau neînţelese, şi poate pe bună dreptate, căci fie 
le-am aplicat schemele reducţioniste ale pozitivismului 
(vezi „contabilitatea” sociologizantă aplicată creaţiei 
folclorice româneşti înainte de război şi totalitarismul 
ideologic, fie el structuralist sau marxist, după), fie 
ne-am închistat în carapacea unui neaoşism cu totul 
sui generis, unic şi incomparabil în lume: dorul nu se 
poate defini, Eminescu este intraductibil, Mioriţa nu 
mai există nicăieri etc. 

Demonstrând valoarea universală a conceptului care 
stă la baza lor, alături de incontestabila lor valoare 
artistică, Mircea Eliade ne-a ajutat să ne dezbărăm de 
complexul de infero-superioritate rezultat de pe urma 
faptului că, atunci când maimuţăream Parisul, având 

convingerea că facem cultură universală, nimeni nu se 
grăbea să ne omologheze, văzând în ceea ce le ofeream 
doar o pastişă, fie ea şi de calitate. Când ne-am dezbă- 
rat de acest complex (vezi C. Brâncuşi, care replica lui 
Rodin că el nu a venit la Paris ca să sculpteze muşchi), 
când am fost noi înşine, fie în linia tradiţiei, fie chiar 
împotriva ei, nimeni n-a mai ezitat: dovadă E. Cioran, 
E. Ionescu, Eliade însuşi. Nu altfel procedase Haşdeu 
când le spunea celor îngrijoraţi că nu intrăm în istoria 
lumii: „Trăiţi cu intensitate istoria naţională şi fiţi încre- 
dințaţi că prin aceasta creaţi istorie universală.” 

Mircea Eliade a creat un limbaj ştiinţific universal, 
în care noi putem „traduce” inteligibil pentru orice 
nație specificul nostru, real şi de calitate. El a construit 
un edificiu în care, noi ceştilalţi, modeşti „calfe şi 
zidari”, putem încadra ferestre de contemplaţie sau 
porţi de pătrundere, tot aşa cum putem sparge o 
deschidere spre cer, pe unde aburul sufletului să se 
unească cu Marele Spirit, aşa cum ne-a învăţat el în 
ultima-i carte, profetică (Briser le toit de la maison), pe 
care — premonitoriu — ne-a dăruit-o chiar înainte de a 
ne părăsi. 

Opera lui a fost construită cu atâta grijă nu din 
dorinţa gloriei personale (cum ar fi înclinați să creadă 
invidioşii: îl ştim cât era de modest, în mod firesc), ci 
din responsabilitatea pentru reuşita ideilor ei impor- 
tante, care îi erau atât de scumpe şi care nu puteau fi 
acceptate decât paralel cu impunerea unei autorităţi 
personale incontestabile. Această operă este astăzi bla- 
zonul nostru, recunoscut de cele mai înalte autorităţi 
ştiinţifice şi, mai ales, spirituale. Blazon care ne ono- 
rează, dar — deschizându-ne calea — ne şi obligă în cel 
mai înalt grad. Suntem elevii, camarazii sau cel puţin 
compatrioţii lui Mircea Eliade! 


Mircea Eliade şi obsesia României 


Virgil Ierunca 


„Cum poţi să fii român?” — Scrisorile persane să fi 
fost oare compuse ca un prolog al exilului nostru? 
Înclin să cred că da; mă gândesc la câţiva dintre exilați 
care îşi torturează zilele cu această întrebare, sfârşind 
prin a o prăpădi: prin indiferenţă sau refuz organi- 
zat, dublat de o vrere (şi ea organizată) de bonjurism 
istoric. 

E singura întrebare pe care nu şi-a pus-o Mircea 
Eliade. Viaţa şi opera lui sunt pline de întrebări: despre 
istorie şi timp, despre poveşti şi semne, despre mituri, 
simboluri şi tot atâtea religii. Singura întrebare care nu 
apare în tratatele sale de cunoaştere sau în schiţele 
sale de mântuire este aceasta: „Cum poţi să fii român?” 
„Lacuna” înseamnă, de fapt, o împlinire trăită, un atri- 
but ne-ocolit al destinului, o evidenţă înrădăcinată : îşi 
închipuie cineva pe Eminescu, pe Haşdeu, pe Iorga, 
pe Nae Ionescu sau pe Mircea Vulcănescu punându-şi 
întrebarea apostată? 

Toţi aceşti fericiţi neîntrebători au trăit acasă, au 
făcut una cu pământul, cu tainele, cu locul şi cu vre- 
mile. Mircea Eliade a fost însă trimis de „istorie” — ştia 
el ce ştia când căuta „ieşirile” din ea! — în exil. Or, 
exilul este (ca să folosesc o sintagmă scumpă lui Mircea 
Eliade) un tărâm de iniţieri şi de probe. Unii se iniţiază” 
în ruptură şi absenţe, alţii în confort sau des-fiinţare. 
Mircea Eliade s-a instalat, printr-o neo-iniţiere, în „cen- 
trul” României. În acea Românie care, o dată pierdută, 
a devenit pentru câţiva dintre noi prezența privilegiată, 
fără seamăn şi fără analogie. Exilul, spaţiu de situaţie- 

-limită, nu se putea feri de combustiunea — aparent 
barocă — a obsesiei. Singura, de altfel, ce înlătură cono- 
taţiile maladive. A fi obsedat de România -— în exil — e 
o probă cle sănătate morală şi de responsabilitate spiri- 
tuală. Mircea Eliade a fost un asifel de obsedat. El n-a 
fost însă copleşit — subit — de acest amour-fou care 
ne-a transformat pe unii dintre noi în nişte amanți 
aproape suprarealişti ai ţării. Obsesia lui era cronică. O 
avea de totdeauna. De aici şi calitatea ei, calmă, potolită, 
senin-împăcată. Imunizat de ispita exceselor, Mircea 
Eliade deschidea obsesia spre ceea ce o transcende: 
înţelegere, cumpăt, măsură, înţelepciune împărtăşită. 
Privind în urmă spre acea „epocă de aur” — anii '30 — 
în care Mircea Eliade „criterioniza” conştiinţele, nu 
putem să nu vedem că românismul lui n-avea nimic 
din reducţionismele agresive şi univoce. Opera lui din 
acea vreme stă de altfel mărturie pentru o fervoare 
dublă: păstrătorul de tradiţie este în acelaşi timp 
romancierul unei modernităţi declarate. Între prestigiul 
vechimii şi apelul înnoitor al sincroniilor de tot felul, 
Mircea Eliade se aşază la răspântia rodnică, propunând 
creația ca normă regăsită. Cultura devine pentru el, 
prin el — şi prin câţiva contemporani „obsedaţi” — un 
noroc naţional. Prea stătusem sub semnul militan- 
tismelor istorice, prea aşteptasem izbăvirea de tributul 
angajamentelor în timp. Mircea Eliade descompune 
sau, mai bine zis, amplifică angajamentul: pentru el, 
aşezat în cercul vicios al culturii — de fapt el omolo- 
ghează „viciul” cu „centrul” —, angajamentul nu mai 
este acum doar în timp, ci şi dincolo de timp. Acest 
„dincolo” nu înseamnă neapărat, nu înseamnă încă 
saltul în spiritualitatea numită. Se uită prea repede că, 
înainte de a deveni istoricul religiilor şi priveghetorul 
miturilor, Mircea Eliade a fost, în România, un scriitor. 
Şi trebuie insistat asupra scriitorului nu numai pentru 
că Mircea Eliade ţinea la acest „mister” al lui, ci fiindcă 
a impus mutații considerabile în cultura noastră, litera- 


118 Eliadiana 


tura fiind pentru el articularea prin excelenţă a artei. Şi 
a artei moderne. O vârstă artistică a unei culturi e 
tot atât de importantă ca o spiritualitate aşezată. Gre- 
şesc cei care văd în Huliganii, Întoarcerea din rai sau 
Nuntă-n cer simple staţii laice din itinerariul lui spiri- 
tual. Mircea Eliade e un creator de modernitate, cu 
toate riscurile pe care le implică acest demers insolit. 
Mai ales la noi, unde tabuuri leneşe se puneau de-a 
curmezişul înnoirilor vrednice. Să nu uităm că lui 
Mircea Eliade i s-a intentat un proces de imoralitate 
artistică. Şi de către cine? De către Nicolae Iorga, idolul 
„cultural” al delincventului. Ironia e istorică. Şi semnifi- 
cativă. Mircea Eliade se întâlnea cu Flaubert, peste 
timp, tocmai pentru a învesti timpul românesc al artei 
cu acel malentendu necesar metamorfozei formelor. 
Flaubert este astăzi un părinte al modernităţii literare, 
Mircea Eliade „românizează” modernitatea conferind 
culturii noastre acea libertate de temei ce-o scoate 
dintr-un provincialism de sensibilitate şi de viziune. 
Artistul Mircea Eliade îngroapă tabuurile, în vreme 
ce omul de ştiinţă dezgroapă — printr-o arheologie 
inspirată — arhetipurile. Paradox? Nu, ci deplinătate 
verificată. Şi în basmele arheologului oficiază acelaşi 
Mircea Eliade: desvăluitorul de tâlcuri — trăite, visate 
sau chemate —, arhitectul de spor şi mirare care înveci- 
nează arta cu religia, arătându-ne... drumul! 
Occidentul pune la îndemâna omului de ştiinţă 
arhivele şi instrumentele de investigaţie care fac din 
Mircea Eliade savantul ce voia să devină încă din 
adolescenţă, în mansarda lui din strada Melodiei. Ado- 
lescentul miop vede însă în adâncimi: dincolo de 
bibliografii, sisteme şi structuri, el citeşte în sens; mai 
mult, înalţă sensul. Omul va fi „religios” sau nu va fi 
deloc. Să lansezi acest avertisment în plină epocă a 
pozitivismelor acaparatoare ce transformaseră inteli- 
ghenţia occidentală într-o elită a demisiilor, înseamnă 
să sfidezi „mersul” istoriei! Ceea ce a şi făcut Mircea 

Eliade, într-o singurătate de mucenic proscris. Din 
fericire, lucrurile s-au schimbat, iar singurătatea de ieri 
a lui Mircea Eliade este, azi, o referinţă de comuniune. 

Rupt de România formală, Mircea Eliade a rămas 
obsedat de România reală. După ocolul fecund în toate 
religiile lumii, atunci când savantul se odihneşte — de 
fapt, odihna se confundă cu întoarcerea neodibnită 
spre intimitatea conştiinţei —, el scrie în româneşte. Ce 
înseamnă a scrie în româneşte în sinea diasporei? 
Înseamnă a cinsti odihna prin anamneze esenţiale, a 
substitui efortului de cunoaştere libertatea dintâi, plăs- 
muitoare de alegere absolută. 

Scriind în româneşte, Mircea Eliade îşi aminteşte de 
ceea ce este cu adevărat, de ceea ce nu poate să nu fie. 
Limba îşi pierde orice înveliş instrumental — a exprima, 
a comunica etc. — pentru a se înfăţişa ca memorie şi 
fidelitate. Prin limbă, exilul se exilează dintr-un Turn 
Babel al istoriei şi devine orizont de veşnică reîntoar- 
cere spre începutul cuvântului. Scriind în româneşte, 
Mircea Eliade iese, în sfârşit, din istorie — cum de atâta 
vreme şi-a dorit şi ne-a dorit —, aşezându-se într-o 
veşnicie sacră şi profană în egală măsură. Literatura lui 
este deci „neliterară” pentru că îşi „află” altă natură. O 
literatură mai aproape de lege decât de expresie care 
se ex-pune ca inextingibil grai al fiinţei. 

Nu cunosc numele Dumnezeului pe care şi l-a ales 
Mircea Eliade ca să i se închine — din catalogul atâtor 
religii examinate de el —, de un lucru sunt însă sigur: 
de rugăciunea lui. Rugăciunea lui Mircea Eliade e limba 
română însăşi, în care şi-a pus sinele şi sinea. Pentru 
ca memoria să fie un fel de tinereţe şi viaţă fără de 
moarte, iar fidelitatea, un omagiu neîntrerupt adus 
cuvântului. 

Această memorie şi această fidelitate n-ar avea tăria 
exemplară cu care le-a înzestrat Mircea Eliade dacă 
n-ar fi situate. Nu trebuie să uităm că într-o istoricitate 
firească şi memoria şi fidelitatea sunt simple dimen- 


120 Eliadiana 


siuni. În exil însă ele devin atitudini de existenţă. Exi- 
lul implică — mai e nevoie s-o spunem? — o matcă 
iniţială: ţara de unde am fost siliţi să plecăm. Nu însă 
pentru a o părăsi, ci pentru a o re-găsi. Mereu. În fiece 
clipă. Şi, mai ales, întreagă, desbărată de nefirescul 
istoric care o desfigurează vremelnic. Trăirea aceasta la 
periferia geografică a ţării, dar în centrul fiinţei ei ase- 
diate, nu înfundă pe exilatul adevărat într-un imaginar 
nediferenţiat, aproximativ, ci într-o obsesie concretă. 

Obsesia aceasta a trăit-o Mircea Eliade pe toate 
planurile. Chiar şi pe cel politic. „Politicul” nu trebuie 
privit ca o sperietoare conceptuală, ci ca o sfidare 
acceptată, atunci când istoria se înfierbântă şi vrea să 
ne transforme poporul într-o... populaţie! (ca să folo- 
sim expresia lui Constantin Noica). Numai că „politicul” 
are trepte şi, mai ales, stiluri de uz. Şi uzul nu trebuie 
transformat într-un abuz, într-o inflaţie de comporta- 
mente marginale. Mircea Eliade a ales stilul de rezis- 
tenţă politică prin cultură. Asta nu înseamnă nicidecum 
eschivare. Când barbaria se instalează ca o dialectică, 
apărarea culturii e o primă urgenţă. La drept vorbind, 
Mircea Eliade a depăşit, dintru început, propriul lui 
stil. El este primul care ne-a avertizat că războiul 
împotriva comunismului este un război religios. Se putea 
închipui un diagnostic mai adevărat în istoria imediată? 
Strategia la care eram invitaţi, din primii ani ai exilului, 
era cu atât mai bună cu cât venea din partea unui von 
Clausewitz al spiritului. 

Desigur, dar există — vor remarca unii cârcotaşi — şi 
armistiţii pe care Mircea Eliade şi le-a luat singur în 
acest război religios. Fals. Armistiţiile nu şi le-a luat 
Mircea Eliade, ci s-au născut prin forţa lucrurilor. Regi- 
mul totalitar de la Bucureşti nu şi-a putut impune 
ideologia lui subdezvoltată, în ciuda celor patruzeci de 
ani de dictatură. Partidul comunist n-a reuşit să schimbe 
nici faţa, nici fiinţa românească. Împotriva ucazuri- 
lor lui succesive, există azi o realitate culturală româ- 

nească ce s-a născut prin strategie şi destin şi ea nu 
poate fi negată de nici un exilat lucid. Această cultură 
e un stat în stat, o sfidare neaşteptată, un paradox, un 
miracol, care ne împiedică să ne pierdem speranţa în 
„celula” românească. „Celula” ţine, în pofida profeţiilor 
noastre pripite şi pe deasupra tragediilor ce se înlăn- 
ţuie — pustiitoare —, ceas cu ceas, prin „grija de om” a 
partidului comunist. Rezistenţa prin cultură, propovă- 
duită în exil de Mircea Eliade, a emigrat, la rândul ei, 
ca un ecou solar, ca o graţie nebănuită, în chiar hota- 
rele ţării. De unde se vede că această religie profană 
care este cultura deţine forţe ascunse ce nu trebuie 
neglijate, de îndată ce zădărnicesc imperativele foarte 
categorice ale totalitarismului în acţiune. 

Că în „deschiderea” faţă de această cultură Mircea 
Eliade a acceptat uneori să stea de vorbă şi cu iscoade 
ce se prezentau drept scriitori, artişti sau cărturari — e 
un fapt. Dar un fapt divers. Numai cine n-a cunoscut 
cum-se-cădenia naivă a lui Mircea Eliade se poate mira. 
Noi nu ne mirăm. Ştim chiar că singurele „păcate” pe 
care le-a avut — şi i-am spus-o, pentru a-i mări surâsul — 
s-au născut din generozitatea lui. O generozitate hotă- 
râtă, dar hotărnicită. Pentru că nimeni n-a surprins pe 
Mircea Eliade dialogând sau compunând cu puterea. A 
răspuns el vreodată la ademenirile de sirenă dispo- 
nibilă ale partidului comunist român? Nu. Nici măcar 
n-a acceptat să meargă să-şi revadă, după aproape o 
jumătate de secol de absenţă, mama, pe pragul morţii; 
pentru ca nu cumva prezenţa lui la Bucureşti să gireze, 
fie şi indirect, un partid comunist în căutare abuzivă 
de legitimitate. 

Mircea Eliade: sau cum nu poţi să nu fii român! 


Mircea Eliade şi timpul 


Monica Lovinescu 


Cum la Mircea Eliade totul devenea „semn”, fie că 
era ghicit „în pietre”, fie redescoperit prin erudiție, 
arderea iarna asta (în ajunul Crăciunului) a bibliotecii 
sale din Chicago luase pentru el proporţii explicabile. 
Frica dintâi fusese pentru Jurnal (a trebuit să treacă o 
vreme înainte de a se afla că nu arsese), adică pentru 
sutele de Carnete în bună parte încă inedite îngă- 
duindu-i să-şi recucerească asupra Timpului întreaga 
existenţă, cu infinita-i bogăţie de sensuri. Dar chiar 
atunci când s-a aflat că flăcările mistuiseră doar cărţile 
şi corespondenţa, amărăciunea sau durerea lui Mircea 
Eliade nu se atenuase întru totul. 

Arderea bibliotecii de la Chicago era de fapt o 
repetiţie, un al doilea act. Mircea Eliade îşi mai pier- 
duse odată biblioteca, manuscrisele, notele, atunci 
când părăsise România şi de-a lungul paginilor sale de 
Jurnal publicate în Occident avea să revină periodic 
asupra acestei prime pierderi ce se cerea, pentru a fi 
suportabilă, reconvertită în necesitatea de a păşi pragul 
unei noi vieţi. Reconversiune dificilă. 

În Jurnalul Nopţii de Sânziene publicat în „Caiete 
de Dor” (nr. 9, Dec. 1955) de la Paris, el nota la 4 
ianuarie 1953, în timp ce scria capitolul II al romanului: 

„sunt atât de trist, de deznădăjduit, încât mă întreb 
ce semn mai e şi acesta. (...) Totul a rămas acolo (în 
România): tinereţea mea, trecutul meu, familia, prie- 
tenii. Şi tot ce-am făcut şi n-am făcut, hârtiile de 
adolescenţă, manuscrisele, corespondenţa cu atâţia 
prieteni care nu mai sunt, cărţile, dosarele cu primele 

mele articole din liceu şi din Universitate, absolut tot. 
Aici, în Occident, nu sunt decât un fragment.” 

Câţiva ani mai târziu, într-un Carnet de Vară, publi- 
cat tot în „Caiete de Dor” (nr. 13, Iunie 1960) nota la 
Florenţa, în septembrie 1957: 

„Recitind rândurile scrise ieri despre mansarda mea 
din strada Melodiei, îmi aduc deodată aminte că, la 33 
de ani, am plecat din ţară cu mâinile goale. N-am luat 
cu mine nici măcar cărţile şi articolele pe care le 
publicasem, ca să nu mai vorbesc de manuscrisele şi 
de dosarele cu note (...). N-am înţeles niciodată de ce, 
în vara 1942, când venisem pentru câteva săptămâni în 
ţară, n-am transportat cu mine la Lisabona măcar manu- 
scrisele inedite. Presimţeam că războiul e pierdut şi-mi 
spuneam că ar fi inutil, dacă nu de-a dreptul imoral, să 
încerc a-mi „salva” ceva din munca trecută. Dar poate 
asta era doar o interpretare raţionalistă a unui proces 
mai adânc. De fapt, simţeam că tot ce făcusem sau 
începusem şi păstram în ţară era solidar de o Românie 
în primejdie de moarte; dacă această Românie dispă- 
rea, trecutul meu nu mai avea nici o semnificaţie. Mai 
precis: nu-şi putea găsi o semnificaţie şi nu puteam fi 
răscumpărat decât dacă renunţam la el, dacă-l jertfeam. 
Într-un fel sau altul, simţeam că singurul lucru pe care 
aveam dreptul să-l fac era să iau totul de la capăt: 
sărăcie şi muncă într-o cameră de hotel din Cartierul 
Latin, încercând să scriu într-o altă limbă şi să „debutez” 
din nou, la 40 de ani, în faţa unui public străin.” 

Că acest re-debut a avut strălucirea pe care-o ştim 
nu trebuie să ne facă să uităm că Mircea Eliade nu şi-a 
scris „în altă” limbă decât lucrările sale savante, pentru 
literatură (romane, nuvele, dar şi Jurnal) nu s-a despăr- 
țit niciodată de limba română. Poate şi pentru că, de 
adolescent, Mircea Eliade şi-a asociat întreaga gene- 
raţie, în lupta sa împotriva lui Chronos. 

Poate fi oare descifrat destinul lui Mircea Eliade în 
afara rezistenţei opuse Timpului istoric (sau „istorici- 

zat” — cum va preciza el însuşi) şi asta pe toate planurile 
şi din toate punctele de vedere? După cum faptul 
religios, în ciuda inevitabilei sale situări istorice, trădea- 
ză rezistența sa faţă de durata profană, existenţa şi 
opera lui Mircea Eliade (atât literară, cât şi de istoric al 
religiilor) sunt de neînțeles în afara opoziţiei constante 
şi îndârjite împotriva duratei mărginite. 

Lupta a început încă din clipele în care „adoles- 
centul miop” îşi drămuia orele de somn în mansarda 
lui de pe strada Melodiei, conştient de o urgenţă 
alunecând grabnic în alarmă. Şi pe care s-a străduit s-o 
comunice generaţiei sale. Într-un text capital pentru 
înţelegerea lui Mircea Eliade, Fragment autobiografic 
(„Caiete de Dor”, numărul 7), Mircea Eliade făcea o 
mărturisire asupra căreia avea să revină în Memorii: 

„Am avut norocul să aparţin singurei generaţii «non- 
-condiţionate» istoriceşte şi am profitat cât am putut de 
acest noroc. Ceea ce Petru Comarnescu numea «expe- 
rienţialismul» meu nu era decât traducerea într-un 
barbarism strident (aşa cum numai el avea talentul să 
invente) a nevoii mele lăuntrice de a cunoaşte cât mai 
mult şi cât mai repede. Mai ales asta: cât mai repede — 
pentru că presimţeam că nu vom mai avea timp, Că 
libertatea de care ne bucuram e provizorie, iar sigu- 
ranţa, iluzorie, că foarte curând Istoria ne va confisca 
din nou. Cât ar părea de ciudat, mi-a fost teamă de 
cataclismul istoric încă din 1927. Am scris atunci în 
«Cuvântul» un patetic foileton, Anno Domini (...) Evo- 
cam acolo spectrul războiului apropiat şi, adresân- 
du-mă (ca de obicei!) «generaţiei tinere», spuneam că 
fiecare dintre noi trebuie să-şi repete în fiecare zi că va 
mai trăi numai un an şi să încerce să facă tot în acest 
ultim an de viaţă. Mi se părea că dacă românul se arăta 
atât de indiferent faţă de timp, este şi pentru motivul 
că niciodată n-a avut timp destul ca să facă ceva. 
Istoria îl îndrăgise într-atât încât nu-l mai lăsa din braţe. 
Îl tot strângea aşa de vreo mie de ani, de nu mai apuca 

să respire. Noi, privilegiaţii, cunoşteam bucuria de a 
respira liber şi, cel puţin, în ce mă priveşte, tremuram 
că o vom pierde într-o zi.” 

Numai data nu s-a adeverit. Restul, o ştim cu toţii, 
a depăşit orice funingine a profeţiei: niciodată Istoria 
nu ne-a strâns în braţe până la sleire vreme atât de 
îndelungată, vreme fără orizont. Vocaţia enciclopedică 
a lui Mircea Eliade dintr-o astfel de temere pare a se fi 
născut, ca şi accentele sale din tinereţe, imperative, de 
parcă s-ar fi aflat deja într-o cetate asediată. 

Şi totul s-a petrecut ca şi cum, scăpat de asediu, va 
continua să-i poarte pecetea pe toate celelalte melea- 
guri unde-şi va îndeplini opera şi ceea ce se numeşte 
comun „cariera”. Dar se poate oare vorbi de o carieră 
când Mircea Eliade, ca într-un fel de tăinuită delegaţie, 
va continua parcă să trăiască In Anno Domini pentru 
toţi cei cu timpul precupeţit sau de-a dreptul smuls de 
Istorie? În literatura lui, în loc să-şi domolească anxie- 
tăţile cu trecerea şi înţelepţirea anilor, personajele fie 
n-au altă obsesie decât de a se smulge Timpului istoric 
(ca Ştefan din Noaptea de Sânziene), fie se sustrag 
timpului profan sau sunt sustrase lui, ca în nuvelele 
fantastice. Gavrilescu „a ţigănci”, un altul regenerat de 
fulger şi aruncat în nemurire (Tinerețe fără de tinereţe), 
un al treilea găsind trecerea — lină — spre alte tărâmuri. 
Nici unul împăcat cu timpul lui, aici şi acum. Ca şi 
vocaţia enciclopedică, fantasticul pare a pune stăpâ- 
nire, din ce în ce mai exclusiv, pe proza lui Mircea 
Fliade din aceeaşi urgenţă de a se salva de damnarea 
timpului linear, istoric, cu început şi sfârşit, delimitat, 
gâtuit. Acest Timp constituie obsesia centrală a operei 
lui Mircea Eliade (şi nu numai a celei literare), nu şi 
Moartea. Prag, oglindă, lumină, ea e mai curând bine 
primită: sigura catharsică posibilitate de a ieşi din 
angoasa curgerii zilelor, din nonsensul linearităţii sale. 

Nu numai literatura lui Mircea Eliade stă sub acest 
semn. Cu toate că el va insista mereu, ca în Fragment 

autobiografic, asupra faptului că, în opera sa, „scriitorul 
a refuzat orice colaborare conştientă cu eruditul şi 
interpretul simbolurilor”, nu e mai puţin adevărat că 
cele două domenii, oniric pentru literatură, de veghe 
pentru ştiinţă, recurg la aceeaşi anamneză regenera- 
toare. De altminteri, chiar dacă stăruie asupra deli- 
mitării celor două teritorii, Mircea Eliade recunoaşte 
filonul subteran comun. Citând câteva din lucrările de 
filozofia religiilor şi din operele pur literare de până în 
anii '50, el scria în Fragment autobiografic: 

„Şi un drum şi celălalt conduc în cele din urmă la 
aceeaşi problemă: irecognoscibilitatea transcenden- 
tului camuflat în Istorie. Problemă în strânsă legătură 
cu cea a Timpului şi a Istoriei (...). Într-o formulă sumară, 
aş putea spune că toate aceste lucrări încearcă să 
deslege aceeaşi temă centrală a rupturii provocate de 
apariţia timpului şi a «căderii în Istorie» care îi urmează 
cu necesitate. În fiecare din ele străbate, mai mult sau 
mai puţin explicită, Nostalgia Paradisului, a reintegrării 
unităţii primordiale, a «ieşirii din Timp». De aici o 
încercare de valorificare a Morţii ca reintegrare (...), de 
aici de asemenea nostalgia eternității (...), a reversi- 
bilităţii Timpului (...), a «sabotării» Istoriei.” 

Timpul fiind principalul personaj al operei lui 
Mircea Eliade, întru acuzarea căruia savantul se alătură 
scriitorului (recunoscându-şi unul altuia complicitatea), 
e mai lesne de înţeles gravitatea incendiului bibliotecii 
lui Mircea Eliade de la Chicago. Dacă pierderea primei 
biblioteci din România putea să devină o premisă de 
vita nuova, semnul de foc de astă iarnă ataca sursele 
înseşi ale operei pe care Mircea Eliade o ridicase întru 
înfruntarea Timpului. Şi cum să te împiedici a vedea în 
acest semn premisa intolerabilei morţi a lui Mircea 
Eliade? Intolerabilă deoarece el nu-şi considera opera 
încheiată, intolerabilă deoarece noi toţi ne obişnuisem 
cu ideea că din această perpetuă înfruntare Mircea 
Eliacle este sortit a fi mereu învingător. De parcă o 

întreagă generaţie de intelectuali români (şi de fapt, nu 
doar o generaţie) îl menise pentru a-i asigura dâinuirea 
în lumea largă, departe de asediata Cetate. 

De care, de fapt, Mircea Eliade nu s-a clespărţit 
întru totul niciodată. Nu numai că Bucureştiului supus, 
necinstit, azi ciuntit şi rănit, Mircea Eliade i-a opus 
de-a lungul nuvelelor sale fantastice un Bucureşti 
mitologic, situat parcă în îllo tempore, un Bucureşti al 
„vârstei de aur”, dar peste această despărţire împotriva 
firii şi rostului, conştientul şi inconştientul lui Mircea 
Eliade aruncau mereu o punte a reversibilităţii. Con- 
ştientul prin obsesia continuă a sorții spiritualităţii 
româneşti amenințate, inconştientul prin literatură şi 
vis. Dintre cele visate de-a lungul atâtor ani de exil, 
acum când deplângem dispariţia lui, unul mai ales se 
cere amintit. Un vis în stare dle veghe, un r&ve Eveill€ 
pe care Mircea Eliade îl transcrie în „carnetul” său „de 
vară” din 1957, publicat tot în „Caiete de Dor” (nr. 13, 
Iunie 1960). 

„Stam întins într-o după-amiază pe canapea şi m-am 
văzut deodată mort, aşezat în sicriu şi dus la biserica 
română dlin Jean de Beauvais. Pe sicriu se aflau flori şi 
două mici drapele, român şi francez. În timpul slujbei, 
sicriul a început deodată să se înalțe în aer. Apoi a ieşit 
uşor pe uşă, fără ca o singură floare să alunece, a 
rămas suspendat la vreo zece metri de caldarâm — apoi 
s-a înălţat mai sus...” 

Sicriul se ridică deasupra Parisului, trece Alpii, se 
opreşte o clipă la Ascona — unde, amintim, Mircea 
Eliade lua parte în fiecare vară la întâlnirile jungiene —, 
traversează Italia şi rămâne neclintit în aer la Dunăre, 
în dreptul Olteniţei. 

„Acolo a rămas zile întregi, aşteptând. Prietenii 
organizaseră un Comitet şi, prin Crucea Roşie, ceruseră 
guvernului de la Bucureşti asigurarea că nu va fi distrus. 
Când s-a obţinut această asigurare, sicriul şi-a reluat 
zborul său lin şi s-a îndreptat spre Bucureşti. Îl urmă- 

risem până atunci fără nici o dificultate peste ape şi 
oraşe — de data aceasta nu l-am mai putut urmări. 
Rămăsesem pe malul bulgăresc al Dunării şi-l priveam 
cum se depărtează până ce nu l-am mai văzut.” 

Trecând peste deslegarea destul de evidentă pe 
care Mircea Eliade, confirmat de psihologii cu care 
discută, o dă atunci visului său de trezie (şi anume că 
se referea la o experienţă de moarte şi reînviere iniţia- 
tică), cum să nu cedăm acum ispitei pe care ne-o 
întinde? Cu riscul de a cădea în patetism, cum să nu 
întrezărim umbra lui Mircea Eliade veghind neliniştită 
de pe alte maluri asupra sorții României? Neliniştită, 
dar într-un fel şi împăcată: prin destinul lui, n-a încer- 
cat Mircea Eliade să răscumpere şi lipsa de destin de 
azi a ţării? 

lar dacă interpretarea e prea patetică — şi este —, 
scuza există şi ea: visul citat nu exclude o anumită 
culoare sentimentală, acuzată azi de faptul că nu mai e 
vorba de un scenariu inițiatic, ci din nefericire, de cea 
reală dintre morţi. 

De acum înainte opera lui Mircea Eliade va trebui 
să înlocuiască pe Mircea Eliade cel viu, pe care-l aştep- 
tam la începutul verii să se întoarcă an de an la Paris, 
spre a ne îmbogăţi cu generozitatea mereu tinerelor 
sale fervori. Mircea Eliade pe care nu-l vom mai auzi 
punând această întrebare ce preluda tuturor reîntâl- 
nirilor noastre: — Ce mai e nou la Bucureşti? 

În Bucureştiul de pe pierduta azi stradă a Melodiei... 


IV. Lexic 


Lexicul filozofic al lui Mircea Eliade 


Cristian Andrei 


Istoria religiilor a adus, o dată cu stabilirea ei ca 
ştiinţă, şi o terminologie proprie care, de cele mai 
multe ori, variază de la un autor la altul. În cele ce 
urmează voi prezenta un lexic minimal al gândirii 
filozofice eliadiene. Am urmărit să redau definițiile 
fără să scot în evidenţă eventualele modificări de sens 
apărute de la o lucrare la alta; aşadar, sunt excluse 
pretenţiile de exhaustivitate. Ordinea în care apar 
termenii se vrea una tematică, pornind de la definiţia 
sacrului până la aceea a lui homo religiosus. 


Siglele trimit la următoarele lucrări : 

CLMM — Comentarii la Legenda Meşterului Manole, in 
Meşterul Manole. Studii de etnologie şi mitologie, 
Junimea, 1992 (ediţie şi note de Magda şi Petru 
Ursache) 

AM — Aspecte ale mitului, Editura Univers, 1978 (trad. 
Paul G. Dinopol) 

MVM — Mituri, vise şi mistere, in Eseuri, Editura Ştiin- 
țifică, 1991 (trad. Maria şi Cezar Ivănescu) 

MER — Mitul Eternei Reîntoarceri, in Eseuri, Editura 
Ştiinţifică, 1991 

SP — Sacrul şi profanul, Humanitas, 1995 (traci. Brinduşa 
Prelipceanu) 

NM — Naşteri mistice, Humanitas, 1995 (trad. Mihaela 
Grigore Paraschivescu) 

IS — Imagini şi simboluri. Eseu despre simbolismul magico- 
-religios, Humanitas, 1994 (trad. Alexandra Beldescu) 

MA — Mefistofel şi androginul, Humanitas, 1995 (trad. 
Alexandra Cuniţă) 

TIR — Tratat de istorie a religiilor, Humanitas, 1995 
(trad. Mariana Noica) 

Într. — Întrevederi cu Mircea Eliade, Eugen Ionescu, 
Ştefan Lupaşcu şi Grigore Cugler, Cartea Românească, 
1992 | 

IL — Încercarea labirintului, Dacia, 1992 (trad. Doina 
Cornea) 


Sacrul 


sacru/profan — „Am dorit să prezentăm fenomenul 
sacrului în toată complexitatea sa, şi nu numai latura 
sa iraţională. Ceea ce ne interesează nu este relaţia 
dintre elementele neraţionale şi cele raţionale, ci sacrul 
în totalitate. Or, prima definiţie care s-ar putea da 
sacrului este opusul profanului.” (SP, pp. 12-13) 


realitate/irealitate — „(...) sacrul înseamnă putere 
şi, în cele din urmă, realitate. Sacrul este saturat de fiinţă. 
Puterea sacră înseamnă deopotrivă realitate, perenitate 
şi eficienţă. Opoziția sacru-profan este adesea înţeleasă 
ca opoziţia între rea! şi ireal sau pseudoreal. Să nu ne 
aşteptăm să găsim în limbile arhaice terminologia pro- 
prie filozofilor, adică real-ireal şi aşa mai departe; dar 
ideea există. Dorinţa omului religios de a fi, de a face 
parte din realitate, de a se simţi saturat de putere este, 
prin urmare, cât se poate de firească.” (SP, p. 14) 


sacru/arbetip — „(...) pe de o parte sacrul este 
prin excelenţă celălalt, transpersonalul, «transcendentul», 
pe de altă parte sacrul este exemplar în sensul că el 
instituie modele de urmat; transcendenţă şi exemplari- 
tate care îl obligă pe omul religios să iasă din situaţiile 
personale, să depăşească contingenţa şi particularul şi 
să parvină la valorile generale, la universal.” (MVM, 
p. 125) 


experiența sacrului — „(...) când ne gândim la 
sacru nu trebuie să-l limităm la figuri divine. Sacrul nu 

implică credinţa în Dumnezeu, în zei sau spirite. El 
este, şi o repet, experienţa unei realităţi şi izvorul 
conştiinţei de-a exista în lume. Ce este această con- 
ştiinţă care ne face oameni? Este rezultatul experienţei 
sacrului, rezultatul împărţirii ce se operează între real 
şi ireal. Dacă experienţa sacrului este esențialmente de 
ordinul conştiinţei, este evident că sacrul nu se va 
recunoaşte din «afară». Numai prin experienţa interioară 
îl va recunoaşte fiecare.” (IL, p. 123) 


camuflarea sacrului în profan — „Desacralizarea 
lumii moderne, care este generală nu numai în Occi- 
dent ci şi în Orient, (...) acest proces de desacralizare 
universală eu îl consider singura creaţie religioasă a 
lumii moderne. Adică o perfectă camuflare a sacrului 
în profan. Nu se mai poate distinge, este o identificare 
şi mulţi cred că această identificare a sacrului în profan 
este o desacralizare şi o ignorare totală a experienţei 
religioase. Eu cred că pot arăta contrariul, că este din 
nou o camuflare, o ascundere, o ocultare. Profanul 
exprimă în lumea profană funcţia sacrului.” (Într., p. 88) 


Spaţiul sacru 


„Pentru omul religios, spațiul nu este omogen, ci 
prezintă rupturi şi spărturi; unele porţiuni de spaţiu 
sunt calitativ diferite de celelalte. (...) Există aşadar un 
spaţiu sacru, deci «puternic», semnificativ, şi alte spaţii 
neconsacrate, lipsite prin urmare de structură şi de 
consistenţă, cu alte cuvinte, amorfe. Mai mult: pentru 
omul religios, lipsa de omogenitate spaţială se reflectă 
în experienţa unei opoziții între spaţiul sacru, singurul 
care este real, care există cu adevărat, şi restul 
spaţiului, adică întinderea informă care-l înconjoară.” 
(SP, p. 21) 


cosmos — „Când mitul cosmogonic povesteşte cum 
a fost creată Lumea, el revelează în acelaşi timp emer- 

genţa acestei realităţi totale care este Cosmosul şi 
regimul lui ontologic: el spune în ce sens Lumea este.” 
(MVM, p. 122) 


axis mundi — „Cele trei niveluri cosmice — Pământul, 
Cerul, regiunile inferioare — pot (...) comunica. Această 
comunicare este uneori exprimată cu ajutorul imaginii 
unei coloane universale, Axis mundi, care leagă şi susţine 
în acelaşi timp Cerul şi Pământul şi care este înfiptă în 
lumea de jos (ceea ce este numit îndeobşte «infern»). O 
asemenea coloană cosmică nu se poate afla decât în 
chiar centrul Universului, pentru că întreaga lume locui- 
bilă se întinde de jur împrejur.” (SP, pp. 34-35) 


centru — „Când sacrul se manifestă printr-o hiero- 
fanie oarecare, nu se produce doar o ruptură în spaţiul 
omogen, ci şi revelaţia unei realităţi absolute, care se 
opune non-realităţii imensei întinderi înconjurătoare. 
Manifestarea sacrului întemeiază ontologic Lumea. În 
întinderea omogenă şi nemărginită, unde nu există 
nici un punct de reper şi nici o posibilitate de orien- 
tare, hierofania dezvăluie un «punct fix» absolut, un 
«Centru».” (SP, pp. 21-22) 


drumul spre centru — „Drumul care duce spre 
centru este «un drum dificil» (dărohana) şi aceasta se 
verifică la toate nivelurile realului. (...) Drumul este 
anevoios, plin de pericole, pentru că este, de fapt, un 
rit de trecere de la profan la sacru; de la efemer şi 
iluzoriu la realitate şi eternitate; din moarte în viaţă ; 
de la om spre divinitate. Accesul la «centru» echiva- 
lează cu o consacrare, cu o iniţiere.” (MER, pp. 23-24) 


templu — „În marile civilizaţii orientale — începând 
cu Mesopotamia şi Egiptul şi sfârşind cu China şi 
India —, Templul cunoaşte o nouă şi importantă valori- 
zare: nu mai este doar o îmago mundi, ci şi o reproducere 
pământească a unui model transcendent. ludaismul a 
moştenit această concepţie paleo-orientală a Templu- 
lui, considerat copia unui arhetip ceresc.” (SP, p. 54) 


Lexicul filozofic al lui Mircea Eliade 135 


scară — „(...) scara este purtătoarea unui simbolism 
extrem de bogat şi totodată perfect coerent; ea întru- 
chipează plastic ruptura de nivel care face posibilă 
trecerea de la un mod de existenţă la altul; sau, în plan 
cosmologic, care face posibilă comunicarea dintre Cer, 
Pământ şi Infern. De aceea, scara şi escaladarea joacă 
un rol considerabil atât în riturile şi miturile de iniţiere, 
cât şi în riturile funerare, ca să nu mai vorbim de 
riturile întronării regale ori sacerdotale sau de cele ale 
căsătoriei.” (IS, pp. 61-62) 


prag — „Pragul care desparte cele clouă spaţii arată 
în acelaşi timp distanţa dintre cele două moduri de 
existenţă, cel profan şi cel religios. Pragul este totodată 
graniţa care deosebeşte şi desparte două lumi şi locul 
paradoxal de comunicare dintre ele, punctul în care 
se face trecerea de la lumea profană la lumea sacră.” 
(SP, p. 24) 


lumea înconjurătoare — „Societăţile arhaice şi 
tradiţionale concep lumea înconjurătoare ca pe un 
microcosmos. Dincolo de hotarele acestei lumi începe 
domeniul necunoscutului, al nonformatului. Într-o 
parte se află spaţiul cosmizat, adică locuit şi organizat, 
de cealaltă parte, în afara acestui spaţiu familiar, este 
tărâmul necunoscut şi înfricoşător al demonilor, al 
duhurilor rele, al morţilor, al străinilor; într-un cuvânt, 
haosul, moartea, noaptea.” (IS, p. 46) 


locuinţa — „Oricare ar fi structura unei societăţi 
tradiţionale — fie că este alcătuită din vânători-păstori, 
din agricultori sau a ajuns în stadiul civilizaţiei urbane — 
locuinţa este întotdeauna sanctificată pentru că este o 
imago mundi, iar lumea este o creaţie divină. Există 
însă mai multe feluri de omologare a locuinţei cu 
Cosmosul, tocmai pentru că există mai multe tipuri de 
cosmogonii.” (SP, p. 49) 

Timpul sacru 


„Timpul nu este nici omogen şi nici continuu pentru 
omul religios. Există intervale de Timp sacru, ca de 
pildă timpul sărbătorilor (în cea mai mare parte periodice) 
şi, pe de altă parte, Timpul profan, durata temporală 
obişnuită, în care se înscriu actele lipsite de semnifi- 
caţie religioasă. Între aceste două feluri de timp există, 
bineînţeles, o ruptură; dar, prin mijlocirea riturilor, 
omul religios poate «trece» cu uşurinţă de la durata 
temporală obişnuită la timpul sacru.” (SP, p. 61) 

„S-ar putea spune, dintr-un anumit punct de vedere, 
că acest timp nu «curge», că nu este o «durată» ireversi- 
bilă. Este un timp ontologic prin excelenţă, «parmeni- 
dian»: mereu egal cu el însuşi, nu se schimbă şi nici nu 
ia sfârşit.” (SP, p. 62) 

„Timpul sacru apare sub forma paradoxală a unui 
Timp circular, reversibil şi recuperabil, un soi de prezent 
mitic regăsit periodic cu ajutorul riturilor.” (SP, p. 62) 


Anul Nou — „Anul era ca un cerc închis: avea un 
început şi un sfârşit, dar şi posibilitatea de a «renaşte» 
în chip de An Nou. Fiecare An Nou aducea un Timp 
«NOU», «Curat» şi «sfânt», adică un timp care nu fusese 
încă folosit şi uzat.” (SP, p. 67) 


sărbătoare — „Orice sărbătoare religioasă, orice 
Timp liturgic înseamnă reactualizarea unui eveniment 
sacru care a avut loc într-un trecut mitic, «la începutul 
începuturilor». Participarea religioasă la o sărbătoare 
implică ieşirea din durata temporală «obişnuită» şi rein- 
tegrarea în Timpul mitic actualizat de acea sărbătoare. 
Timpul sacru este deci mereu recuperabil şi repetabil 
la nesfârşit.” (SP, p. 61) 


istorie sacră — În afara iudaismului, nici o altă 
religie precreştină n-a valorizat istoria ca manifestare 
directă şi ireversibilă a lui Dumnezeu în lume, nici 

credinţa — în sensul inaugurat de Avraam — ca unic 
mijloc de salvare.” (MVM, p. 123) 

„Din punctul de vedere al istoriei religiilor, iudeo- 
-creştinismul prezintă hierofania supremă: transfigu- 
rarea evenimentului istoric în bierofanie.” (IS, p. 210) 


esbatologie — „Eshatologia nu este decât prefigura- 
rea unei cosmogonii a viitorului. Dar orice eshatologie 
stăruie asupra acestui fapt: creaţia cea nouă nu poate 
avea loc înainte ca lumea aceasta să fie definitiv 
abolită.” (AM, p. 50) 


eterna reîntoarcere — „Când nu mai este un mijloc 
de întoarcere la starea primordială şi de regăsire a prezen- 
ţei tainice a zeilor, când este desacralizat, Timpul ciclic 
devine înspăimântător, semănând cu un cerc care se 
învârte fără oprire în jurul propriului centru, repe- 
tându-se la nesfârşit. (...) Iată, aşadar, ce înseamnă de 
fapt «eterna reîntoarcere», eterna repetare a ritmului 
fundamental al Cosmosului: distrugerea şi re-crearea sa 
periodică, adică «Anul-Cosmos» în concepţia primitivă, 
golită însă de conţinutul religios.” (SP, pp. 95-96) 


istoricism — „[...) istoricismul apare ca un produs 
al descompunerii creştinismului, pentru că acordă o 
importanţă hotărâtoare evenimentului istoric (idee de 
origine iudeo-creştină), dar evenimentului istoric ca 
atare, negându-i orice posibilitate de a dezvălui o 
intenţie soteriologică, transistorică.” (SP, p. 100) 


Hierofanie 


„Sacrul (...) se manifestă (...) ca o forţă, ca o putere. 
Pentru a indica actul manifestării sacrului am propus 
termenul bierofanie. Acest termen e comod pentru că 
nu implică nici o precizare suplimentară : el nu exprimă 
nimic altceva decât ceea ce implică etimologic conţi- 
nutul său, cu alte cuvinte că sacrul ni s-a arătat, s-a 
manifestat.” (MVM, p. 220) 

„S-a arătat în numeroase rânduri şi se cuvine subli- 
niat din nou faptul că orice hierofanie, chiar şi cea mai 
elementară, reprezintă un paradox. Manifestând sacrul, 
un obiect oarecare devine a/tceva, fără a înceta însă să 
fie el însuşi, deoarece continuă să facă parte din mediul 
său cosmic.” (SP, p. 14) 

„Marele mister constă în faptul că sacrul chiar se 
manifestă, căci (...) manifestându-se, sacrul se /imi- 
tează, se «istoricizează».” (MVM, p. 221) 


cosmogonie — „(...) in illo tempore, zeii ajunseseră 
la apogeul puterii. Cosmogonia este manifestarea divi- 
nă supremă, gestul exemplar de putere, de îndestulare, 
de creativitate.” (SP, p. 71) 


ontofanie — „Cosmosul este de asemenea şi onto- 
fanie, manifestare plenară a Fiinţei. Şi pentru că toate 
miturile participă într-un anumit fel la tipul mitului 
cosmogonic (...) urmează că toată mitologia este o 
ontofanie. Miturile revelează structurile realului şi mul- 
tiplele moduri de a fi în lume.” (MVM, p. 122) 


teofanie — „Când un Zeu sau un Erou Civilizator au 
instituit un comportament (...) ei n-au asigurat numai 
realitatea acestui comportament (...), el este şi teofanie, 
creaţie divină.” (MVM, p. 123) 


kratofanie — „Orice hierofanie este o kratofanie, o 
manifestare a forţei. E atât de izbitor acest lucru încât 
s-a încercat să se stabilească originea Religiei în ideea 
unei forţe impersonale şi universale, numită după numele 
său melanezian, mana. Această identificare ipotetică a 
celei mai vechi experienţe religioase cu experienţa 
mana era o generalizare un pic grăbită şi, ştiinţific, 
destul de puţin întemeiată.” (MVM, p. 221) 


mana — „(...) obiectele şi oamenii au mana pentru 
că au primit-o de la anumite fiinţe superioare, cu alte 
cuvinte fiindcă participă în mod mistic la sacru şi în 
măsura în care participă la el. (...) Tot ceea ce este la 
un grad superlativ posedă mana, adică tot ceea ce îi 

apare omului eficace, dinamic, creator, perfect. (...) O 
kratofanie sau o hierofanie singularizează un obiect 
faţă de celelalte, tot aşa ca insolitul, extraordinarul, noul. 
Trebuie să remarcăm totuşi: 1) că noţiunea de mana, 
cu toate că se regăseşte şi în religiile exterioare cercului 
melanezian, nu este o noţiune universală şi, în consecinţă, 
ne este greu să o considerăm ca reprezentând prima 
fază a oricărei religii, 2) că este inexact să se considere 
mana ca o forţă impersonală.” (TIR, pp. 31-32) 


Arhetip (prototip, model, paradigmă) 


„În mod provizoriu, să acceptăm deci ipoteza potrivit 
căreia cel puţin o anumită zonă a subconştientului este 
dominată de aceleaşi arhetipuri care domină şi organi- 
zează experienţa conştientă şi pe cea transconştientă. 
Aşa fiind, vom fi îndreptăţiţi să considerăm multiplele 
variante ale unui complex simbolic (...) ca un şir nesfâr- 
şit de «forme» care, în planul variat al visului, mitului, 
ritului, teologiei, misticii, metafizicii etc., încearcă să 
«realizeze» arhetipul.” (IS, p. 150) 

„(...) lumea care ne înconjoară, în care se simt pre- 
zenţa şi opera omului, (...) are un arhetip extraterestru, 
conceput fie ca un «plan», fie ca o formă», fie pur şi 
simplu ca un «dublu» existând precis la un nivel cosmic 
superior. Dar nu totul în «lumea care ne înconjoară» are 
un prototip de acest fel. De exemplu, regiunile de 
deşert, locuite de monştri, terenurile necultivate, mările 
necunoscute pe care nici un navigator n-ar îndrăzni să 
se aventureze etc. (...) Corespund şi acestea unui model 
mitic, dar de altă natură: toate aceste regiuni sălbatice, 
necultivate etc. sunt asimilate Haosului, ele participă 
încă la o modalitate nediferenţiată, informă, cea de 
dinaintea Creaţiei.” (MER, p. 17) 

„Orice ritual are un model divin, un arhetip. (...) la 
«primitivi» nu numai ritualurile îşi au modelele lor 
mitice, dar orice activitate îşi dobândeşte eficacitatea 

în măsura în care repetă exact o acţiune săvârşită la 
începutul timpurilor de un zeu, un erou sau un stră- 
moş.” (MER, p. 26) 

„(...) un obiect sau un act nu devine real decât 
în măsura în care imită sau repetă un arhetip. Astfel, 
realitatea se dobândeşte exclusiv prin repetare sau parti- 
Cipare, tot ceea ce nu are un model exemplar este 
«golit de sens», adică lipsit de realitate.” (MER, p. 35) 

„Pentru el (C.G. Jung — n.n., C.A.), arhetipurile sunt 
structuri ale inconştientului colectiv. Iar eu foloseam 
acest cuvânt referindu-mă la Platon şi la Sfântul Augustin. 
Îi dădeam sensul de «model exemplar» — dezvăluit prin 
mit şi reactualizat prin rit.” (UL, p. 140) 


Simbol/imagine 


„(...) funcţia simbolului este tocmai să reveleze o 
realitate totală, inaccesibilă celorlalte mijloace de cunoaş- 
tere : coincidenţa contrariilor, de exemplu, atât de bogat 
şi de simplu exprimată de simboluri, nu este dată nicăieri 
în Cosmos şi nu este accesibilă experienţei nemijlocite 
a omului, nici gândirii logice. 

Să ne ferim totuşi să credem că simbolismul se 
referă numai la realităţile «spirituale». Pentru gândirea 
arhaică, o asemenea separare a «spiritualului» de «mate- 
rial» nici nu are sens: cele două planuri sunt comple- 
mentare.” (IS, p. 219) 

„Diferenţa dintre nivelul unui simbol (...) şi acela al 
unui rit este de aşa natură, încât niciodată ritul nu va 
putea revela tot ceea ce revelează simbolul.” (TIR, p. 23) 

„(...) orice fapt magico-religios este o kratofanie, o 
hierofanie ori o teofanie, şi asupra acestui lucru nu mai 
e de insistat. Dar ne aflăm adesea în faţa unor krato- 
fanii, hierofanii sau teofanii mediate, obţinute printr-o 
participare sau integrare într-un sistem magico-religios 
care e întotdeauna un sistem simbolic, adică un simbo- 
lism.” (TIR, p. 339) 

„Un simbol religios îşi transmite mesajul chiar dacă 
nu este perceput în întregime în mod conştient, deoa- 
rece simbolul se adresează fiinţei omeneşti integrale, 
nu doar minţii ei.” (SP, p. 112) 

„(..) un simbolism e independent de faptul că este 
sau nu mai este înţeles, el îşi păstrează consistenţa în 
ciuda oricărei degradări şi o păstrează chiar atunci 
când este uitat.” (TIR, p. 348) 

„Lumea «vorbeşte», se «revelează» prin simboluri. Nu 
este vorba despre un limbaj utilitar şi obiectiv. Simbolul 
nu este o copie a realităţii obiective. El revelează ceva 
mai profund, ceva fundamental. Să încercăm să punem 
în evidenţă diferitele aspecte, diversele paliere ale 
acestei revelații. 

1) Simbolurile pot revela o modalitate a realului sau o 
structură a Lumii care nu sunt manifeste în planul 
experienţei imediate (...); 

2) (...) pentru populaţiile primitive, simbolurile sunt 
totdeauna religioase, din moment ce vizează fie 
ceva real, fie o structură a Lumii (...); 

3) O caracteristică esenţială a simbolismului religios este 
plurivalenţa sa, capacitatea de a exprima simultan 
mai multe semnificații a căror solidaritate nu este 
evidentă în planul experienţei imediate (...); 

4) Capacitatea simbolismului religios de a dezvălui o 
multitudine de semnificaţii solidare prin structura 
lor are o consecinţă importantă: simbolul poate 
releva o perspectivă care ar permite unor realități 
eterogene să se articuleze într-un ansamblu sau 
chiar să se integreze într-un «sistem» (...); 

5) Poate că cea mai importantă funcţie a simbolismului 
religios (...) este capacitatea lui de a exprima situa- 
ţii paradoxale sau anumite structuri ale realității 
ultime imposibil de redat altfel C...); 

6) (...) un simbolism vizează totdeauna o realitate sau 
o situaţie care angajează direct existenţa umană. 
Tocmai această dimensiune existenţială deosebeşte şi 
desparte simbolurile de concepte.” (MA, pp. 193-198) 

„Dacă spiritul recurge la Imagini spre a sesiza reali- 
tatea ultimă a lucrurilor, o face tocmai pentru că această 
realitate se manifestă în chip contradictoriu şi, ca atare, 
n-ar putea fi exprimată prin concepte. (...) Aşadar, 
adevărată este Imaginea ca atare, Imaginea ca fascicol 
de semnificaţii, iar nu doar una singură dintre semnifi- 
cațiile ei sau unul singur dintre numeroasele ei planuri 
de referință. A traduce o Imagine într-o terminologie 
concretă, a o reduce la numai unul dintre planurile ei 
de referinţă este mai grav decât a o mutila; înseamnă 
a o anihila, a o anula ca instrument de cunoaştere.” 
(IS, p. 19) 

„(...) orice nouă valorizare [a unei Imagini — n.n., 
C.A.] a fost totdeauna condiționată de structura însăşi 
a Imaginii, aşa încât se poate spune despre o Imagine 
că-şi aşteaptă împlinirea sensului.” (IS, p. 197) 


Coincidentia oppositorum 


„Pentru istoricul religiilor, coincidentia oppositorum 
sau misterul totalităţii poate fi descoperit atât în simbo- 
lurile, teoriile şi credinţele referitoare la realitatea ulti- 
mă, acel Grund al divinității, cât şi în cosmogoniile 
care explică Creaţia prin fragmentarea unei Unităţi 
primordiale, în ritualurile orgiastice urmărind inver- 
sarea comportamentelor umane şi confuzia valorilor, 
în tehnicile mistice de unire a contrariilor, în miturile 
androginului şi riturile de androginizare etc. În general, 
se poate spune că toate aceste mituri, rituri şi credinţe 
au drept scop să amintească oamenilor că realitatea 
ultimă, sacrul, divinitatea depăşesc posibilităţile lor de 
înțelegere raţională, că Grundul poate fi înţeles doar 
ca mister şi paradox, că perfecțiunea divină nu trebuie 
concepută ca o sumă de calităţi şi virtuţi, ci ca o 
libertate absolută, aflată dincolo de Bine şi de Rău, că 
divinul, absolutul, transcendentul se deosebesc calitativ 
de uman, de relativ, de imediat pentru că nu sunt 

modalităţi particulare ale fiinţei, nici situaţii contin- 
gente. Într-un cuvânt, aceste mituri, rituri şi teorii 
implicând coincidentia opposiiorum îi învaţă pe oameni 
că cea mai bună cale de a-l cunoaşte pe Dumnezeu 
sau realitatea ultimă constă în a renunţa, fie şi numai 
pentru câteva clipe, să gândească şi să imagineze 
divinitatea în termenii experienţei imediate; o astfel 
de experienţă nu poate percepe decât fragmente şi 
tensiuni.” (MA, p. 75) 


Mit/rit 


rit — „În linii mari se poate spune că: 1) mitul, aşa 
cum îl trăiesc societăţile arhaice, constituie istoria fapte- 
lor fiinţelor supranaturale; 2) că această istorie este 
considerată ca fiind absolut adevărată (pentru că se 
referă la nişte realităţi) şi sacră (pentru că este opera 
fiinţelor supranaturale); 3) că mitul se referă întot- 
deauna la o «creaţie», el povesteşte cum a ajuns un 
lucru să existe sau cum au luat naştere o comportare, 
o instituţie, un fel de a munci; acesta e motivul pentru 
care miturile constituie paradigmele oricărui act ome- 
nesc semnificativ; 4) că, având cunoştinţă de mit, 
cunoaştem «originea» lucrurilor, şi astfel ajungem să le 
dominăm şi să le manipulăm după bunul nostru plac; 
nu este vorba de o cunoaştere «exterioară», abstractă, 
ci de o cunoaştere pe care o «trăim» în chip ritual, fie 
narând mitul în cursul unei ceremonii, fie efectuând 
ritualul căruia el îi serveşte drept justificare; 5) se 
poate spune, în sfârşit, că, într-un fel sau într-altul, 
«trăim» mitul, în sensul că suntem pătrunşi de puterea 
sacră, exaltantă a evenimentelor pe care ni le reme- 
morăm şi le reactualizăm.” (AM, pp. 18-19) 

„(..) un mit, întocmai ca şi simbolurile pe care le 
evidenţiază, nu dispare niciodată din actualitatea psi- 
hică: el îşi schimbă numai aspectul şi-şi camuflează 
funcţiile.” (MVM, pp. 130-131) 

ritual — „(...) ritualul suprimă timpul profan, crono- 
logic, şi recuperează timpul sacru al mitului. Redeve- 
nim contemporanii isprăvilor pe care zeii le-au săvârşit 
in illo tempore.” (AM, p. 132) 

„(..) nu se poate îndeplini un ritual dacă nu i se 
cunoaşte «originea», adică mitul care povesteşte cum 
ritualul a fost îndeplinit pentru prima oară.” (AM, p. 17) 


sacrificiu — „(...) viaţa nu se poate naşte decât 
dintr-o altă viaţă sacrificată; moartea violentă e crea- 
toare în sensul că viaţa sacrificată se manifestă într-o 
formă mai strălucită la un alt nivel de existenţă ; sacrifi- 
ciul operează un uriaş transfer: viaţa concentrată într-o 
persoană depăşeşte această persoană şi se manifestă la 
scară cosmică sau colectivă. O singură fiinţă se transformă 
în Cosmos sau renaşte multiplicată în specii vegetale 
sau diverse rase umane. O «totalitate» vie se dezmem- 
brează şi se dispersează într-o multitudine de forme 
animate. Cu alte cuvinte, regăsim aici schema cosmogo- 
nică bine cunoscută a «totalităţii» primordiale distruse şi 
fragmentate prin actul creaţiei.” (MVM, p. 271) 


tabu — „Nu te poţi apropia, fără risc, de un obiect 
pângărit ori consacrat când te afli în condiţie profană, 
adică atunci când nu eşti pregătit prin ritual. Ceea ce 
se numeşte tabu — după un cuvânt polinezian adoptat 
de etnografi — este tocmai această condiţie a obiectelor, 
acţiunilor sau persoanelor «izolate» şi «interzise» din 
pricina primejdiei pe care o presupune contactul cu 
ele. În general, este sau devine tabu orice obiect, 
acţiune sau persoană care posedă, în virtutea modului 
său de viaţă, sau dobândeşte printr-o ruptură de nivel 
ontologic o forță de natură mai mult sau mai puţin 
incertă.” (TIR, p. 28) 


legendă — „(...) prin modul său propriu de a fi, mitul 
nu poate să fie particular, privat, personal (...) căci un 
mit devine un model pentru «lumea întreagă» (...) şi un 

model pentru «eternitate». (...) Mitul este asumat de om 
ca fiinţă totală, el nu se adresează numai inteligenţei 
sau numai imaginaţiei. Când nu este asumat ca o 
revelaţie a «misterelor», mitul se «degradează», devine 
de neînțeles, poveste sau legendă.” (MVM, p. 123) 


basm — „S-ar putea aproape spune că basmul repetă, 
pe un alt plan şi cu alte mijloace, scenariul exemplar 
de iniţiere. Basmul reia şi prelungeşte «iniţierea» la 
nivelul imaginarului. El nu constituie un divertisment, 
sau o evaziune, decât pentru conştiinţa banalizată, şi 
îndeosebi pentru conştiinţa omului modern; în regiu- 
nile abisale ale sufletului, scenariile de iniţiere îşi 
păstrează gravitatea şi continuă să-şi transmită mesajul, 
să-şi opereze mutaţiile. (...) Ne-am putea întreba deci 
dacă basmul minunat nu cumva a devenit foarte de 
timpuriu un «dublet facil» al mitului şi al ritului de 
iniţiere, dacă nu cumva a avut acest rol de a reactualiza 
«probele de iniţiere» la nivelul imaginarului şi al oniri- 
cului. (AM, p. 189) 


Religie /Istoria religiilor 


istoria religiilor — „Istoria religiilor nu se ocupă 
numai de devenirea istorică a unei forme religioase, 
ci, şi asta chiar în mod deosebit, de structura ei. Or, 
structurile religioase sunt atemporale : ele nu sunt obli- 
gatoriu legate de timp. Nu avem probe că structurile 
religioase sunt o creaţie a anumitor tipuri de civilizaţie 
sau a anumitor momente istorice. Tot ceea ce se poate 
spune e că predominanţa cutărei sau cutărei structuri 
religioase e ocazionată sau favorizată de un anumit tip 
de civilizaţie şi de un anumit moment istoric. În planul 
istoric importantă este determinarea statistică a acestei 
frecvenţe. Dar realitatea religioasă este mai complexă: 
ea depăşeşte planul istoric. (...) Civilizaţiile, societăţile, 
momentele istorice sunt ocazii de manifestare sau de 

predominanţă pentru structurile atemporale. Dar fiind 
atemporale, structurile religioase nu triumfă niciodată 
definitiv.” (MVM, pp. 265-266) 


formă religioasă — „Tocmai această tendinţă către 
un arhetip, către restaurarea formei perfecte — faţă de 
care un rit, un mit sau o divinitate oarecare sunt simple 
variante, adeseori destul de palide — face posibilă 
istoria religiilor. Fără ea, experienţa magico-religioasă 
ar crea necontenit forme fulgurante şi evanescente de 
zei, mituri, dogme etc., iar cercetătorul s-ar găsi în faţa 
unei puzderii de tipuri mereu noi, care nu i-ar îngădui 
nici o posibilitate de ordonare a faptelor. Dar, o dată 
«realizată», «istoricizată», forma religioasă tinde să se 
desprindă de condiţiile ei de timp şi loc şi să devină 
universală, să-şi regăsească arhetipul. În sfârşit, «impe- 
rialismul» formelor religioase victorioase se explică, şi 
el, prin această tendinţă care determină orice hierofanie 
sau teofanie să devină «Tot», să epuizeze adică, ea singură, 
manifestarea sacrului, să-şi încorporeze imensa morfo- 
logie a sacrului.” (IS, p. 151) 


religie — „La nivelurile arhaice de cultură, religia 
menţine «deschiderea» către o lume supraomenească, 
către lumea valorilor axiologice. Acestea din urmă sunt 
«transcendente», fiind revelate de fiinţe divine sau de 
strămoşi mitici. Prin urmare ele constituie valori absolute, 
paradigme ale tuturor activităţilor omeneşti. După cum 
am văzut, aceste modele sunt vehiculate de mituri, 
cărora le revine misiunea de a trezi şi de a menţine 
conştiinţa unei alte lumi, a lumii celeilalte, a unei lumi 
divine sau a strămoşilor. Această «altă lume» reprezintă 
un plan supraomenesc, «transcendent», un plan al reali- 
ăților absolute. Aşadar, în experienţa a ceea ce este 
sacru, în întâlnirea cu o realitate trans-umană, ia naştere 
ideea că ceva există cu adevărat, că există valori abso- 
lute, susceptibile de a călăuzi omul şi de a conferi o 
semnificaţie existenţei omeneşti.” (AM, p. 131) 

metapsibanaliză — „Întreprinzând studierea omului 
nu numai ca fiinţă istorică, ci şi ca simbol viu, istoria 
religiilor ar putea deveni — să ne fie iertat cuvântul — o 
metapsibanaliză. Pentru că ar duce la o redeşteptare 
şi la o redobândire a conştiinţei simbolurilor şi arheti- 
purilor arhaice — vii sau fosilizate în tradiţiile religioase 
ale întregii umanităţi. Am riscat termenul metapsibana- 
liză, deoarece este vorba de o tehnică mai spirituală, 
care urmăreşte în primul rând să clarifice conţinutul 
teoretic al simbolurilor şi al arhetipurilor, să facă trans- 
parent şi coerent ceea ce este în ele «aluziv», criptic sau 
fragmentar. Am putea vorbi la fel de bine de o nouă 
maieutică; aşa cum Socrate, în Theaitetos (149 a sq., 
161 e), ajuta spiritul să nască ideile pe care acesta le 
conţinea fără să o ştie, tot astfel istoria religiilor ar 
putea face să se nască un om nou, mai autentic şi mai 
complet ; căci, prin studierea tradiţiilor religioase, omul 
modern nu numai că ar redescoperi un comportament 
arhaic, dar, în plus, ar deveni şi conştient de bogăţia 
spirituală pe care un astfel de comportament o implică. 

Maieutica aceasta realizată cu ajutorul simbolismului 
religios ar contribui şi la eliberarea omului modern de 
provincialismul său cultural şi, mai ales, de relativismul 
istoricist şi existențialist. Pentru că, după cum vom 
vedea, omul se opune istoriei chiar atunci când se 
străduieşte s-o înfăptuiască, chiar atunci când pretinde 
că nu e altceva decât «istorie». Şi, în măsura în care 
omul îşi depăşeşte momentul istoric şi dă frâu liber 
dorinţei de a retrăi arhetipurile, el se realizează ca 
fiinţă integrală, universală. În măsura în care se opune 
istoriei, omul modern regăseşte situaţiile arhetipale. 
Până şi somnul său şi pornirile sale orgiastice sunt 
încărcate de o semnificaţie spirituală. Prin simplul fapt 
că descoperă înăuntrul fiinţei sale ritmurile cosmice — 
alternanţa zi-noapte sau iarnă-vară, de exemplu —, el 
ajunge la o înţelegere mai deplină a destinului şi a 
rostului său. 

Tot cu ajutorul istoriei religiilor, omul modern ar 
putea regăsi simbolismul trupului său, care este un 
antropocosmos. Ceea ce diversele tehnici ale imagi- 
naţiei, îndeosebi tehnicile poetice, au realizat în acest 
sens înseamnă aproape nimic în raport cu perspectivele 
pe care le deschide istoria religiilor. Toate aceste ele- 
mente fundamentale încă supraviețuiesc, chiar şi în 
omul modern; trebuie numai revitalizate şi aduse la 
nivelul conştiinţei. Redobândind conştiinţa propriului 
său simbolism antropocosmic — care e numai o variantă 
a simbolismului arhaic —, omul modern va câştiga o 
nouă dimensiune existenţială, complet ignorată de 
existenţialismul şi istoricismul actuale: un fel de a fi 
autentic şi major, care-l apără de nihilism şi de relati- 
vismul istoricist, fără să-l sustragă totuşi istoriei. Căci şi 
istoria ar putea să-şi găsească într-o zi adevăratul ei 
sens: acela de epifanie a unei condiţii umane glorioase 
şi absolute. E suficient să ne amintim cum a valorizat 
iudeo-creştinismul existenţa istorică, spre a înţelege în 
ce fel şi în ce sens ar putea deveni istoria «glorioasă» şi 
chiar «absolută». 

Evident, n-am putea pretinde că studierea raţională 
a istoriei religiilor trebuie sau poate să se substituie 
experienţei religioase înseşi — şi cu atât mai puţin 
experienţei credinţei. Totuşi, maieutica prin interme- 
diul simbolismului arhaic îşi va da roade chiar şi pentru 
o conştiinţă creştină. Creştinismul a moştenit o foarte 
veche şi foarte complexă tradiţie religioasă, ale cărei 
structuri au supravieţuit în interiorul Bisericii, chiar 
dacă valorile spirituale şi orientarea teologică s-au 
schimbat. Oricum, nimic din ceea ce în Cosmos consti- 
tuie o manifestare a Slavei — vorbind în termeni creş- 
tini — nu-l poate lăsa indiferent pe credincios. 

În sfârşit, studierea raţională a religiilor va pune în 
lumină un fapt insuficient remarcat până acum: anume 
că există o logică a simbolului, că cel puţin anumite 

grupuri de simboluri se dovedesc coerente, legate logic 
între ele, că, într-un cuvânt, pot fi exprimate sistema- 
tic, pot fi traduse în termeni raţionali. Această logică 
internă a simbolurilor pune o problemă plină de conse- 
cinţe: sunt anumite zone ale inconştientului individual 
sau colectiv guvernate, şi ele, de /ogos sau avem de a 
face cu manifestări ale unui transconştient? Întrebarea 
n-ar putea căpăta răspuns doar prin psihologia abisală, 
deoarece simbolismele care o exprimă pe aceasta din 
urmă sunt constituite, de cele mai multe ori, din frag- 
mente disparate şi din manifestări ale unui psihic în 
criză, dacă nu în regresiune patologică. Pentru a sur- 
prinde adevăratele structuri şi funcţii ale simbolurilor, 
trebuie să ne adresăm inepuizabilului repertoriu al 
istoriei religiilor.” (IS, pp. 43-45) 


Homo religiosus 


„Pentru homo religiosus, esenţialul precedă existenţa. 
Acest lucru se adevereşte atât pentru omul societăţilor 
«primitive» şi orientale, cât şi pentru evrei, creştini şi 
musulmani. Omul este aşa cum este azi pentru că o 
serie de evenimente au avut loc ab origine. Miturile 
povestesc aceste evenimente şi, făcând acest lucru, îi 
explică pentru ce şi cum el a fost astfel alcătuit.” 
(AM, p. 87) 


experienţă religioasă — (...) experienţa religioasă 
angajează pe om în totalitatea sa, deci şi zonele 
profunde ale fiinţei sale. Asta nu vrea să spună că 
religia se reduce la componentele ei iraționale, ci, 
simplu, că se recunoaşte experienţa religioasă aşa cum 
e: experienţă a existenţei totale care revelează omului 
modalitatea lui de a fi în lume.” (MVM, p. 124) 

„Vorbind în general, nu există experienţă religioasă 
fără intervenţia simţurilor; orice hierofanie reprezintă 
o nouă inserţie a sacrului în mediul cosmic înconjură- 

tor, dar hierofania nu aboleşte în nici un fel normali- 
tatea experienţei sensibile.” (MVM, pp. 178-179) 


inițiere — „În termeni moderni am putea spune că 
iniţierea elimină omul natural şi introduce novicele în 
cultură. Dar pentru societăţile arhaice cultura nu este 
un produs omenesc, originea sa este supranaturală. 
Mai mult decât atât, prin cultură omul restabileşte 
contactul cu lumea Zeilor şi a altor Fiinţe Supranaturale 
şi împărtăşeşte energiile lor creatoare.” (NM, pp. 13-14) 

„În general, istoria religiilor distinge trei mari cate- 
gorii sau tipuri de iniţiere. Prima categorie cuprinde 
ritualurile colective prin care se realizează trecerea de 
la copilărie sau adolescenţă la vârsta adultă şi care sunt 
obligatorii pentru toţi membrii unei societăţi. Literatura 
etnologică numeşte aceste ceremonii «rituri de puberta- 
te», «iniţiere tribală» sau «iniţiere într-o clasă de vârstă». 

Celelalte două categorii de iniţiere se deosebesc de 
prima prin faptul că nu sunt obligatorii pentru toţi 
membrii comunităţii şi că majoritatea sunt practicate 
individual sau în grupuri relativ mici. A doua categorie 
include toate tipurile de rituri de acces într-o societate 
secretă, într-un Bund sau într-o confrerie. Aceste socie- 
tăţi secrete sunt rezervate unui Singur sex şi păstrează 
secretele cu o stricteţe împinsă până la gelozie. Majori- 
tatea sunt comunităţi de bărbaţi şi se constituie în frăţii 
secrete (Mânnerbiinde), dar există şi societăţi secrete 
de femei. La nivelul culturilor primitive, societăţile 
accesibile ambelor sexe sunt extrem de rare; când 
există, ele reprezintă de obicei un fenomen de degene- 
rare. Dar în lumea antică mediteraneană şi în Orientul 
Apropiat misterele erau accesibile ambelor sexe; deşi 
sunt de tip diferit, putem include misterele greco-orien- 
tale în categoria frăţiilor secrete. 

În sfârşit, există şi o a treia categorie de iniţiere, 
care caracterizează vocaţia mistică, adică — la nivelul 
religiilor primitive — vocaţia vraciului (medicine man) 

sau a şamanului. O caracteristică a acestei categorii 
constă în importanţa acordată experienţei personale. 
În mare, se poate spune că aceia care se supun probe- 
lor tipice categoriei a treia de iniţiere sunt destinaţi — 
voluntar sau involuntar — participării la o experienţă 
religioasă mai intensă decât cea accesibilă restului 
comunităţii. Am spus «voluntar sau involuntar» pentru 
că un membru al comunităţii poate să devină medicine 
man sau şaman nu numai ca urmare a hotărârii perso- 
nale de a dobândi puteri religioase (procesul numit 
căutare»), ci şi prin vocaţie («chemare»), adică pentru 
că este forțat de Fiinţe Supranaturale să devină vraci 
sau şaman.” (NM, p. 16) 


regressus ad uterum -— „(...) regressus ad uterum 
se execută cu scopul de a face ca recipiendarul să se 
nască la un nou mod de a fi, sau să fie regenerat. Din 
punctul de vedere al structurii, întoarcerea la matrice 
corespunde cu represiunea universului la starea 
„haotică” sau embrionară. Bezna prenatală corespunde 
nopţii premergătoare creaţiei şi beznei din coliba unde 
are loc iniţierea.” (AM, p. 76) 

„(...) două tipuri de iniţiere prin regressus ad uterum — 
să le numim tipul uşor şi tipul dramatic. În primul, 
accentul cade pe misterul naşterii iniţiatice. În tipul 
dramatic, tema noii naşteri este însoţită, şi uneori domi- 
nată, de ideea potrivit căreia, ca probă iniţiatică, trebuie 
să implice riscul “morţii. (...) Ceea ce caracterizează 
toate formele acestei întoarceri periculoase în uter este 
faptul că Eroul o întreprinde ca om viu şi ca adult — 
adică, nu moare şi nu revine la stadiul embrionar.” 
(NM, pp. 69-70) 


anabasis (ascensiune) — „(...) oricare ar fi conţi- 
nutul şi valoarea acordată experienţei ascensionale în 
multiplele religii în care «zborul» şi ascensiunea joacă 
un rol important, cele două note esenţiale (...) subzistă 
întotdeauna: transcendenţa şi libertatea, obţinute şi 

una şi alta printr-o ruptură de nivel şi semnificând o 
mutație ontologică a fiinţei umane.” (MVM, p. 206) 


catabasis (coborâre, descensus ad inferos) — 
„Dar, dacă pătrunderea în burta monstrului echivalează 
cu coborârea în Infern, printre tenebre şi morţi, adică 
dacă ea simbolizează atât regresia în Noaptea cosmică 
cât şi în tenebrele «nebuniei» în care orice urmă de 
personalitate se dizolvă, dacă ţinem seamă de toate 
aceste omologări şi de corespondenţa între Moarte- 
-Noaptea cosmică - nebunie-regresie la o condiţie 
embrionară, atunci se înţelege de ce Moartea simboli- 
zează şi Înţelepciunea, de ce morţii sunt omniscienţi şi 
cunosc viitorul, de ce vizionarii şi poeţii îşi caută 
inspiraţia pe lângă morminte; şi, pe un alt plan de 
referinţă, se înţelege de ce viitorul şaman, înainte de a 
deveni un înţelept, trebuie să cunoască «nebunia» şi să 
coboare printre tenebre, de ce creativitatea e în legă- 
tură cu o anumită nebunie sau orgie, solidare cu simbo- 
lismul morţii şi al tenebrelor. (...) Tocmai în perioada 
segregaţiei — adică în timpul în care sunt consideraţi a 
fi dispăruţi în burta monstrului sau în Infern — neofiţii 
sunt instruiți în tradiţiile secrete. (...) Veritabila ştiinţă, 
cea transmisă de mituri şi simboluri, nu este accesibilă 
decât în cursul sau în urma unui proces de regenerare 
spirituală realizată de moartea şi reînvierea iniţiatică.” 
(MVM, p. 306) 


credință — „(...) credinţa creştină e legată de o 
revelaţie sstorică: numai manifestarea lui Dumnezeu 
în Timp asigură în ochii creştinului validitatea 
Imaginilor şi a simbolurilor.” (IS, p. 199) 

„Sacrificarea lui [Isaac] de către Avraam, cu toate că 
seamănă formal cu toate sacrificiile de nou-născuţi din 
lumea paleo-semită, se diferenţiază esențialmente prin 
conţinut. Atunci când pentru toată lumea paleo-semită 
un asemenea sacrificiu, în ciuda funcţiei sale religioase, 
era numai un obicei, un rit a cărui semnificaţie era 

perfect inteligibilă, în cazul lui Avraam este un act de 
credință. Avraam nu înţelege pentru ce i s-a cerut 
acest sacrificiu, şi totuşi el îl îndeplineşte pentru că 
Dumnezeul lui i l-a cerut. Prin acest act, în aparenţă 
absurd, Avraam întemeiază o nouă experienţă religi- 
oasă, credința.” (MER, p. 84) 


moartea — „Moartea este, bineînţeles, un sfârşit — 
dar un sfârşit urmat imediat de un nou început. Se 
moare la un mod de existenţă ca să se poată accede la 
un altul. Moartea constituie o ruptură de nivel onto- 
logic şi în acelaşi timp un ritual de trecere, întocmai ca 
naşterea sau iniţierea.” (MVM, p. 159) 

„În scenariul riturilor iniţiatice, «moartea» corespun- 
de întoarcerii temporare în Haos; aşadar, este expresia 
paradigmatică a sfârşitului unui mod de a fi — cel al 
ignoranței şi iresponsabilităţii copilului. Moartea iniţia- 
tică face posibilă tabula rasa pe care vor fi înscrise 
revelaţiile succesive destinate formării unui om nou.” 
(NM, pp. 11-12) 


extazul — „(...) în îllo tempore ascensiunea nu se 
făcea «în spirit», ci în corp. Starea «spirituală» semnifică 
deci o cădere în comparaţie cu situaţia anterioară în 
care extazul nu era necesar pentru că nu exista posi- 
bilitatea separării între suflet şi corp, adică nu exista 
moartea. Apariţia Morţii a frânt unitatea omului inte- 
gral, separând sufletul de corp, limitând supraviețuirea 
numai la principiul «spiritual». Cu alte cuvinte, pentru 
ideologia primitivă, experiența mistică actuală este 
inferioară experienţei sensibile a omului primordial.” 
(MVM, pp. 197-198) 


suferința — „(...) pentru orice societate tradiţională, 
suferinţa are o valoare rituală pentru că tortura este 
săvârşită de fiinţele supraumane şi are ca scop transmu- 
tarea spirituală a victimei. Tortura este şi ea o expresie 
a morţii iniţiatice. A fi torturat înseamnă a fi tăiat în 

bucăţi de demonii-maegştri ai iniţierii, cu alte cuvinte, a 
fi ucis prin dezmembrare.” (MVM, p. 291) 


imaginaţie — „A avea imaginaţie» înseamnă a te 
bucura de o bogăţie interioară, de un flux neîntrerupt 
şi spontan de imagini. Dar spontaneitate nu înseamnă 
invenţie arbitrară. Etimologic, «imaginaţie» este solidar 
Cu îmago, «reprezentare, imitare», şi cu îmitor, «a imita, 
a reproduce». De data aceasta, etimologia trimite atât la 
realităţi psihologice, cât şi la adevărul spiritual. Imagi- 
naţia imită modele exemplare — Imaginile —, le repro- 
duce, le reactualizează, le repetă la nesfârşit. A avea 
imaginaţie înseamnă a vedea lumea în totalitatea ei; 
căci puterea şi menirea Imaginilor constau în faptul că 
arată tot ce rămâne refractar conceptului.” (IS, p. 25) 


vis — „(...) există o continuitate între universurile 
onirice şi mitologice, tot aşa cum există omologarea 
între Figuri şi Evenimente ale miturilor şi personaje şi 
evenimente ale visurilor. S-a mai dovedit în acelaşi 
timp cum categoriile spaţiului şi timpului sunt modifi- 
cate, în vis, într-un fel care aminteşte într-o anumită 
măsură abolirea timpului şi spaţiului în mit. Chiar mai 
mult : s-a remarcat că visele şi alte procese ale inconşti- 
entului sunt însoţite de o «aură religioasă». (...) Omolo- 
garea între personajele şi evenimentele unui mit şi ale 
unui vis nu implică identitatea lor funciară. Trebuie 
mereu repetat acest truism, căci există totdeauna ten- 
dinţa de a explica universurile spirituale prin reducerea 
lor la o «origine» prespirituală.” (MVM, p. 124) 


elite religioase — „În societăţile aflate în stadiul 
etnografic, experiența mistică este în general apanajul 
unei clase de indivizi care, indiferent de numele pe 
care îl poartă, sunt specialişti ai extazului. Şamanii, 
medicine-men, magicienii, vracii, extaticii şi inspiraţii 
de toate felurile se disting de restul comunităţii prin 
intensitatea experienţei lor religioase: ei trăiesc sacrul 
într-o manieră mai profundă şi mai personală decât 

ceilalţi. În majoritatea cazurilor se singularizează printr-un 
compoitament  insolit, prin stăpânirea unor puteri 
oculte, prin raporturi personale şi secrete cu fiinţele 
divine sau demoniace, printr-un gen de viaţă, îmbră- 
căminte, insigne şi idiomuri care nu sunt decât ale lor. 
S-a căzut de acord ca aceşti indivizi să fie consideraţi 
ca echivalentul, la «primitivi», al unei elite religioase şi 
al misticilor altor culturi mai evoluate.” (MVM, p. 178) 


societăți primitive — „(...) acele grupări umane în 
care mitul se întâmplă să fie chiar fundamentul vieţii 
sociale şi culturale.” (MVM, p. 127) 


V. Epilog 


Întoarcerea din Paradis 


Cristian Bădiliţă 


Cartea a VII-a a Republicii lui Platon începe cu celebra 
alegorie a peşterii, pe care Socrate o desfăşoară înaintea 
tovarăşului său de vorbă, Glaucon. Ne vom opri asupra 
câtorva momente! Locuitorii peşterii platoniciene stau 
legaţi fedeleş cu lanţurile pasiunilor, cu spatele la un foc 
mereu aprins şi cu faţa spre un zid pe care se reflectă tot 
felul de umbre mişcătoare ; e vorba, cum ne amintim, de 
umbrele unor obiecte socotite reale, pe care nişte perso- 
naje misterioase (introduse în scenă de Platon fără nici un 
fel de prezentare) le poartă când într-o parte, când într-alta. 
Bieţii oameni, pironiţi cu ochii de peretele mincinos, 
trăiesc ei înşişi ca nişte umbre într-un fel de Hades teres- 
tru. Cineva însă se îndură, la un moment dat, de unul 
dintre ei şi-l dezleagă. Apoi îl pune să privească obiectele 
reale, să le compare cu umbrele lipsite de noimă, în 
sfârşit, să vadă focul dinspre care vine lumina cea adevă- 
rată. Îi e greu omului nostru neanderthalian să se dezmeti- 
cească, să intre într-un nou regim, într-o nouă condiţie, 
am zice chiar într-un nou regn. Totuşi, încet-încet, lucru- 
rile prind contur: privirea urmează o gradaţie calitativ 
ascendentă, clar descrisă de Socrate: de la umbre se trece 
la obiecte, apoi la focul din cavernă, apoi la cerul înstelat 
(deci cerul nocturn) şi abia la sfârşit la lumina soarelui şi 
la soarele însuşi. Unul din locurile comune ale Antichității 
este tocmai acesta, al pedagogiei prin suferinţă, pedagogie 
rezumată în proverbul grec marbemata = patbhemata. Omul 
cavernei platoniciene se luminează printr-o suferinţă tot 
mai sporită. Ca şi cum, cu fiecare pas spre lumina soarelui, 
spre Binele suprem, un rând de piele i-ar fi jupuită de pe 
trup, de fapt, de pe sufletul închis în mormântul trupului. 

O dată luminat însă, o dată ajuns ia epopteia, la contem- 
plarea Binelui solar, el trebuie să se întoarcă în cavernă 
pentru a aduce şi celorlalţi, confraţilor întru ignoranță, 
vestea despre lumea de dincolo, adevărată. Pentru Platon, 
acest gest nu ţine de libertatea insului luminat, ci de o 
obligaţie strictă faţă de stat. A te întoarce la chin şi a-i 
ajuta pe semeni să ajungă acolo unde tu ai avut privilegiul 
să ajungi înaintea lor e, în fond, pentru Platon, o datorie 
obştească. Aici însă nu mă interesează atât valoarea gestu- 
lui respectiv, cât faptul că el este luat în discuţie, ba 
încă mai mult, socotit obligatoriu. Filozoful, după atinge- 
rea punctului maxim al cunoaşterii, după contemplarea 
Binelui suprem, se întoarce în Hades spre a-şi ghida 
semenii spre lumină. Gestul întoarcerii vrem să-l scoatem 
în evidenţă şi să-l proiectăm în mai multe ipostaze cultu- 
rale. Prima a fost aceea a Greciei, printr-un fragment 
platonician. A doua va fi a Indiei budiste. A treia, asupra 
căreia voi stărui şi care, de fapt, formează miezul textului 
de faţă, e a monahismului creştin egiptean. 

Figura emblematică a budismului mabâyâna (marele 
vehicol) este aceea a lui bodbisattva |. Literal, cuvântul se 
traduce prin ființă de iluminare, deci „fiinţă iluminată, 
care a atins iluminarea”. În Abhidbarmakosa, un tratat 
târziu al misticii budiste”, ni se spune că obţinerea ilumi- 
nării e un lucru extrem de anevoios şi că puţini se încu- 
metă pe această cale. Iar dintre aceştia, încă şi mai puţini 
ajung până la ultima treaptă, a eliberării, a smulgerii 
complete din mrejele ignoranței. Căci pentru ajungerea la 
iluminarea supremă „e nevoie de o imensă acumulare de 
cunoştinţe şi de virtuţi, de acte eroice nenumărate 
(într-adevăr, în tibetană bodbisattva se traduce prin Fiinţă 
Eroicâ), de-a lungul a trei ka/pa incomensurabile”. Mai 
departe, textul ne oferă o descriere a adevăratei raţiuni a 
călugărului de a se osteni atâta vreme întru dobândirea 
Iluminării: „Am putea înţelege ca bodbisattva să caute 
Iluminarea, atât de greu de atins, dacă această Iluminare 
ar fi singurul mijloc cle a ajunge la eliberare; dar nu e 
defel aşa. De ce dar se înhamă el la o asemenea corvoadă 
nesfârşită? Pentru binele celorlalţi; pentru că ei (Podbi- 

sattva) vor să-i salveze şi pe alţii din vâltoarea suferinţei”?. 
Astfel, budismul mabâyâna impune un nou ideal uman, 
total diferit de cel al Vechii Şcoli de Înţelepciune“, anume 
Arbat. Arbat-ul Vechii Şcoli e reprezentat ca un solitar 
distant şi inaccesibil, o fiinţă ruptă complet de lumea 
devenirii, oarecum semeţ, eliberat de toate legăturile eului 
şi ale semenilor. Etimologic, numele pare să-i vină de la 
arbati, „a fi vrednic de...”5. Cel ce devine arbat a rupt 
orice legătură cu „Cele Trei Lumi” (a dorințelor senzuale, 
a formei şi cea fără formă). Ajunge la o stare vecină 
cu acea apatbeia stoică preluată şi de tradiţia monahală 
creştină. Nimic nu-l atinge, nu-l vexează sau măguleşte. 
Devenirea este, în ochii lui, omogenă, indistinctă : „aurul 
valorează tot atât cât un pumn de ţărână”, „cerul şi palma 
unei mâini sunt identice în ochii lui”. El „rămâne rece (în 
mijlocul primejdiei) ca lemnul de santal parfumat în faţa 
toporului care-l despică”f. Numai Buddha îl depăşeşte. 
Ceilalţi muritori însă rămân undeva departe, în urma lui, 
într-o părăsire dispreţuitoare şi totală. 

Dimpotrivă, bodhisattva, cuprins de compasiune, reco- 
boară, din paradisul iluminării sale, în mijlocul seme- 
nilor. Din punct de vedere teologic, doctrinar, modelul 
arbat-ului se susţine pe două elemente ireconciliabile : 
pe de o parte, eliberarea este văzută ca extincţie a Sinelui ; 
pe de altă parte, faptul că cel eliberat se rupe total de 
lume, faptul că eliberarea lui înseamnă deci negare a 
oricărei relaţii cu lumea, ne obligă să vedem în ea o altă 
formă, ceva mai subtilă, deci mai perversă de afirmare a 
propriului Sine. Altfel spus, obţinând nirvâna doar pentru 
sine, Arbat se delimitează, implicit, de restul lumii, rămâ- 
nând aşadar într-o opoziţie ontologică. Prin altruism, prin 
compasiune, bodhisattva încearcă să depăşească această 
opoziţie: „Ei nu vor să atingă propria lor nirvâna. Dimpo- 
trivă, deşi au străbătut lumea atât de dureroasă a exis- 
tenţei, deşi dornici să ajungă la Iluminarea supremă, totuşi 
ei nu tremură înaintea naşterii-şi-a-morţii. Ei au purces la 
drum în folosul lumii, întru fericirea lumii, din milă pentru 
lume. Au hotărât aşa: noi vrem să devenim un adăpost 
pentru oameni, un refugiu, locul lor cle odihnă, mângâ- 

ierea lor de pe urmă, insulele lumii, luminile ei, călăuzele 
lumii şi mijlocul prin care ea să se mântuiască””. 

Deopotrivă ascet şi ghid sau îndrumător spiritual, 
bodbisattva încarnează paradoxul budist. Pe de o parte, 
urmărind iluminarea, deci trăind după canoanele înţelep- 
ciunii (praj-iâ), el urmăreşte obţinerea unei ruperi totale 
de lume, care este, prin esenţă, devenire; pe de altă 
parte, însă, dorind să-şi salveze semenii, el revine mereu 
în lume, se reinserează ciclului devenirii. Bodhisattva e 
într-un fel zeul cu două rezidenţe. El face naveta WMirvâna- 
-dbarma, vindecându-se pe sine, dar vindecându-se cu 
ajutorul celor nevindecaţi. Ştie că vindecarea solitară nu 
poate fi decât o proastă sau o falsă vindecare. Iluzie ce stă 
mereu la pândă. 


* 


În continuare mă voi opri asupra câtorva texte din 
monahismul egiptean, care vin să împlinească oarecum 
imaginea filozofului din alegoria platoniciană şi pe cea a 
înţeleptului budist. Personajul textelor la care mă voi referi 
este Macarie, supranumit şi „cel Mare” sau „Egipteanul”, 
întemeietorul comunităţii de la Scete. Printre povestirile 
despre viaţa şi aventurile lui duliovniceşti apare şi aceea 
a descoperirii paradisului terestru. Am întâlnit această 
povestire în trei surse : în Cercetare asupra călugărilor din 
Egipt (Historia Monacborum în Aegypto)*, în Istoria lausi- 
acăa lui Palladios (ambele din secolul al V-lea) şi în Viața 
lui Macarie din Scete redactată în coptă, un text târziu, de 
prin secolul al VIII-lea. Cele trei versiuni diferă între ele. 
Voi lua ca text de bază pe cel din Historia Monacborum 
in Aegypto”, propunându-mi ca, acolo unde intervin ele- 
mente inedite, să implic şi celelalte două versiuni. 

Aşadar se povesteşte că Macarie, după un post înde- 
lungat şi multă rugăciune, a cerut lui Dumnezeu să-i arate 
paradisul pe care lannes şi lambres îl plantaseră (eupby- 
teusan) în deșertul Egiptului ca replică (antitypon)”” a 
paradisului ceresc, adevărat (a/etbinou paradeisou). Nu 
ni se spune cine sunt cele două personaje. Ele sunt 
menţionate însă în alte texte, la care am făcut apel, pentru 

a le reconstitui câteva elemente biografice!!. Se pare că 
figurile lor apar în perioada celui de-al doilea Templu şi 
sunt legate de câteva episoade ale Exodului. Iannes şi 
Iambres, fraţi de sânge, ar fi fost căpeteniile magicienilor 
care, prin replici prompte, anulau efectul produs asupra 
faraonului de către vrăjitoriile lui Moise (Exod, 7, 11-22; 
8, 3, 14-15; 9, 11). În literatura rabinică, pe seama lor e 
pus episodul ridicării viţelului de aur şi cel al întoarcerii 
poporului lui Israel de la faţa lui Dumnezeu. Amestecaţi 
printre evreii fugiţi din Egipt, lannes şi Iambres i-ar fi 
corupt cu vrăji malefice. Numele lor apar în 2 Timotei, 3, 
8. Pavel îl avertizează pe tânărul Timotei de existenţa 
profeților mincinoşi, care, departe de a cunoaşte sau trăi 
în adevăr, dar pretinzând că deţin adevărul, se folosesc de 
vorbe vrăjitoreşti, precum lannes şi lambres, şi sucesc 
minţile femeiuştilor pline de păcate. În Evangbelia lui 
Nicodim (V, 1), minunile făcute de Isus sunt puse în 
balanţă cu minunile magicienilor de la curtea faraonului: 
„Dacă — spune Nicodim însuşi — minunile lui (ale lui Isus) 
sunt de la Dumnezeu, ele vor rămâne, iar dacă sunt de la 
om, ele se vor destrăma. Doar şi Moise, când a fost trimis 
de Dumnezeu în Egipt, a făcut multe minuni poruncite de 
Dumnezeu înaintea faraonului. Şi erau acolo doi slujitori 
ai faraonului, lannes şi lambres, care făceau, şi ei, ca şi 
Moise, nu puţine minuni, aşa încât egiptenii îi socoteau 
aproape zei. Dar fiindcă minunile lor nu veneau de la 
Dumnezeu, au pierit şi ei şi toţi cei care credeau în ei”. 
După ce au fost însă învinşi de Moise, cei doi fraţi au 
părăsit, cu o întreagă avere, curtea faraonului şi au con- 
struit în pustiu o grădină, un paradeisos, unde se pare că 
au şi fost îngropaţi. De altfel, în relatarea lui Palladios, 
locul este numit kepotapbion, adică „mormânt-grădină”. 
Dar să continuăm povestea aventurii lui Macarie! După 
trei săptămâni de rătăcire prin pustie, nemâncat şi ajuns la 
capătul puterilor, bietul Macarie e cuprins de slăbiciune, 
leşină şi un înger îl poartă în zbor până la poarta grădinii 
atât de mult dorite. Paradisul lui Iannes şi lambres e păzit 
de jur împrejur de o ceată înspăimântătoare de demoni. 
Accesul nu pare deloc uşor. Textul ne spune că e vorba 

de un „ţinut enorm” care „avea o întindere uriaşă”. În 
ciuda cordonului de pază al demonilor, Macarie reuşeşte, 
cu ajutorul rugăciunilor, să pătrundă înăuntru, unde întâl- 
neşte doi „bărbaţi sfinţi” (andras bagious), care, şi ei, la 
rândul lor, ajunseseră aici urmând aceeaşi cale (ton auton 
tropon), cu foarte multă vreme în urmă. Primul lucru pe 
care-l fac, după ce-şi dau îmbrăţişarea de salut, e să 
rostească împreună o rugăciune. Semn de reîntregire şi 
de recunoaştere a apartenenţei la aceeaşi credinţă. Apoi, 
cei doi sfinţi bărbaţi spală picioarele noului venit şi-l 
ospătează cu fructe din paradis (ton karpon tou para- 
deisou). Gustând din aceste fructe, într-o replică perfectă 
la istoria din Cartea Genezei, Macarie e ispitit. Gândul 
care-l încearcă este să-i aducă pe toţi fraţii întru călugărie 
în paradisul lui Ilannes şi lambres. Ceea ce-l uimeşte şi-l 
încântă sunt mai cu seamă dimensiunea uriaşă şi aspectul 
felurit al roadelor din jur (/paumazon epi tois karpois 
megalois kai pampoikilois ousin). Muşcând din ele, gândul 
îl poartă către cei care se nevoiesc în pustia Scete şi care 
ar merita, poate, o soartă mai fericită, de pildă aceea a 
sfinţilor bărbaţi ce-l găzduiesc acum. Astfel că, după şapte 
zile, Macarie cere îngăduinţa să meargă să-şi aducă fraţii. 
Cei doi îl avertizează că va fi imposibil: drumul e întorto- 
cheat, iar demonii mişună peste tot. Mai bine să renunţe. 
Nimic de făcut însă. Gândul ascetului nu poate fi schimbat. 
Şi apoi, ne spune textul, „era sătul să mai rămână acolo”. 
Aşadar pleacă spre ţinutul locuit, ducând cu sine, drept 
mărturie, câteva fructe uriaşe, cum nu se mai văzuseră pe 
pământ. Mai luase şi o legătură de frunze de palmier 
pentru a-şi marca drumul în aşa fel încât, la a doua venire, 
să nu mai întâmpine nici o greutate. Din loc în loc lăsa 
câte o frunză, în semn de bornă pe drumul paradisului. La 
un moment dat însă, frânt de oboseală, adoarme, iar la 
trezire are neplăcuta surpriză de a găsi la căpătâi frunzele 
de palmier adunate grămadă. Totuşi nu deznădăjduieşte : 
„Dacă Dumnezeu vrea, nimeni nu se poate opune întoar- 
cerii noastre laolaltă în paradis.” Ajuns la Scete, începe să 
arate fructele nemaipomenite tuturor celor ce-i ieşeau în 
cale sau celor care-l vizitau. Nu era extraordinar? Paradisul 

se afla atât de aproape... la numai trei săptămâni de mers 
pe jos. De ce să se chinuiască atât, când fericirea, liniştea 
şi bunul trai se aflau alături? Fraţii însă nu se lasă conta- 
minaţi de entuziasmul lui Macarie. Văzând că nu are de 
gând să se potolească, se adună cu toţii la sfat şi dau 
următorul verdict: „Oare paradisul acela nu a fost zămislit 
ca ucigaş (ep' oletbroi) al sufletelor noastre? Căci dacă ne 
vom bucura acum de el, înseamnă că ne-am primit bunu- 
rile pe pământ. Aşadar ce răsplată vom mai primi după 
aceea, când vom ajunge la Dumnezeu, şi pentru ce virtuţi 
vom mai fi răsplătiți ?” 

Cu aceste vorbe, ne spune textul, părinţii îl conving 
pe Macarie să-şi ia gândul de la paradisul lui lannes şi 
Iambres. 

Versiunea din Viața coptă e mai restrânsă şi fără prea 
multe elemente inedite. Cei doi bărbaţi locuiesc aici pe o 
insulă (insula paradisiacă), într-o comuniune desăvârşită 
cu animalele şi oamenii din împrejurimi, socotiți îndeobşte 
foarte violenţi. Datorită rugăciunilor făcute de ei zi şi 
noapte, lumea însăşi se bucură de un destin, dacă nu 
fericit, măcar scutit de catastrofe. În schimb, capitolul din 
Istoria lausiacă creează o atmosferă cu totul aparte, anti- 
nomică. Avem aici de a face cu un „paradis în destrămare”, 
un antiparadis invadat de demoni. În mijloc, un puț pără- 
sit, cu o găleată de bronz şi un lanţ de fier, roase de 
vreme. lar fructele — goale pe dinăuntru şi uscate de 
soare. Macarie nu se întâlneşte, evident, cu nimeni şi, 
după ce s-a convins de deşertăciunea paradisului terestru, 
se întoarce la chilia nevoinţelor călugăreşti. 

În fapt, toate versiunile vor să spună, în diversitatea 
lor, unul şi acelaşi lucru. Nimeni nu are acces sau nu are 
dreptul să acceadă la paradis în această lume şi în această 
viață în mod definitiv. Două motive pot fi amintite. Primul 
ţine de mântuirea şi răsplata personală. Călugării scetioţi 
l-au invocat împotriva ispitirii lui Macarie. Al doilea, care 
atinge etica filozofului lui Platon şi pe a înţeleptului budist, 
ţine de funcţia kerygmatică, pedagogică şi mystagogică a 
monahului înduhovnicit. Parabola povestită adineaori îşi 
are pandantul teoretic în omiliile pseudo-macariene ?. Ne 

mulţumim cu un singur citat. Sufletul înduhovnicitului, ni 
se spune în Omilii, poate ajunge încă din timpul vieţii în 
paradis. Dar sălăşluirea lui acolo nu este de durată. După 
ce gustă lumina şi dulceaţa nemuririi, el se întoarce din 
nou printre cei imperfecţi, nedesăvârşiţi. Până la sfârşitul 
trupesc, locul lui se află aici: „Omul trebuie să urce 
douăsprezece trepte până să ajungă la desăvârşire. La un 
moment dat, el reuşeşte să atingă măsura aceasta şi să 
dobândească desăvârşirea. (...) Câci dacă omul ar avea 
mereu înaintea ochilor minundţiile ce i-au fost revelate şi 
pe care le-a experimentat, el n-ar mai fi în Stare să-şi 
împlinească Slujba cuvântului şi toate celelalte slujbe”. 
Ţintuit aşadar pe culmile extazului, înduhovnicitul n-ar 
avea nici chef, nici vreme pentru ceilalţi. De aceea Dum- 
nezeu a rânduit ca înfruptarea lui din paradis să fie 
momentană şi intermitentă. 

Întoarcerea din paradis este, cum vedem, imperativul 
moral al înduhovniciţilor de pretutindeni. Relee între cer 
şi pământ, între Ierusalimul ceresc şi cel pământesc, para- 
doxuri vii, niciodată descifrate sau descifrabile, ei dau 
legea verticalităţii lumii. 


* 


Am scris acest text-parabolă în memoria lui Mircea 
Eliade. Dacă mântuirea omului modern, după propria-i 
învăţătură şi credinţă, stă în cultură, dacă sacrul s-a refu- 
giat în cărţi, atunci daţi-mi voie să văd în Eliade ultima 
încarnare a iluminatului întors din paradis. Citindu-l, să 
ne pătrundem de aroma rodiei pe care o adusese, din 
acelaşi loc, cu multă vreme în urmă, abba Macarie. 


18 mai 1996 

Natale Spineto — Mircea Eliade şi redescoperirea 
gândirii simbolice 


M. Eliade, R. Pettazzoni, L'histoire des religions a-t-elle un sens?, 
Correspondance 1926-1959, Paris, 1994, p. 204. 

Traite d'bistoire des religions (THR), Paris, 1949, p. 11; trad. 
rom. Mariana Noica, Humanitas, 1992, p. 15. 

P. Angelini (ed.), Dal/'epistolario di Ernesto de Martino, Instituto 
Universitario Orientale, Dip. di Scienze sociali, 3, 1989, 3-4, 
pp. 163-216. 

MEpbistopbeles et l'androgyne (MA), Paris, 1962, p. 238; trad. 
rom. Alexandra Cuniţă, Humanitas, 1995, p. 181. 

Images et symboles. Essais sur le symbolisme magico-religieux 
(IS), Paris, 1952, p. 9; trad. rom. Alexandra Beldescu, Huma- 
nitas, 1994, p. 11. 

Ibid., p. 10; trad. rom. cit., p. 12. 

Ibid, p. 16; trad. rom. cit., p. 19. Putem regăsi exemplul, ca şi 
critica psihanalizei pe care o întreprinde Eliade, în opera lui 
C.G. Jung, care insista asupra necesităţii de a interpreta „dorin- 
ţele incestuoase, atât ale copiilor, cât şi ale adulţilor, în mod 
simbolic, în măsura în care o aspirație umană universală (...). E 
vorba de întoarcerea la starea paradisiacă primordială a incon- 
ştientului.” Q. Jacobi, Complexe, archetype, symbole (1957), 
Neuchatel, 1961, p. 78). 

IS, p. 16, n. 4; trad. rom. cit., p. 18,n.4. 

Asupra consideraţiilor lui Eliade despre Freud şi Jung şi, în 
general, despre rolul psihologiei în opera eliadiană, trimitem 
la eseul nostru Psicologia e storia delle religioni nel pensiero 
di Mircea Eliade, in Annali dell'Universită di Ferrara, Sez. III, 
Filosofia, 21, 1994. 

IS, p. 9; trad. rom. cit., p. 11; MA, p. 238; trad. rom.cit., p. 181. 
MA, pp. 239-240; trad. rom. cit., p. 182. 

MA, p. 251; trad. rom. cit., p. 194. Cum scrie Michel Meslin, 
simbolul „joacă nu numai un rol material care îl situează la 
originea oricărui limbaj, ci intervine ca element mediator de 
comunicare în toate relaţiile pe care omul le are cu semenul, 
precum şi cu divinul” (Mircea Eliade et les symboles religeux, in 
Homo religiosus, Los Angeles, 1990, pp. 21-27). A. Marino 
vorbeşte despre un „pansimbolism” la Eliade, în L'permeneu- 
tique de Mircea Eliade, Paris, 1981, p. 44; ed. rom., Ed. Dacia, 
1980, p. 45. 

MA, p. 239; trad. rom. cit., p. 182. 

IS, p. 10; trad. rom. cit., p. 1]. 

MA, p. 241; trad. rom. cit., p. 183. 

Fragments d'un Journal, Paris, Gallimard, 1981, p. 305. 

Asupra conceptului de „divin”, vezi H. Bouillard, care, refe- 
rindu-se la Paul Mus, consideră sacrul ca mediator între „divin” 
şi profan (La categoria deisacro nella scienza delle religioni, in 
E. Castelli (ed.), //sacro. Studi e ricercbe, Roma, 1974). Distincția 
între divin, transcendent, şi sacru, definit ca „profan care, ser- 
vind ca mediere semnificativă şi expresivă, leagă omul de divin 
şi devine, prin aceasta, sacru”, e subliniată de M. Meslin (L'expe- 
rience bumaine du divin, Paris, 1988, p. 97). Meslin remarcă, în 
opera lui Eliade, o confuzie constantă între divin şi sacru (p. 
95). Eliade foloseşte adesea cuvântul „sacru” pentru a desemna 
ceea ce Bouillard numeşte divin. Putem distinge, într-adevăr, în 
opera lui Eliade, două semnificaţii ale cuvântului „sacru” : pe de 
o parte, sacrul este o „realitate” care întemeiază faptele reli- 
gioase, fără a se identifica însă cu nici una dintre acestea ; pe de 
altă parte, sacrul este obiectul care joacă rolul de mediator între 
transcendent şi experienţa umană (a se vedea ]. Ries, // sacro 
nella storia religiosa dell'umanită, Milan, 1981, p. 70). Lipsa 
unei distincţii, pe plan terminologic, între aceste două concepte 
de sacru face adesea ambigue textele lui Eliade. Pentru o analiză 
detaliată a raporturilor între conceptele de sacru, simbol şi 
religie la Eliade, a se vedea articolul nostru La „nostalgia del 
paradiso”. Religione e simbolo în Mircea Eliade, in Filosofia e 
teologia, 4, 1982, pp. 296-319. 

Fragments d'un Journal, p. 305. 

IS, p. 153; trad. rom. cit., p. 145. 

IS, p. 226, n. 10; trad. rom. cit., p. 213, n. 10. 

IS, p. 154; trad. rom. cit., p. 146. 

MA, p. 152; trad. rom. cit., pp. 156-157. 

IS, p. 154; trad. rom. cit., p. 146. 

Le mytbe de l'cternel retour, Paris, Gallimard, 1949, p. 111; trad. 
rom. Maria Ivânescu şi Cezar Ivănescu, in Eseuri, Ed. Ştiinţifică, 
1991, p. 73. 

A se vedea ]. Ries, Symbole, in „Catholicisme”, nr. 14, p. 646. 
S. Reno a remarcat în opera lui Eliade „absenţa flagrantă a 
oricărei expuneri sistematice privind sensul în care înţelege 
conceptul însuşi de simbolism religios, în timp ce acesta apare, 
în mod evident, drept conceptul fundamental al cercetării sale” 
(Hicropbanies, symboles, experiences, in Mircea Eliade. Cabiers 
de l'Herne, 33, Paris, 1978, p. 120). Într-o pagină din jurnalul 
său, datată 15 octombrie 1959, Eliade subliniază importanţa 
simbolului şi, după ce îşi redactase Merbodological Remarks on 
the Religious Symbolism, scrie: „Nu am avut destul timp să îmi 
expun amănunţit concepţia despre această problemă” (Frag- 
ments d'un Journal, p. 299). Nu există, totuşi, în bibliografia 
eliadiană, lucrări care să trateze direct şi amplu despre simbol. 
Cu privire la simbol, a se vedea mai ales: THR, pp. 373-391; IS, 

28. 
29. 
30. 
31. 
32. 
33. 


34. 
35. 


44. 


passim; Metbodological Remarks on the Religious Symbolism, in 
M. Eliade, J.M. Kitagawa (ed.), The History of Religions. Essays 
on Metbodology, Chicago, 1959, pp. 86-107, reluat în MA, pp. 
238-268, cu titlul Remarques sur les symbolisme religieux, Le 
symbolisme des tenebres dans les religions arcbaiques, in Etudes 
carmelitaines, 39, 1960, pp. 15-28. 

Pentru conceptul de „simbolism”, vezi MA, p. 252, n. 12. Acest 
subiect a fost dezvoltat de D. Rasmussen, care a descris forma 
particulară de „structuralism” proprie demersului lui Eliade 
(Symbol and Interpretation, The Hague, 1974). 

Gerardus Van der Leeuw (1890-1950), in „Studi e Materiali si 
Storia delle Religioni”, 23, 1951-52, p. 211. 

Le symbolisme des tenebres dans les religions archaiques, ed. 
cit., p. 18. 

MA, p. 254; trad. rom. cit., pp. 195-196. 

L'Epreuve du labyrintbe. Entretiens avec Claude-Henri Rocquet, 
Paris, 1978, p. 150; trad. rom. Doina Cornea, Ed. Dacia, 1990, 
p. 113. 

Ibid., pp. 211-212; trad. rom. cit., p. 157. 

A. Marino, L'hermeneutique de Mircea Eliade, p. 109; ed. rom. 
cit., pp. 110-111. 

Le symbolisme des tenebres..., p. 28. 

„Un simbol e important nu numai pentru că prelungeşte o 
hierofanie sau pentru că i se substituie, ci, înainte de toate, 
pentru că poate continua procesul de hierofanizare şi, mai ales, 
pentru că, în acel moment, este el însuşi o bierofanie, adică 
revelează o realitate sacră sau cosmologică pe care nici o altă 
manifestare nu ar putea să o reveleze” (THR, p. 381; trad. rom. 
cit., p. 408). 


„ Ibidem. 

. MA, pp. 254-255; trad. rom. cit., p. 194. 

. Ibid., p. 256; trad. rom. cit., p. 194. 

. Ibid.; trad. rom. cit., p. 195. 

. Ibid., p. 257; trad. rom. cit., pp. 195-196. 

„ Ibid., p. 259; trad. rom. cit., p. 197. 

„.P. Ricoeur, Parole et symbole, in Le Symbole, Strasbourg, 1975, 


p. 148. 


„ Am subliniat câteva analogii între perspectiva lui Eliade şi cea a 


lui Gadamer în articolul nostru L'bermeneutique de ia lumiere 
dans l'oeuwvre de Mircea Eliade, care va apărea în Actele Coloc- 
viului „Le symbolisme de la lumiere dans les grandes religions”, 
Luxemburg, 1996. 

Filosofia ed esperienza religiosa, in Annuario filosofico, 1985, 
p. 1. 

Mircea Itu — Transcenderea contrariilor 


„Dar i-a adus lui Dumnezeu servicii incalculabile“ — Eugene 
Ionesco, Oi est-il?, articol publicat în revista Limite”, nr. 48-49, 
noiembrie 1986 (număr consacrat în întregime lui Mircea 
Eliade), p. 4; pentru Emil Cioran, vezi articolul sâu intitulat 
Enfin une existence accomplie, loc. cit. (reproduse în prezentul 
volum pp. 87-90). 

Mircea Eliade, Forgerons et alchimistes, Paris, Flammarion, 1956; 
ediţia a II-a, în engleză: The Forge and the Crucible, Chicago 
and London, The University of Chicago Press, 1978. 

Platon, Opere, VII, Bucureşti, Editura Ştiinţifică, 1993, p. 142. 
Vezi o tratare sistematică a temei sacrificiului antic indian în: 
Madeleine Biardeau, Charles Malamoud, Le sacrifice dans VInde 
ancienne, Paris, Presses Universitaires de France, 1976. 
Mircea Eliade, Mefistofel şi androginul, Bucureşti, Humanitas, 
1995, p. 90. 

Ibidem. 

Mircea Eliade, La conception de la liberte dans la pensee îndi- 
enne, in L'Herne, Paris, Editions de I'Herne, 1987, p. 169. 
Mircea Eliade, Symbolism, the Sacred and the Arts, editată de 
Diane Apostolos-Cappadona, New York, Crossroad, 1985. 
„Europeanul oferă o emoție estetică; indianul oferă mai mult: 
un sentiment plin de armonie cu natura, de egalitate şi iubire 
pentru nenumăratele ei creaţii.” (Mircea Eliade, op. cir., p. 73). 
loan Petru Culianu, L'anrbropologie pbilosophique, in Mircea 
Eliade, L'Herne, ed. cit, p. 209. 

Jacobi, La psicologia di C.G. Jung, p. 166. 

Mircea Eliade, Jung ou la Reponse ă Job, 1950, in L'Herne, p. 249. 
„(...) pentru a nu se supune principiului necontradicţiei [sinele] 
unifică conceptele opuse”, in Natale Spineto, Psicologia e storia 
della religioni nel pensiero di Mircea Eliade, Ferrara, Annali 
dell'Universita di Ferrara, nuova serie, sezione III, Filosofia, 
nr. 21, 1992, p. 35. 

Mircea Eliade, Occultism, Witchcraft and Cultural Fasbions. 
Essays in Comparative Religions, Chicago and London, The 
University of Chicago Press, 1976, p. 45; trad. rom. Elena Bortă, 
Humanitas, 1997, p. 62. 

Mircea Eliade, Mepbistopbeles et l'Androgyne, Paris, Gallimard, 
1962. 

Rudolf Otto, Das Heijige ziber das Irrationalie în der Idee des 
Gottlichen und sein Verbăltnis zum Rationalen, Zehnte Auflage, 
Breslau Trewendt und Granier, 1923. 

„Descoperirea existenţei unei filozofii (...), unei dimensiuni 
spirituale indiene”; „simbolul”; „descoperirea omului neolitic”, 

in Mircea Eliade, L'Eprewve du labyrintbe. Entretiens avec Claucle- 
-Henri Rocquet, Paris, Editions Pierre Belfond, 1985, pp. 68-69; 
trad. rom. Doina Cornea, Ed. Dacia, Cluj-Napoca, 1990, 
pp. 52-53. 

„În India am descoperit ceea ce mai târziu am numit religia 
cosmică”, in Mircea Eliade, op. cit, p. 71; trad. rom. cit., p. 54. 
Cicerone Poghirc, Philologica et linguistica, Bochum, Studien- 
verlag Dr. N. Brockmeyer, 1983, p. XII. 

Cicerone Poghirc, Albanian Religion, in The Encyclopedia of 
Religion, New York, MacMillan Publishing Company, 1987, vol. 
I, p. 178. 

Jean Haudry, La religion cosmique des Indo-Europeens, Milano- 
-Paris, Les Belles Lettres (colecţia Etudes Indo-Europeens, coor- 
donată de Jean Varenne), 1987. 

Lucian Blaga, Opere X, Trilogia valorilor, Bucureşti, Minerva, 
1987, p. 356. 

Mircea Itu, /ndianismul lui Blaga, Braşov, Editura Orientul 
Latin, 1996, p. 128. 

Madeleine Biardeau, Charles Malamoud, op. cit. p. 92. 

„Acela (Dumnezeu) tu eşti”, Cbândogya Upanișad, VI, 8, 7; VI, 
9, 4; VI, 10, 3; VI, 11, 3; VI, 12, 3; VI, 13, 3; VI, 14, 3; VL, 15, 
3 şi VI, 16, 3. 

Mircea Eliade, /storia credințelor şi ideilor religioase, vol. II, 
Bucureşti, Editura Ştiinţifică şi Enciclopedică, 1986, p. 53. 
„Există doar unul, nondualu!” — propoziţie centrală şi definitorie 
pentru Advaita Vedânta darsana. 

„Vasăzică prin falsa şi absurda noastră identificare cu devenirea 
cosmică şi cu istoricitatea” — Mircea Eliade, Mytbes, râves et 
mysteres, Paris, Gallimard, 1957, p. 71; trad. rom. Maria Ivănescu 
şi Cezar Ivănescu, in Eseuri, Ed. Ştiinţifică, 1991, p. 161. 
MacLinscott Ricketts, Mircea Eliade et la mort de Dieu, in Mircea 
Eliade, L'Herne, ed. cit., p. 116, cu trimitere la Thomas ].]. 
Altizer, Mircea Eliade and tbe Dialectic of the Sacred, p. 17. 
Mircea Eliade, Mefistofel şi androginul, ed. cit., p. 88. 

„Nu există nimic care să deosebească samsara de nirvâna şi 
nimic care să deosebească nirvâna de samsara”, fragment din 
traducerea în engleză a operei lui Năgărjuna ce către Frederick 
]. Streng, in Emptiness, Nashville, 1967, p. 217. 

Mircea Eliade, Yoga. Essai sur les origines de la mystique indi- 
enne, Paris, Librairie  Orientaliste Paul Geuthner, 1936, 


pp. 80-98. 

Mircea Eliade, Yoga, in The Encyclopedia of Religion, vol. XV, 
ed. cit., p. 520. 

„ieşire din fiinţă, încântare”, ci „reintrare în fiinţă, interiorizare” — 


Jean Varenne, Aux sources du Yoga, Paris, Editions Jacqueline 
Renard, 1989, p. 139. 

Mircea Eliade, L'Eprewve du labyrintbe, ed. cit., pp. 109-110; 
trad. rom. cit., p. 83. 

Mircea Eliacle, Yoga, in 7be Encyclopedia of Religion, vol. XV. 
ed. cit, p. 519. 

Mircea Eliacle, Images et! symboles. Essais surle symbolisme magico- 
-religieux, Paris, Gallimard, 1952, p. 115; trad. rom. Alexandra 
Beldescu, Humanitas, 1994, pp. 109-110. 

„Ajungând în vârf, omul transcende particularităţile” — Mircea 
Eliade, Lawrence E. Sullivan, Centre of :be World, in Tbe Ency- 
clopedia of Religion, vol. III, ed. cit., p. 167. 

„pentru a realiza unitatea cu divinitatea supremă” — Mircea 
Eliade, Yoga. Essai sur les origines de la mystique indienne, ed. 
cit. p. 232. 

Mircea Eliade, Mefistofel şi androginul, ed. cit. p. 103. 


. Mircea Eliade, Images et symboles. Essais surle symbolisme magico- 


-religieux, ed. cit., p. 109; trad. rom. cit., p. 105. 
Mircea Eliade, Mefistofel şi androginul, ed. cit. p. 115. 


V. Epilog 


Cristian Bădiliţă — Întoarcerea din Paradis 


Despre bodhisattva, a se vedea L. de la Vall&e-Poussin, La mora- 
le bouddbique, Paris, 1926; ]. Masson, Le Bouddbisme, Paris, 
pp. 147-150 şi mai ales Edward Conze, Le bouddbisme dans son 
essence el! son developpement, tr. fr. Paris, 1971, pp. 144 şi urm. 
încă de la începutul budismului, cărţile au fost împărţite în 
două categorii: Dharma şi Vinaya. Dbarma cuprinde tratatele 
spirituale, doctrinare pentru folosul călugărilor, în vreme ce 
colecţia Vinaya e alcătuită din tratate de disciplină monastică. 
Dbarma a devenit ulterior Sătra, iar celor două colecţii deja 
existente li s-a aclăugat o a treia, Abbidbarma, care cuprinde 
învățături mai avansate, reduse la esenţă, destul de dificil de 
asimilat, într-un stil foarte sec. 

A se vedea Conze, pp. 144-145. 

Termenul sanscrit pra-jfiă, tradus îndeobşte prin „înţelepciune”, 
trebuie înţeles în sensul de „contemplare metodică a dhar- 
melor”. Această contemplare are drept funcţie sfâşierea întu- 
nericului iluziei care acoperă fiinţa. 

O altă etimologie propusă: de la ari (duşman) şi pan (a ucide). 
Aşadar arbat ar fi cel care ucide... pasiunile, desigur. Conze, 
p. 107 şi urm. 

Ibid. p. 109. 

Ibid., pp. 147-148. 


Note 175 


10. 


11. 


12. 

Text editat cle A.-]. Festugiere în Subsidia Hagiograpbica, nr. 34, 
1961. Există şi o traducere franceză, de acelaşi, în Les moines 
d'Orient, IV/1, Paris, 1964. 

Paragrafele 5-13 ale capitolului XXI. Celelalte două texte apar, 
primul, în Viața lui Macarie din Scete, consultatii în traducerea 
lui Amelineau, în Annales du Musee Guimel, t. XXV, Paris, 1894, 
pp. 203-234, reprodusă în Les bomehies spirituelles de Saint 
Macaire, Abbay de Bellefontaine, 1984, pp. 57-85 (e vorba de 
capitolul 21); al doilea, în capitolul despre Macarie din 
Alexandria din Istoria lausiacă (cap. 18). 

Am redat cuvântul antitypos prin „replică”. El este compus din 
anti (în locul) şi typos, care vine de la verbul ipto, „a bate, a 
lovi”. Prin urmare, paradisul „antitipic” plantat de cele două 
personaje este mai degrabă o realitate izvorâtă prin ricoşeu sau 
printr-un ecou foarte concret al Paradisului ceresc. 

Informaţii foarte amânunţite şi precise în Albert-Marie Denis, 
Introduction aux pseudoepigraphes grecs d'Ancien Testament, 
Leiden, 1970 şi The Old testimonia Pseudoepigrapba, vol. 2, ed. 
by James H. Charlesworth, New York, 1985. În ultimul există şi 
un fragment din Cartea lui lannes şi lambres. 

Cei doi magi sunt pomeniţi, printre alţii, de Documentul de la 
Damasc (fragmente descoperite în genizah din Cairo şi apoi la 
Qumran) de Pliniu, Hist. naf., 30, 1 Q2); de Apuleius, Apologia, 
90; de Numenius, citat în Eusebiu, Praeparatio evangelica, 9, 
8; de Origen, Comentariu la Matei, 23, 37 şi 27, 9. Ei se întâlnesc 
sub diferite nume: lamnes, lannes, Yannis etc. sau Mambres. 
Nu intrăm în amănunte de ordin „genetic”. Omiliile pseudo- 
-macariene, chiar dacă nu aparţin întemeietorului monahismului 
scetiot, sunt străbătute de acelaşi curent spiritual: mistica pneu- 
matică. Macarie este numit în multe locuri pneumatofor. 

Frangoise Thom — Sfirşiturile comunismului 


. Jean Baudrillard — Strategiile fatale 


Paul Ricoeur, ].L. Marion ş.a. — Fenomenologie şi teologie 


. Thierry de Montbrial — Memoria timpului prezent 


Evagrie Ponticul — Tratatul practic. Gnosticul 

Anselm de Canterbury — De ce s-a făcut Dumnezeu om? 

Alexandru Paleologu — Despre lucrurile cu adevărat 
importante 


„. Adam Michnik — Scrisori din închisoare şi alte eseuri 
„ Liviu Antonesei — O prostie a lui Platon. Intelectualii 


şi politica 


.. Mircea Carp — „Vocea Americii” în România (1969-1978) 
.. Marcel Mauss, Henri Hubert — Eseu despre natura 


şi funcţia sacrificiului 


34. 
35. 
36. 
37. 


38. 


Nicolae Breban — Riscul în cultură 

Iosif Sava — Invitaţii Eutberpei. 8 Serate TV 

A. Van Gennep — Formarea legendelor 

Claude Karnoouh —- Duşmanii noştri cei iubiţi. Mici 
cronici din Europa Răsăriteană şi de prin alte părți 

*** — Eliadiana 

1. Emile Durkheim — Formele elementare 
ale vieţii religioase 

2. Arnold Van Gennep — Riturile de trecere 

3. Carlo Ginzburg — Istorie nocturnă 

4. Michel de Ceirteau — Fabula mistică 

5. G.W. Leibniz — Eseuri de teodicee 


În pregătire: 


Juan Martin Velasco - Fenomenologia religiei 

*** — Marele Inchizitor. Dostoievski şi noi 

Jean Delumeau - Păcatul şi frica 

Ştefan Afloroaei — Cum este posibilă filosofia 
în Răsăritul Europei 

Cicero — De divinatione 

Adriana Babeţi — Despre arme şi litere 

Marc Bloch — Regii taumaturgi 

Raymond Trousson -— Istoria gîndirii libere 

Pierre Hadot — Ce este filosofia antică 

90 DE ANI DE LA NAŞTERE 


«Cred că elementul esențial al condiției umane este 
simtul sacrului.» 

* 
«Mi se întâmplă uneori să mă simt „străin” de mine 
însumi şi atunci mă simtpe deplin fericit.» 


= 


«Fascinaţia călăloriei ține de numărul de tipuri per- 
sonale pe care le reactualizăm. Când pătrund într-o 
catedrală, niciodată nu ştiu dacă voi regăsi aici 
amintirea altor sanctuare văzute cândva, dacă mă 
voi surprinde ascultând o melodie de demult, o 
conversaţie de mult uitată... Ca şi monumentele, 
Cărţile sunt pentru mine timp concentrat...» 

(Mircea Eliade) 


Ediţie îngrijită de Cristian Bădiliţă. 

e Mircea Eliade şi descoperirea sacrului, un film reali- 
zat de Paul Barbăneagră 

e Studii despre opera ştiinţifică: ]. Martin Velasco, 
Julien Ries, Natale Spineto, Mircea Itu 

* Exilul românesc despre Mircea Eliade: Emil Cioran, 
E. Ionesco, Vintilă Horia, Ionel Jianu, Ştefan Baciu, 
Neagu Djuvara, Alexandru Ciorănescu, Virgil Ierunca, 
Matei Călinescu, Cicerone Poghirc, Monica Lovinescu 

e Lexicul filosofic al lui Mircea Eliade (Cristian Andrei) 


EDITURA POLIROM 
ISBN 973-9248-86-1 





TA geo 


